Parlamentul European impulsionează comerţul electronic transfrontalier
Societatea informaţiei
2007-06-29 - 10:31
Avantajele comerţului electronic şi-au spus cuvântul iar numărul celor care profită de ele creşte exploziv.
Potenţialul economic al pieţei interne a UE rămâne însă nevalorificat: doar 6% dintre consumatorii europeni au cumpărat bunuri sau servicii de pe un site Internet din afara ţării lor.
Legi, sisteme contabile, limbi şi practici comerciale diferite de la stat la stat: tot atâtea motive de neîncredere pentru posibilii clienţi!
Parlamentul European a identificat însă câteva soluţii.
21% dintre adulţii europeni au făcut cumpărături pe Internet anul trecut, faţă de numai 16% în 2004.
Pe lângă dezvoltarea accelerată a comerţului electronic, sondajul din care provin aceste cifre mai relevă o tendinţă clară: europenii se concentrează asupra comerţului electronic din propria lor ţară.
De ce ne temem să facem cumpărături online peste graniţe ?
Ce siguranţă avem, când cumpărăm un produs de pe un site din altă ţară, că vom şi primi produsul pe care l-am plătit ?
Sau că acesta va corespunde descrierii de pe Internet ?
Iar în caz de litigiu, cine ne apără drepturile de consumatori ?
Acestea ar fi doar câteva dintre întrebările şi temerile clienţilor comerţului electronic.
45% dintre respondenţi se tem să cumpere bunuri sau servicii din afara ţării lor pentru că nu au încredere în buna desfăşurare a procesului de vânzare-cumpărare iar normele de reglementare a litigiilor nu li se par îndeajuns de clare.
De cealaltă parte a tejghelei electronice, comercianţii se plâng de costurile livrărilor de mărfuri în străinătate, pe care le califică drept excesive, sau de cele ale traducerii broşurilor şi garanţiilor.
Pe lista obstacolelor în calea comerţului electronic transfrontalier se adaugă diferenţele din domeniul legislaţiei sau contabilităţii, precum şi dificultăţile întâmpinate în asigurarea unor servicii post-vânzare pentru clienţii din alte ţări.
Un exemplu şi mai relevant: 62% dintre firmele din domeniul comerţului cu amănuntul din UE nu ştiu unde să găsească informaţii în legătură cu normele de protecţie a consumatorilor în vigoare în alte state membre.
Raportul întocmit de deputata cehă Zuzana Roithov á, membră a grupului PPE-DE, şi adoptat de Parlamentul European în şedinţa plenară din 21 iunie face apel la sporirea încrederii în economia digitală.
O posibilă soluţie, potrivit raportului, este oferită de instituirea unui marcaj european de garanţie.
Pentru a putea afişa sigla acestui marcaj, comercianţii trebuie să respecte anumite standarde şi reguli privind încheierea contractelor, afişarea informaţiilor legale sau gestionarea litigiilor comerciale.
„Euro-Label”: un posibil model pentru UE!
Organisme profesionale din domeniul comerţului electronic din Austria, Franţa, Germania, Italia, Polonia şi Spania au adoptat deja un astfel de marcaj de garanţie, denumit „Euro-Label”.
Raportul Roitho vá apreciază că „Euro-Label” este un model din care UE se poate inspira cu încredere.
Acest sistem le oferă garanţii atât clienţilor, cât şi comercianţilor.
Sigla „Euro-Label” garantează, de exemplu, că respectiva companie este fiabilă, respectă legislaţia privind protecţia datelor, condiţiile de vânzare sunt clar formulate şi afişate pe site, iar în caz de litigiu vor fi aplicate reguli bine stabilite.
O oportunitate pentru IMM-uri
Întreprinderile mici şi mijlocii, majoritare în peisajul economic european, ar avea mult de câştigat dacă ar fi mai active pe piaţa virtuală.
Raportul PE privind încrederea consumatorilor în comerţul electronic califică fragmentarea pieţei interne a UE drept „inacceptabilă”.
Deputata socialistă Evelyne Gebhardt a remarcat că doar 5% dintre companiile din domeniul comerţului electronic sunt active pe pieţele din cel puţin zece state membre.
Alte propuneri din raport se referă la înfiinţarea unui centru european de informare a consumatorilor online şi la crearea unui sistem de alertă rapidă împotriva fraudelor.
Este acum rândul Comisiei Europene, care veghează la buna funcţionare a pieţei interne, să vină cu propuneri concrete de promovare a comerţului electronic dincolo de frontierele naţionale.
20070622STO08191 Încrederea consumatorilor în mediul digital
RO
1
PHOTO
20070626PHT08351.jpg
-//EP//TEXT TA P6-TA-2007-0287 0 NOT XML V0//RO
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
