Întrebarea cu solicitare de răspuns oral O-000078/2011
adresată Comisiei
Articolul 115 din Regulamentul de procedură
Rui Tavares
,
Cornelia Ernst
în numele Grupului GUE/NGL Subiect: Revizuirea Constituției ungare
Autoritățile ungare au transmis Parlamentului un proiect de constituție prin care, printre altele, se limitează atribuțiile Curții Constituționale, se modifică duratele mandatelor pentru membrii Curții Constituționale, Președintele Curții de Conturi și Guvernatorului Băncii Naționale, căsătoria și familia sunt definite astfel încât familiile monoparentale, cuplurile necăsătorite sau de același sex să fie excluse, discriminarea este interzisă, cu excepția cazurilor de discriminare pe motive de orientare sexuală, vârstă și caracteristici genetice, „viața fătului” este „protejată din momentul concepției”, organismele pentru drepturile omului sunt suprimate și reunite, se fac referiri la creștinism și rolul acestuia în păstrarea caracterului național al Ungariei și se prevede posibilitatea de a acorda voturi suplimentare minorilor sau mamelor acestora.
Reforma Constituției este contestată de partidele din opoziție și de ONG-uri, care au criticat lipsa de transparență a procesului, caracterul inadecvat al consultărilor și termenele scurte, precum și dispozițiile care desființează echilibrul puterilor.
Comisia europeană pentru democrație prin drept („Comisia de la Veneția”) a solicitat autorităților ungare să mărească flexibilitatea, deschiderea și spiritul de compromis și a făcut recomandări, în timp ce PACE i-a solicitat, la 25 martie, să emită un aviz complet.
Adoptarea proiectului de constituție este planificată pentru a doua jumătate a lunii aprilie.
Urmărește Comisia procesul de reformă a Constituției ungare pentru a verifica dacă reformele prevăzute sunt în conformitate cu tratatele și dreptul UE și mai ales cu articolele 2, 6 și 7 din Tratatul UE și cu principiile constituționale democratice?
Care sunt concluziile Comisiei și ce acțiuni urmează să întreprindă?
Este de părere Comisia că aceste modificări ar putea crea un risc de discriminare pe motive de naționalitate, origine etnică, orientare sexuală, religie sau credință și că ar constitui o încălcare a principiului egalității de tratament?
Va solicita Comisia autorităților maghiare să aștepte opinia Comisiei de la Veneția și să urmeze recomandările acestora înainte de a adopta proiectul de constituție?
