Întrebarea cu solicitare de răspuns scris E-9120/2010
adresată Comisiei
Articolul 117 din Regulamentul de procedură
Daciana Octavia Sârbu (S&D)
(4 noiembrie 2010)
Subiect: Refugiaţi climatici
Este posibil ca degradarea mediului, inclusiv consecinţele schimbărilor climatice, să determine milioane de persoane din întreaga lume să îşi părăsească locuinţele în următorii ani.
Totuşi, în ciuda naturii forţate a acestor migraţii, la ora actuală aceşti cetăţeni nu deţin un statut juridic adecvat în temeiul legislaţiei internaţionale şi, în majoritatea cazurilor, statele nu recunosc în mod oficial situaţiile speciale ale acestora.
Există foarte puţine guverne care au adoptat măsuri în acest sens.
De exemplu, Suedia a recunoscut la momentul de faţă că migranţii din motive de mediu au nevoie de protecţie, iar printre aceşti migranţi se pot număra şi cei care s-au văzut nevoiţi să migreze din cauza consecinţelor schimbărilor climatice.
Având în vedere faptul că se aşteaptă ca numărul refugiaţilor climatici să crească în mod considerabil şi că gestionarea adecvată a problemei va fi esenţială, va juca Comisia un rol activ în planificarea măsurilor ce ar urma să fie luate în cazul migraţiilor determinate de factorii climatici?
Va analiza Comisia evoluţiile din domeniul juridic din Suedia cu privire la migraţia determinată de factorii de mediu şi va examina aceasta modul în care aceste politici ar putea fi dezvoltate şi completate de legislaţia europeană?
Va susţine şi va promova Comisia un nou acord, internaţional, obligatoriu din punct de vedere juridic, care să definească termenul de „refugiat climatic” şi să ofere acestor persoane o recunoaştere juridică corespunzătoare?
