24.1.2007
PROPUNERE DE REZOLUŢIE
depusă pe baza declaraţiilor Consiliului şi Comisiei
în conformitate cu articolul 103 alineatul (2) din Regulamentul de procedură
de Martin Schulz, Pasqualina Napoletano şi Elena Valenciano Martínez-Orozco
în numele Grupului PSE
privind iniţiativa pentru un moratoriu universal asupra pedepsei cu moartea
Rezoluţia Parlamentului European privind iniţiativa pentru un moratoriu universal asupra pedepsei cu moartea
Parlamentul European ,
-
având în vedere rezoluţiile sale anterioare privind un moratoriu universal asupra pedepsei cu moartea, în special cele din 23 octombrie 2003, 6 mai 1999 şi 18 iunie 1998,
-
având în vedere rezoluţiile privind un moratoriu asupra pedepsei capitale adoptate de diferite organe ale ONU, inclusiv Comisia pentru drepturile omului,
-
având în vedere declaraţiile UE în favoarea unui moratoriu asupra pedepsei capitale, în special declaraţia prezentată în decembrie 2006, în cadrul Adunării Generale a ONU şi care a fost semnată de 85 de ţări din toate grupurile geografice,
-
având în vedere orientările pentru politica UE faţă de ţările terţe cu privire la pedeapsa cu moartea,
-
având în vedere articolul 103 alineatul (2) din Regulamentul său de procedură,
A.
întrucât pedeapsa cu moartea este o pedeapsă crudă şi inumană, precum şi o încălcare a dreptului la viaţă;
B.
întrucât este profund îngrijorat de faptul că, în zeci de ţări din lume, există încă legi naţionale care prevăd pedeapsa cu moartea, ucigând astfel mii de oameni în fiecare an;
C.
întrucât Uniunea Europeană a hotărât, în cadrul orientărilor privind pedeapsa cu moartea adoptate la Luxemburg, la 6 iunie 1998, să lucreze în sânul organelor internaţionale, în vederea adoptării unui moratoriu universal asupra pedepsei cu moartea şi abolirea acesteia cu timpul;
D.
întrucât, la 9 ianuarie 2007, Guvernul italian şi Consiliul Europei au hotărât să conlucreze în vederea obţinerii unui sprijin cât mai mare cu putinţă în favoarea unei iniţiative din partea Adunării Generale a Naţiunilor Unite pentru un moratoriu universal asupra execuţiilor, în vederea abolirii definitive a pedepsei cu moartea;
E.
întrucât, în ciuda faptului că peste jumătate din ţările lumii au abolit pedeapsa cu moartea fie în legislaţie, fie în practică, în anul 2005, au fost executaţi 2 148 de oameni, în 22 de ţări, dintre care 94% numai în China, Iran, Arabia Saudită şi SUA, iar 5 186 de oameni au fost condamnaţi la moartea în 53 de ţări;
F.
subliniind numărul deosebit de mare al execuţiilor în ţări precum Statele Unite şi China, care sunt membre permanente ale Consiliului de Securitate al Naţiunilor Unite şi care, până în prezent, au blocat orice iniţiativă a ONU pentru un moratoriu internaţional;
G.
condamnând execuţia lui Saddam Hussein, care dovedeşte precaritatea sistemului juridic din Irak, incompatibil cu statul de drept, şi profund bulversat de diseminarea şi utilizarea în scopuri de exploatare politică şi mediatică a imaginilor execuţiei acestuia;
H.
reafirmându-şi dezacordul total şi de principiu faţă de pedeapsa cu moartea din întreaga lume, fără distincţie în ceea ce priveşte tipul de crimă sau de persoană care urmează a fi pedepsită; condamnând astfel toate execuţiile care au loc în fiecare zi, în multe ţări din întreaga lume,
1.
îşi exprimă convingerea că abolirea pedepsei cu moartea este, în sine, o piatră de hotar în istoria civilizaţiei umane pentru ţările care au hotărât să renunţe la această practică inacceptabilă de a-i ucide pe concetăţenii lor şi/sau alte persoane; salută progresul realizat în procesul de abolire a pedepsei cu moartea, în lumea întreagă;
2.
solicită aprobarea imediată şi necondiţionată a unui moratoriu internaţional asupra execuţiilor, prin intermediul unei declaraţii solemne a Adunării Generale a Naţiunilor Unite, a cărui aplicare efectivă ar trebui să poată fi monitorizată de către Secretarul- General al ONU;
3.
sprijină cu tărie recenta iniţiativă categorică a Parlamentului italian, susţinută de Consiliul Europei, prin care se solicită Uniunii Europene să prezinte, în cadrul următoarei Adunări Generale a ONU, o propunere de rezoluţie privind un moratoriu universal asupra pedepsei cu moartea, în vederea abolirii definitive a pedepsei cu moartea în întreaga lume;
4.
solicită Preşedinţiei UE să ia, de urgenţă, măsuri adecvate pentru a se asigura că o asemenea rezoluţie prin care se solicită un moratoriu universal asupra pedepsei capitale este prezentată urgent Adunării Generale a ONU; solicită Preşedinţiei UE şi Comisiei să informeze Parlamentul cu privire la rezultatele obţinute în cadrul Adunării Generale a ONU privind un moratoriu universal asupra pedepsei cu moartea;
5.
solicită statelor membre să se consulte reciproc în vederea prezentării unei poziţii comune privind această problemă în cadrul Adunării Generale a ONU, dând astfel coerenţă acţiunii UE;
6.
invită Comisia, Consiliul şi statele membre să utilizeze diversele instrumente de cooperare cu ţările terţe, pentru a le încuraja să abolească definitiv pedeapsa capitală;
7.
încredinţează Preşedintelui sarcina de a transmite prezenta rezoluţie Consiliului, Comisiei, Secretarului General al ONU, Preşedintelui Adunării Generale a ONU şi tuturor statelor membre ale ONU.
