Bugetul Parlamentului European pentru 2009
Buget
2008-04-10 - 17:29
Cheltuieli administrative, un statut pentru asistenţii parlamentari, prioritate ecologiei şi informaţiilor - acestea sunt domeniile pe care Deputaţii Europeni le consideră prioritare în materie de buget al Parlamentului European pentru anul 2009, după cum menţionează raportul realizat de Janusz Lewandowski (PPE-DE, PL), adoptat joi la Bruxelles.
Bugetul Parlamentului, pentru anul 2009, urmează să fie de 1,452 517167 miliarde euro, respectiv 19,5% din cheltuielile administrative în întreaga Uniune Europeană.
Printre priorităţi figurează, la fel ca şi în 2008, politica de comunicare şi de informare a Parlamentului European, în special cele trei proiecte majore ce vor fi puse în aplicare în 2009: deschiderea unui centru pentru vizitatori, a unui centru special destinat sectorului audiovizual, şi a canalului parlamentar de televiziune prin internet.
2009 va fi an electoral la nivel European, iar Deputaţii consideră că acest aspect este esențial pentru bugetul viitor.
Ei își reiterează convingerea că cetățenii Europeni trebuie să fie informați în mod adecvat cu privire la activitățile desfășurate de reprezentanții lor aleși, precum și cu privire la rolul politic și legislativ al Parlamentului.
Un nou statut pentru asistenţii Deputaţilor Europeni
Deputaţii acordă o importanță deosebită statutului unificat al Deputaților, care va intra în vigoare în a doua jumătate a anului 2009 şi doresc finalizarea rapidă a unui statut profesionist pentru asistenţii parlamentari.
Deputaţii solicită Secretarului General să prezinte o estimare bugetară actualizată a acestor cheltuieli cât mai curând posibil, având în vedere că numărul Deputaților care ar putea opta pentru noul sistem este mai mare decât cel estimat inițial; ei solicită, de asemenea, o actualizare a impactului financiar al noilor norme privind indemnizațiile, care ar putea să facă obiectul unei reforme odată cu noul statut.
Raportul cere grupului de lucru instituit în cadrul Biroului să prezinte, împreună cu serviciile competente ale Comisiei, propuneri referitoare la statutul asistenţilor Deputaţilor, "care să fie transmise de urgenţă Consiliului, pentru ca ele să poată fi adoptate în timpul Preşedinţiei franceze şi să fie aplicate din aceeaşi zi în care va fi aplicat şi statutul Deputaţilor".
Astfel "va fi garantată transparenţa legalităţii modului în care sunt trataţi asistenţii Deputaţilor şi în care sunt respectate obligaţiile fiscale şi sociale", ca remunerarea sau drepturile în materie de securitate socială.
20080408IPR26053
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
