Răspuns dat de dl Dalli în numele Comisiei
(4 mai 2010)
1.
Alimentația și educația referitoare la activitatea fizică sunt responsabilitatea principală a statelor membre.
Participarea la activități sportive este unul dintre domeniile prioritare ale subprogramului dedicat învățământului școlar din cadrul programului Comenius care, la rândul său, este un subprogram al „Programului de învățare de-a lungul vieții” (2007-2013) http://ec.europa.eu/education/lifelong-learning-programme/doc84_en.htm .
2.
Competențele Comisiei nu acoperă reglementarea modului de funcționare a cantinelor școlare.
Cu toate acestea, Comisia dorește să informeze onorabilul membru cu privire la faptul că, drept acțiuni de continuare a Strategiei sale pentru Europa privind problemele de sănătate legate de alimentație, excesul de greutate și obezitate http://ec.europa.eu/health/archive/ph_determinants/life_style/nutrition/documents/nutrition_wp_ro.pdf , din 2007, au fost adoptate inițiative menite să contribuie la inversarea tendinței de creștere a prevalenței obezității în Europa.
În special, statele care au aderat la Platforma de acțiune a Uniunii Europene privind alimentația, activitatea fizică și sănătatea s-au angajat să participe la peste 200 de acțiuni http://ec.europa.eu/health/nutrition_physical_activity/platform/platform_db_en.htm , printre care se numără inițiative în sectorul învățământului și inițiative de contractare a serviciilor unor unități de servire de produse alimentare ( catering ), atât prin stabilirea de programe educaționale adaptate alimentației specifice vârstei copiilor și naționalității/regiunii acestora, cât și prin promovarea utilizării unor cantități mai reduse de grăsimi, zahăr și sare.
Proiectul UE care încurajează consumul de fructe în școli http://ec.europa.eu/agriculture/markets/fruitveg/sfs/index_en.htm , menit să promoveze obiceiuri alimentare sănătoase în rândul tinerilor, a fost lansat în septembrie 2009.
Pe lângă distribuirea gratuită de fructe și legume unui grup țintă de elevi, programul presupune participarea statelor membre la elaborarea unor strategii care să includă schimbul de bune practici, precum și inițiative educaționale și de sensibilizare menite să prezinte copiilor importanța unor obiceiuri alimentare sănătoase.
Bugetul pentru anul 2009-2010 este de 90 de milioane de euro.
3.
Propunerea Comisiei de Regulament al Parlamentului European și al Consiliului privind informarea consumatorilor referitoare la produsele alimentare din 30 ianuarie 2008 COM (2008)40 final. prevede obligația afișării, pe partea din față a etichetei, a energiei și a anumitor substanțe nutritive principale conținute de produsele alimentare.
Aceasta ar face, cu siguranță, ca eticheta să fie mai ușor de interpretat de către consumatori, aceștia putând identifica astfel cele mai importante elemente nutritive din alimentele pe care le cumpără, fapt care le-ar facilita alegerea produselor.
