5.9.2007
PROPUNERE DE REZOLUŢIE COMUNĂ
în conformitate cu articolul 115 alineatul (5) din Regulamentul de procedură, depusă de
– Geoffrey Van Orden, Colm Burke, Laima Liucija Andrikienė, Nickolay Mladenov, Nirj Deva, Bernd Posselt, Charles Tannock şi Eija-Riitta Korhola, în numele Grupului PPE-DE
– Pasqualina Napoletano, Glenys Kinnock şi Paulo Casaca, în numele Grupului PSE
– Jules Maaten, Marco Cappato, Marios Matsakis, Frédérique Ries, Marco Pannella şi Elizabeth Lynne, în numele Grupului ALDE
– Gintaras Didžiokas, Wojciech Roszkowski, Mieczysław Edmund Janowski, Konrad Szymański, Hanna Foltyn-Kubicka şi Ryszard Czarneck, în numele Grupului UEN
– Frithjof Schmidt şi Sepp Kusstatscher, în numele Grupului Verts/ALE
– Vittorio Agnoletto, în numele Grupului GUE/NGL
în locul propunerilor de rezoluţie depuse de următoarele grupuri:
– PPE-DE ( B6‑0330/2007 )
– PSE ( B6‑0331/2007 )
– GUE/NGL ( B6‑0337/2007 )
– ALDE ( B6‑0339/2007 )
– UEN ( B6‑0343/2007 )
– Verts/ALE ( B6‑0347/2007 )
privind Birmania
Rezoluţia Parlamentului European privind Birmania
Parlamentul European,
–
având în vedere prima reuniune oficială a Consiliului de Securitate a Organizaţiei Naţiunilor Unite privind Birmania, desfăşurată la 29 septembrie 2006,
–
având în vedere declaraţia Secretarului general al ONU, Ban Ki-moon, din 18 iulie 2007, şi scrisoarea adresată acestuia la 1 august 2007, semnată de 92 de deputaţi parlamentari birmani aleşi, care cuprinde o propunere de reconciliere naţională şi de democratizare a Birmaniei,
–
având în vedere denunţarea fără precedent de către preşedintele Comitetului Internaţional al Crucii Roşii, Jakob Kellerberger, la 28 iunie 2007, a încălcărilor legislaţiei umanitare comise împotriva civililor şi deţinuţilor de către guvernul din Birmania, precum şi cererea acestuia adresată guvernului birman de a lua măsuri urgente pentru a pune capăt acestor acte de violenţă şi a împiedica repetarea lor,
–
având în vedere Regulamentul (CE) nr.481/2007 din 27 aprilie 2007 de modificare a Regulamentului (CE) nr.817/2006 de reînnoire a măsurilor restrictive instituite împotriva Birmaniei/Myanmar şi de abrogare a Regulamentului (CE) nr 798/2004,
–
având în vedere decizia guvernului SUA din 1 august 2007 de reînnoire a restricţiilor de import, cuprinse în Legea privind libertatea şi democraţia birmană din 2003;
–
având în vedere cererea publică înaintată la 23 august 2007 de către şeful grupului interparlamentar ASEAN, Zaid Ibrahim, care îndeamnă China să-şi folosească influenţa pentru a rezolva criza din Birmania,
–
având în vedere a opta reuniune a miniştrilor de afaceri externe ASEM, desfăşurată în Germania, în 28-29 mai 2007,
–
având în vedere Declaraţia „Studenţilor Generaţia 88” din 8 august 2007, cu privire la a şaptesprezecea aniversare a victoriei Ligii Naţionale pentru Democraţie (NLD) în alegerile parlamentare din 27 mai 1990, condamnând propunerile constituţionale înaintate de Convenţia Naţională, care au intrat în ultima fază la 18 iulie 2007,
–
având în vedere raportul anterior (din 18 iulie 2007) al organizaţiei Human Rights Watch, care afirmă că noua Constituţie a Birmaniei ar menţine un sistem militar represiv,
–
având în vedere Rezoluţiile sale din 12 mai 2005, 17 noiembrie 2005, 14 decembrie 2006 şi 21 iunie 2007 privind Birmania,
–
având în vedere Declaraţia Preşedinţiei UE din 28 august 2007 privind arestarea militanţilor pentru democraţie din Birmania,
–
având în vedere Conferinţa de la nivel înalt pentru cooperarea economică în regiunea Asia-Pacific, din 8-9 septembrie 2007,
–
având în vedere articolul 115 alineatul (5) din Regulamentul său de procedură,
A.
întrucât Aung San Suu Kyi, liderul NDL, laureată a premiului Nobel pentru pace şi câştigătoare a premiului Saharov, a petrecut 11 din ultimii 17 ani în arest la domiciliu,
B.
întrucât la 15 august, guvernul birman a retras inopinat subvenţiile pentru combustibili, ceea ce a dus la o creştere estimativă a preţurilor combustibililor cu 500%, dublând preţurile transportului şi ridicând costurile bunurilor şi serviciilor de bază;
C.
întrucât Asociaţia birmană de sprijin pentru prizonierii politici estimează că peste 100 de activişti pentru drepturile omului şi protestatari paşnici au fost arestaţi cu puţin timp înainte de protestele provocate de creşterea preţului combustibililor din 15 august,
D.
întrucât aşa-numita Convenţie Naţională a Birmaniei a încheiat elaborarea principiilor de bază pentru o nouă Constituţie, ceea ce e lipsit de legitimitate şi credibilitate internaţională din cauza absenţei reprezentanţilor aleşi în mod democratic,
E.
întrucât CSPD continuă să încalce drepturile omului, supunând poporul birman la abuzuri îngrozitoare, precum munca forţată, persecutarea dizidenţilor, recrutarea de soldaţi-copii şi strămutarea forţată;
F.
întrucât 90% din populaţia Birmaniei trăieşte sub sau aproape de nivelul sărăciei, cu 1 dolar pe zi, mai mult de 30% din copiii cu vârste sub cinci ani suferă de malnutriţie, rata mortalităţii din cauza malariei şi tuberculozei rămâne ridicată, epidemia HIV/SIDA s-a extins la toate categoriile populaţiei, iar aproape jumătate dintre copiii de vârstă şcolară nu sunt înscrişi la şcoală;
G.
întrucât ASEAN a început să adopte o poziţie mai fermă faţă de abuzurile comise de regimul militar din Birmania şi insistă ca această ţară să-şi îmbunătăţească situaţia drepturilor omului şi să respecte democraţia;
H.
întrucât pentru prima oară din 1988, călugării budişti au participat la demonstraţii împotriva regimului, în ciuda interdicţiei de circulaţie pe timp de noapte, instituită în Thanlyin din 19 august 2007;
1.
deplânge acţiunile severe organizate de CSPD la 15 august 2007 împotriva demonstranţilor paşnici care protestau împotriva creşterii preţului carburanţilor, arestarea a peste 100 de persoane şi atacurile violente asupra civililor, în special actele de brutalitate neobişnuită comise împotriva femeilor;
2.
solicită eliberarea imediată şi necondiţionată a tuturor persoanelor arestate de la iniţierea protestelor, la 19 august 2007, inclusiv a liderilor „ Studenţilor Generaţiei 88”, printre care Min Ko Naing, care a petrecut deja 16 ani în închisoare, şi Ko Ko Gyi, închis timp de 15 ani;
3.
îşi exprimă îngrijorarea cu privire la efectul negativ pe care îl are creşterea extraordinară a preţului produselor de bază asupra populaţiei din Birmania şi faptul că junta birmană este în mod evident incapabilă de a folosi resursele naturale extraordinare ale ţării în beneficiul poporului birman;
4.
îşi exprimă adânca îngrijorare cu privire la acumularea de forţe militare din Rangoon şi la atacurile violente comise de forţele de securitate şi de organizaţiile civile afiliate acestora;
5.
condamnă cu tărie utilizarea de către CSPD a grupărilor de civili, precum Union Solidarity and Development Association (USDA) şi Swan Ahr Shin (SAS) pentru a aresta, ataca, intimida şi ameninţa protestatarii şi militanţii, şi solicită desfiinţarea imediată a acestora şi a altor grupări similare;
6.
solicită eliberarea imediată şi necondiţionată a lui Aung San Suu Kyi;
7.
condamnă oprimarea constantă de către CSPD a poporului birman, precum şi continua persecutare şi întemniţare a militanţilor pentru democraţie; atrage atenţia în special asupra cazului lui U Win Tin, jurnalist în vârstă de 77 de ani, întemniţat ca prizonier politic de aproape douăzeci de ani, pentru că a adresat o scrisoare Organizaţiei Naţiunilor Unite cu privire la maltratarea şi condiţiile precare de detenţie a prizonierilor politici;
8.
deplânge faptul că, în ciuda situaţiei din ţară, a criticilor regionale şi internaţionale şi a celor 45 de ani de guvernare, CSPD nu a reuşit să facă niciun progres semnificativ către democraţie;
9.
îndeamnă la încetarea actualului procesului constituţional ilegitim şi la înlocuirea sa cu o Convenţie Naţională pe deplin reprezentativă, incluzând NLD şi alte partide şi grupuri politice, ţinând seama de recomandările făcute de către secretarul general al ONU de a o transforma într-un proces democratic şi general de elaborare a Constituţiei;
10.
aplaudă intervenţia fără precedent a preşedintelui grupului interguvernamental ASEAN, care a îndemnat China să se angajeze activ pentru a determina schimbări pozitive în Birmania;
12.
îşi reiterează regretul că ministrului afacerilor externe birman, Nyan Win, i s-a permis să participe la cea de-a opta reuniune a miniştrilor de externe ASEM care a avut loc în acest an în Germania, doar la câteva zile după ce junta militară din Birmania a prelungit cu încă un an arestul la domiciliu ilegal al lui Aung San Suu Kyi;
13.
insistă asupra ridicării interdicţiei de a circula pe timpul nopţii impusă călugărilor din Thanlyin, precum şi a altor restricţii cu privire la libera exprimare a opoziţiei faţă de regim şi faţă de metodele acestuia;
14.
îndeamnă China şi India să se folosească de importanta influenţă economică şi politică pe care o au asupra regimului birman, pentru a determina realizarea unor progrese substanţiale în această ţară şi, în orice caz, pentru a opri furnizarea de arme şi alte resurse strategice;
15.
invită din nou societăţile care investesc în Birmania să se asigure că, pentru realizarea proiectelor lor, drepturile omului sunt respectate în mod corespunzător, iar dacă există cazuri de abuz privind drepturile omului, să îşi suspende activităţile în Birmania; îşi exprimă dezaprobarea faţă de ţările care au considerat oportun să îşi mărească investiţiile în Birmania, în ciuda situaţiei cumplite a drepturilor omului din această ţară;
16.
salută reînnoirea sancţiunilor specifice ale UE, dar recunoaşte că acestea nu au avut impactul dorit asupra celor direct responsabili de suferinţa poporului birman şi de aceea invită Consiliul să analizeze punctele slabe ale sistemului actual de sancţiuni şi să introducă măsuri suplimentare, necesare pentru garantarea unei eficienţe sporite;
17.
în acest context, insistă ca toate statele membre să aplice cu stricteţe măsurile restrictive deja aprobate;
18.
ia act de faptul că, în conformitate cu măsurile restrictive adoptate împotriva Birmaniei, sprijinul se limitează la ajutorul umanitar şi la asistenţa acordată celor care au mai mult nevoie de ea;
19.
invită miniştrii afacerilor externe din statele membre să discute măsurile de consolidare a Poziţiei comune a UE cu privire la Birmania, în cadrul viitorului Consiliu pentru afaceri generale şi relaţii externe (CAGRE) din 7 şi -8 septembrie,
20.
îndeamnă guvernele din Marea Britanie, Belgia, Italia şi Slovacia, membre ale Consiliului de Securitate, să depună eforturi concertate în vederea introducerii şi a obţinerii unui sprijin în unanimitate pentru o rezoluţie obligatorie cu privire la Birmania, inclusiv pentru eliberarea lui Aung San Suu Kyi; ia act de faptul că s-a adoptat o rezoluţie similară în ianuarie 2007, dar China, Rusia şi Africa de Sud şi-au folosit dreptul de veto; solicită o întâlnire de urgenţă a Consiliului de Securitate ONU în vederea abordării situaţiei actuale din Birmania ;
21.
îndeamnă guvernele tuturor statelor membre UE, care fac parte din Consiliul Organizaţiei Naţiunilor Unite pentru drepturile omului să depună eforturi concertate în vederea introducerii şi obţinerii sprijinului pentru o rezoluţie privind Birmania, în cadrul viitoarei sesiuni a Consiliului, în septembrie;
22.
îndeamnă liderii reuniţi în această săptămână la Sydney, în cadrul Conferinţei la nivel înalt pentru cooperarea în regiunea Asia-Pacific să abordeze abuzurile recente ale drepturilor omului şi să ajungă la un acord privind acţiunile de întreprins pentru a determina schimbări în această ţară ;
23.
invită pe Ibrahim Gambari, numit în mai consultant special al secretarului general ONU pentru Birmania, să efectueze o vizită în Rangoon şi în alte regiuni din Birmania, în regim de urgenţă, asigurându-se că are ocazia de a o întâlni pe Aung San Suu Kyi şi pe alţi membri de seamă ai opoziţiei, precum şi pe reprezentanţii regimului;
24.
încredinţează Preşedintelui sarcina de a transmite această rezoluţie Consiliului, Comisiei, guvernelor statelor membre, guvernelor ţărilor ASEAN, Ligii naţionale pentru democraţie, Consiliului de stat pentru pace şi dezvoltare, guvernului Republicii Populare Chineze, guvernului Indiei, guvernului Rusiei, guvernului Statelor Unite ale Americii, Directorului general al Agenţiei internaţionale pentru energia atomică şi Secretarului general al Organizaţiei Naţiunilor Unite.
