18.10.2010 B7-0574/2010 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la Ucraina
Jaromír Kohlíček
,
Willy Meyer
în numele Grupului GUE/NGL
PE450.391v01-00 B7‑0574/2010 Rezoluția Parlamentului European referitoare la Ucraina
Parlamentul European ,
– având în vedere rezoluțiile sale anterioare referitoare la Ucraina,
– având în vedere Acordul de parteneriat și cooperare (APC) dintre Uniunea Europeană și Ucraina, intrat în vigoare la 1 martie 1998, și negocierile actuale cu privire la acordul de asociere destinat să înlocuiască APC,
– având în vedere lista de acțiuni prioritare pentru 2010, convenită de comun acord de Ucraina și UE,
– având în vedere rezultatele celui de-al doilea tur de scrutin al alegerilor prezidențiale din Ucraina, care a avut loc în februarie 2010,
– având în vedere Rezoluția 1755(2010) a Consiliului Europei intitulată „Funcționarea instituțiilor democratice în Ucraina”, adoptată la 5 octombrie 2010,
– având în vedere articolul 110 alineatul (2) din Regulamentul său de procedură,
A. întrucât, în virtutea dimensiunii, a poziției geografice și a legăturilor sale istorice, culturale, economice și de altă natură cu Europa Centrală și Occidentală, Ucraina este un partener important pentru UE și un actor regional determinant;
B. întrucât, timp de mulți ani, țara a suferit din cauza instabilității politice, a corupției, a privatizării care a dat naștere la structuri economice cu caracter oligarhic, a problemelor cu aprovizionarea și transportul energiei către Europa cauzate de politica anti-Rusia a fostelor guverne, a problemelor sociale și nemulțumirii cetățenilor ucraineni față de liderii lor politici;
C. întrucât Ucraina a fost grav afectată de criza economică mondială datorită dependenței acute a țării de industria sa metalurgică și gradului ridicat de vulnerabilitate al sectoarelor bancar și energetic; întrucât Ucraina a devenit extrem de dependentă de împrumuturile din partea FMI pentru a evita starea de faliment în contextul recesiunii și a continua plățile pentru transportul gazului rusesc spre Europa; întrucât criza economică și condițiile impuse de FMI au avut drept consecință o scădere a salariilor reale și o rată crescândă a șomajului, o creștere a prețului gazelor pentru consumatorii interni și alte grave probleme sociale;
D. întrucât noul guvern al Ucrainei a indicat în mod clar că cele două obiective de politică externă ale sale sunt: continuarea unor relații mai strânse cu UE și ameliorarea relațiilor cu Rusia;
E. întrucât măsurile adoptate de noul guvern ucrainean în vederea ameliorării relațiilor cu Rusia și noile acorduri dintre cele două țări în diferite domenii de cooperare, precum cele ale energiei, aviației, culturii și educației au contribuit la depășirea situației economice dificile;
F. întrucât există un consens în cadrul societății ucrainene asupra necesității adâncirii relațiilor cu UE; întrucât negocierile în curs dintre Ucraina și UE privind acordul de asociere și liberalizarea regimului vizelor nu au, pe termen scurt, nicio perspectivă de a se încheia cu succes și de a oferi beneficii concrete cetățenilor celor două părți;
G. întrucât legea electorală adoptată recent, modificările constituționale și noua legislație privind ONG-urile, precum și numărul crescând de plângeri din partea ziariștilor cu privire la restricțiile impuse libertății de exprimare de editorii și/sau proprietarii de mass-media au stârnit îngrijorare la nivel internațional cu privire la evoluția democrației în Ucraina,
1. ia act de aspirațiile europene ale poporului ucrainean și își reafirmă disponibilitatea de a stabili un parteneriat pe termen lung, inclusiv o perspectivă europeană pentru Ucraina;
2. subliniază că nu există nicio contradicție între aspirațiile europene și continuarea unor relații reciproc avantajoase cu Rusia; subliniază că relațiile stabile dintre Ucraina și Rusia ar favoriza stabilitatea și cooperarea de pe întreg continentul;
3. face apel la UE și la toate țările vecine să respecte pe deplin alegerea democratică a poporului ucrainean și să nu facă nicio presiune economică sau de altă natură în vederea schimbării deciziei democratice privind evoluția politică, socială și economică ulterioară a țării;
4. consideră că faptul de a pune capăt competiției dintre UE și Rusia privind vecinătatea comună și de a înființa un parteneriat sustenabil și cuprinzător cu UE ar contribui la soluționarea multor probleme și conflicte în regiune și ar da un impuls cooperării cu țările din Parteneriatul estic;
5. consideră că stabilitatea politică constituie o condiție esențială pentru consolidarea democrației în Ucraina; salută progresele înregistrate până acum, însă subliniază faptul că stabilitatea politică durabilă nu poate fi asigurată decât prin modificări constituționale care să instituie o separare clară a puterilor, precum și un sistem adecvat de controale și de echilibru între și în cadrul ramurilor executive, legislative și judiciare ale puterii;
6. deplânge faptul că negocierile UE-Ucraina nu au adus, până în prezent, beneficii concrete cetățenilor celor două părți; consideră că chestiuni precum continuarea procesului de liberalizare a regimului vizelor, în special eliminarea taxelor de viză, proiecte pe termen scurt în domeniile infrastructurii, sănătății, eficienței energetice, educației și mediului ar putea da parteneriatului impulsul necesar; evidențiază importanța ameliorării legăturilor de transport dintre UE și Ucraina, precum și a normelor de siguranță și securitate în acest domeniu; recomandă continuarea armonizării normelor tehnice;
7. evidențiază importanța societății civile pentru evoluția democratică a Ucrainei și, prin urmare, solicită autorităților să urgenteze adoptarea unei noi legi privind organizațiile societății civile în vederea remedierii deficiențelor remarcate în cadrul juridic existent pentru organizațiile neguvernamentale;
8. îndeamnă guvernul Ucrainei să se asigure că apropiatele alegeri locale sunt organizate cu respectarea deplină a standardelor internaționale și reamintește că campania preelectorală trebuie să ofere șanse egale tuturor forțelor politice;
9. salută prioritatea pe care noul președinte o acordă combaterii corupției; regretă decizia luată de Verkhovna Rada de a amâna, până în 2011, intrarea în vigoare a legislației anticorupție elaborată cu asistența Consiliului Europei, precum și veto-ul la care a recurs fostul președinte împotriva legii privind combaterea spălării banilor; invită președintele și parlamentul să se asigure că pachetul de legi anticorupție este adoptat fără întârziere și că toate recomandările prezentate de Grupul de state împotriva corupției (GRECO) în prima și a doua etapă a raportului său comun de evaluare sunt implementate fără întârziere;
10. încredințează Președintelui sarcina de a transmite prezenta rezoluție Consiliului, Comisiei, parlamentului și guvernului Ucrainei, precum și Adunărilor parlamentare ale OSCE și Consiliului Europei.
