ÎNTREBARE CU SOLICITARE DE RĂSPUNS SCRIS E-4290/08
adresată de Maria Petre (PPE-DE)
Comisiei
(25 iulie 2008)
Subiect: Negocierea unui nou Acord de cooperare Uniunea Europeană - Republica Moldova
Ca membră în Comisia parlamentară de cooperare UE - Moldova, susţin eforturile acestei ţări și salut progresele înregistrate în drumul asumat pentru o perspectivă europeană certă.
Având însă în vedere că, în ultima vreme, sunt din ce în ce mai frecvente fie tendinţele de legiferare nedemocratice în materie electorală (cum ar fi modificările aduse Codului Electoral în privinţa pragului electoral și interzicerea alianţelor), fie abuzurile instituţiilor statului împotriva tinerilor care-și exprimă liber opiniile sau a asociaţiilor de pensionari care-și cer drepturile, întreb Comisia: —
poate solicita autorităţilor de la Chișinău acţiuni și garanţii concrete în privinţa respectării reale a libertăţii de exprimare și de acţiune a cetăţenilor și instituţiilor media în acord cu standardele europene și cu angajamentele asumate în precedentul Acord de cooperare? —
în ce măsură apreciază că începerea negocierilor pentru înnoirea Acordului de cooperare poate fi condiţionată de garantarea de către autorităţile de la Chișinău a consolidării rolului legii, capacităţii și independenţei justiţiei și respectării reale și depline a libertăţii de exprimare și de acţiune în Moldova? —
poate evalua dacă, în acest mod, putem stimula progresele și procesul de reformă pe care cetăţenii acestei ţări le așteaptă?
