Deputaţii solicită reguli mai dure pentru îmbunătăţirea siguranţei transportului maritim
Transport
2007-03-29 - 15:48
Parlamentul European a adoptat, joi, două rapoarte ce vizează îmbunătăţirea standardelor de siguranţă a transportului maritim.
Primul se referă la obligaţiile "statelor de pavilion", iar al doilea la răspunderea civilă şi garanţiile financiare ale armatorilor.
Este vorba de două din cele şapte rapoarte ce formează "al treilea pachet privind siguranţa maritimă".
Celelalte cinci vor fi discutate în plen în aprilie.
Numărul accidentelor maritime a diminuat, însă există încă probleme în ce priveşte conformarea la standardele de siguranţă în traficul pe mare.
Deşi Uniunea Europeană a pregătit o legislaţie pentru îmbunătăţirea siguranţei transportului maritim, este nevoie de măsuri suplimentare pentru prevenirea accidentelor şi a poluării.
Obligaţiile statelor de pavilion
Parlamentul solicită, în baza raportului întocmit de Marta Vincenzi (PSE, IT), sprijin pentru propunerile Comisiei în materie de obligaţii ale statelor de pavilion.
Comisia propune ca prevederile Organizaţiei Maritime Internaţionale (OMI) să fie transformate în legislaţie obligatorie, iar Statele Membre să monitorizeze conformarea cu standardele internaţionale a navelor lor.
Consiliul nu este de acord, însă, cu multe din aceste prevederi, unele State Membre considerând că în acest domeniu sunt competente legile naţionale, nu Comunitatea.
Parlamentul cere sprijin sporit pentru propunerile Comisiei.
Unul dintre amendamentele adoptate cere în mod specific ca la înregistrarea unei nave într-un Stat Membru, acest stat să asigure că nava îndeplineşte regulile internaţionale în materie.
Parlamentul consideră, totodată, că Organizaţia Internaţională Maritimă (OIM) ar trebui să stabilească obligaţiile statelor de pavilion mult mai acceptabile pentru Statele Membre.
De exemplu, supraveghetorii şi cei din echipele de investigaţie ar trebui să fie bine antrenaţi şi să deţină mijloace şi metode adecvate de inspecţie.
Răspunderea civilă
Conform raportului lui Gilles Savary (PSE, FR), aprobat joi în plen, protecţia zonelor europene de coastă şi a cetăţenilor europeni împotriva oricăror daune ecologice provocate de incidente marine constituie o prioritate absolută pentru Uniune.
„Răspunderea civilă” se referă la posibilitatea unei terţe părţi - implicată într-o operaţiune de transport maritim şi responsabilă de o daună produsă - de a face o cerere de despăgubire supusă unei limitări.
În momentul de faţă, pentru majoritatea daunelor provocate de nave ale terţelor părţi, regimurile de răspundere civilă pentru armatori nu sunt armonizate şi nici nu există scheme obligatorii de asigurări.
Noua directivă caută să stabilească câteva reguli de bază, comune tuturor Statelor Membre.
Parlamentul recomandă Statelor Membre să ia măsurile necesare pentru a se asigura că toţi proprietarii de nave care arborează pavilionul statului respectiv deţin o garanţie financiară destinată protejării marinarilor angajaţi sau care lucrează la bordul navelor în cauză, în caz de abandon.
20070326IPR04623
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
