Răspuns dat de dl Potočnik în numele Comisiei
(6 mai 2010)
Din nefericire, speciile străine invazive sunt prezente acum în multe locuri de pe întreg teritoriul Europei, provocând importante daune economice și de mediu.
În Europa au fost introduse aproape 11 000 de specii din alte părți ale lumii, în detrimentul florei și faunei indigene www.europe-aliens.org .
În decembrie 2008, Comisia a publicat o comunicare COM(2008)789 final prin care stabilea posibilele opțiuni de strategie UE pentru abordarea problemei speciilor invazive.
Comisia va continua să evalueze impactul și costul opțiunilor sale de politică propuse și se va consulta cu statele membre, cu alte instituții UE și cu părțile interesate relevante, în vederea adoptării de propuneri definitive pentru o strategie UE privind speciile invazive.
La ora actuală nu există niciun mecanism special al UE de sprijinire a eforturilor depuse la nivel național de statele membre pentru monitorizarea zonelor de risc ridicat în vederea detectării și controlării speciilor străine invazive.
Regulamentul LIFE prevede unele oportunități limitate pentru proiectele inovatoare și demonstrative în ceea ce privește abordarea problemei speciilor invazive și poate fi aplicat în cazul anumitor proiecte http://ec.europa.eu/environment/life/funding/lifeplus.htm .
