Întrebarea cu solicitare de răspuns scris E-5002/2010
adresată Comisiei
Articolul 117 din Regulamentul de procedură
Silvia-Adriana Ţicău (S&D)
(2 iulie 2010)
Subiect: Participarea Croației la realizarea proiectelor din strategia UE pentru regiunea Dunării
Consiliul European din iunie 2009 a cerut Comisiei Europene să prezinte, până la sfârșitul anului 2010, o strategie a UE privind regiunea Dunării.
Croația, stat candidat la integrarea în UE, este unul din statele terțe străbătute de Dunăre, fiind astfel parte componentă a regiunii Dunării.
La data de 2 iunie 2010, cu ocazia Conferinței de nivel înalt UE-Balcanii de Vest, UE a reafirmat rolul important al Balcanilor în Europa și perspectiva europeană a regiunii.
Având în vedere că succesul strategiei UE pentru regiunea Dunării depinde de planul de acțiune și de proiectele strategice („flagship projects”) care vor însoți strategia, aș dori să întreb Comisia care sunt instrumentele, inclusiv cele financiare, prin care UE va sprijini participarea Croației la realizarea acestor proiecte?
