26.5.2011 B7-0345/2011 PROPUNERE DE REZOLUŢIE depusă în conformitate cu articolul 120 din Regulamentul de procedură
referitoare la condamnarea asasinatelor țintite și la salvgardarea principiilor statului de drept ale Uniunii Europene
Andreas Mölzer
PE465.636v01-00 B7‑0345/2011 Propunere de rezoluție a Parlamentului European referitoare la condamnarea asasinatelor țintite și la salvgardarea principiilor statului de drept ale Uniunii Europene
Parlamentul European ,
– având în vedere declarația comună din 2 mai 2011 făcută de dl Barroso, Președintele Comisiei Europene, și de dl Van Rompuy, Președintele Consiliului European, în legătură cu moartea lui Osama Bin Laden,
– având în vedere articolul 120 din Regulamentul său de procedură;
A. întrucât teroristul islamist Osama Bin Laden a fost probabil ținta unui asasinat comis de trupele speciale ale armatei SUA și această măsură nu este prevăzută de dreptul internațional;
B. întrucât acest asasinat țintit a fost salutat nu doar de șefi de state și de guverne, ci și de președinții Comisiei Europene și Consiliului European;
C. întrucât Uniunea Europeană, care se prezintă pe plan mondial ca apărător al drepturilor omului și al democrației și statului de drept, își încalcă propriile principii și valori luând o astfel de poziție; întrucât această afirmație este valabilă mai ales în ceea ce privește principiul fundamental al dreptului penal, conform căruia nicio persoană nu poate fi condamnată fără un proces;
1. atrage atenția asupra faptului că trebuie salutată și sprijinită o politică ce vizează îngrădirea islamismului și a terorismului; declară, însă, că această politică nu trebuie să justifice nerespectarea principiilor statului de drept;
2. atrage atenția asupra faptului că asasinatele nu corespund principiilor justiției și dreptului internațional;
3. atrage atenția asupra faptului că prin salutarea unui asasinat se zdruncină încrederea în principiile statului de drept ale Uniunii și imaginea Uniunii pe plan mondial ar putea avea de suferit;
4. solicită președinților Comisiei Europene și Consiliului European să condamne fără întârziere asasinarea țintită a persoanelor.
