P7_TA-PROV(2011)0351
Acordul internațional privind esențele de lemn tropical ***
A7-0280/2011
Rezoluția legislativă a Parlamentului European din 13 septembrie 2011 referitoare la proiectul de decizie a Consiliului privind încheierea, în numele Uniunii Europene, a Acordului internațional privind esențele de lemn tropical din 2006 (05812/2011 – C7-0061/2011 – 2006/0263(NLE))
(Procedura de aprobare)
Parlamentul European,
–
având în vedere proiectul de decizie a Consiliului (05812/2011),
–
având în vedere proiectul de acord internațional privind esențele de lemn tropical din 2006 (11964/2007),
–
având în vedere cererea de aprobare prezentată de Consiliu în conformitate cu articolul 192, articolul 207 și articolul 218 alineatul (6) al doilea paragraf litera (a) din Tratatul privind funcționarea Uniunii Europene ( C7-0061/2011 ),
–
având în vedere articolul 81 și articolul 90 alineatul (8) din Regulamentul său de procedură,
–
având în vedere recomandarea Comisiei pentru comerț internațional ( A7-0280/2011 ),
1.
aprobă încheierea acordului;
2.
solicită Comisiei să furnizeze, la cererea Parlamentului, toate informațiile relevante referitoare la punerea în aplicare a acordului, și anume la planurile de acțiune și la programe, precum și la deciziile adoptate de organismele instituite prin acord;
3.
solicită Comisiei să prezinte Parlamentului și Consiliului, în perioada ultimului an de aplicare a acordului și înainte de deschiderea negocierilor în vederea reînnoirii sale, un raport privind punerea în aplicare a acestuia îndeosebi în relație cu instrumentele Uniunii de aplicare a legislației, de guvernanță și în materie de schimburi comerciale în domeniul forestier;
4.
încredințează Președintelui sarcina de a transmite poziția Parlamentului Consiliului, Comisiei, guvernelor și parlamentelor statelor membre, precum și Organizației Internaționale pentru Esențele de Lemn Tropical.
