Răspuns dat de dl Cioloș în numele Comisiei
(4 mai 2011)
Comisia poate face doar o estimare privind volumul și valoarea importurilor de boabe de soia și produse din soia modificată genetic (de exemplu, alimente și ulei) în UE deoarece clasificarea vamală nu diferențiază importurile de produse modificate genetic de cele de produse nemodificate genetic, acestea fiind clasificate pe aceeași linie tarifară.
Prin urmare, estimarea privitoare la importurile de boabe de soia modificată genetic se bazează pe procentul estimat de boabe de soia modificată genetic cultivate în principalele țări furnizoare ale UE.
Conform datelor înregistrate de Eurostat (a se vedea tabelul din anexă Anexa este trimisă direct distinsului membru și Secretariatului Parlamentului. ), importurile de boabe de soia și alimente pe bază de soia în UE își au originea, în mare parte, în Brazilia, Statele Unite ale Americii, Paraguay, Canada și Argentina.
În cazul alimentelor pe bază de soia, cota acestor țări din importurile totale ale UE a rămas constantă în ultimii 10 ani (2001-2010) la un nivel de 98-99%.
În ceea ce privește boabele de soia, cota de importuri din aceste țări a scăzut de la peste 99% la aproximativ 94%.
Începând cu anul 2001, cota globală de soia modificată genetic cultivată în țările terțe a crescut treptat.
Astăzi, mai mult de 90% din boabele de soia plantate în Argentina, Paraguay și Statele Unite ale Americii sunt modificate genetic, conform estimărilor Consiliului internațional al cerealelor.
Acest procent este mai mic în cazul Canadei (aproximativ 43%) și al Braziliei (aproximativ 70%).
Așadar, putem trage concluzia că cea mai mare parte a boabelor de soia și a produselor din soia importate la ora actuală în UE sunt modificate genetic.
Pentru mai multe informații referitoare la importurile de produse de bază din soia în UE, distinsul membru poate consulta studiul recent „ Implications of Asynchronous GMO Approvals for EU Imports of Animal Feed Products ” (Implicațiile aprobărilor nesincronizate ale OMG asupra importurilor de produse pentru hrana animalelor în UE), publicat pe site-ul internet al Direcției Generale pentru Agricultură și Dezvoltare Rurală la data de 1 aprilie 2011 http://ec.europa.eu/agriculture/analysis/external/asynchronous-gmo-approvals/index_en.htm .
