Răspuns dat de dl Füle în numele Comisiei
(16 februarie 2011)
1.
Totalul fondurilor de preaderare alocate de la bugetul UE pentru proiectele în domeniul prevenirii, monitorizării și combaterii corupției în Turcia se ridică la 3910000 EUR.
Până în prezent, a fost plătită beneficiarilor suma de 1279911 EUR (fonduri de preaderare ale UE).
Pentru datele statistice detaliate ale proiectelor, inclusiv cofinanțare națională, vă rog să consultați anexa pe care am trimis-o direct distinsei membre și Secretariatului Parlamentului.
2.
Totalul fondurilor de preaderare alocate de la bugetul UE pentru reforma sistemului judiciar din Turcia se ridică la 61368000 EUR.
Până în prezent, a fost plătită beneficiarilor suma de 42 258950 EUR (fonduri de preaderare ale UE).
Pentru datele statistice detaliate ale proiectelor, inclusiv cofinanțare națională, vă rog să consultați, de asemenea, anexa I.
3.
Asistența financiară a UE a contribuit în mare măsură la înregistrarea de progrese și de rezultate în Turcia în ceea ce privește mai multe aspecte din domeniul reformei judiciare și al luptei împotriva corupției (pentru detalii, va rog să consultați anexa I).
Referitor la conformitatea cu normele de eligibilitate:
Toate proiectele finanțate de UE sunt conforme cu normele de eligibilitate ale Regulamentului privind Instrumentul de asistență pentru preaderare (IPA) și ale documentelor de programare aferente.
În acest context, toate proiectele fac obiectul unei analize privind conformitatea cu prioritățile parteneriatului pentru aderare și ale documentului indicativ de planificare multianuală (DIPM).
Numai proiectele relevante și eligibile sunt acceptate să facă parte din programele IPA.
Programele sunt înaintate spre aprobare statelor membre ale UE în cadrul Comitetului IPA.
4.
În 2010, Comisia, împreună cu autoritățile turce, a elaborat documentul indicativ de planificare multianuală (DIPM) 2011-2013, care evidențiază opțiunile strategice în ceea ce privește cooperarea noastră financiară cu Turcia în următorii trei ani.
Această strategie va fi adoptată în prima jumătate a anului 2011, iar proiectul de document conține un sector prioritar intitulat „Justiție, afaceri interne și drepturi fundamentale” pentru a facilita înregistrarea de progrese în domeniile critice ale statului de drept, în scopul realizării de reforme-cheie ale sistemului judiciar și în materie de drepturi fundamentale.
În domeniul reformei sistemului judiciar și în cel al combaterii corupției, au fost identificate două obiective ale sprijinului IPA acordat în perioada vizată de DIPM 2011-2013.
Primul obiectiv este punerea în aplicare a reformelor necesare pentru construirea unui sistem judiciar independent, imparțial și eficient.
Al doilea obiectiv este aplicarea cu eficacitate a legii, combaterea cu succes a criminalității și a corupției, precum și îmbunătățirea gestionării integrate a frontierelor și prevenirea migrației ilegale.
În perioada 2011-2013, Comisia Europeană a alocat aproximativ 440 milioane EUR pentru sectorul „Justiție, afaceri interne și drepturi fundamentale”, sector care include aceste obiective.
5.
Comisia Europeană efectuează evaluări pe baza planurilor de evaluare anuală.
În 2010, a fost finalizată evaluarea intermediară a programelor naționale privind asistența de preaderare a UE pentru Turcia, de care au beneficiat și proiecte în domeniul judiciar.
În ceea ce privește evaluarea tematică a proiectelor în domeniul judiciar, în prezent este în curs de pregătire o evaluare, care va fi lansată în anul 2011.
6.
În ceea ce privește Raportul special al Curții de Conturi privind gestionarea de către Comisia Europeană a asistenței de preaderare pentru Turcia, deși au fost identificate mai multe deficiențe, Curtea a concluzionat că „proiectele auditate au obținut realizările preconizate, iar rezultatele acestora sunt susceptibile, potrivit aprecierii Curții, de a fi sustenabile în viitor” (a se vedea sinteza V a Raportului special).
De asemenea, Curtea a remarcat că gestionarea fondurilor este în curs de ameliorare.
Comisia este de acord cu opinia Curții potrivit căreia se pot aduce îmbunătățiri suplimentare și ia deja noi măsuri pentru a crește eficacitatea asistenței financiare, în ceea ce privește ameliorarea programării, crearea de legături mai bune cu prioritățile politice, utilizarea condiționărilor, o gestionare și sisteme de control mai robuste, precum și o monitorizare sporită a rezultatelor.
