Răspuns dat de dl Andor, în numele Comisiei
(14 iunie 2010)
Riscurile ergonomice la locul de muncă, care ar putea fi responsabile de afecțiunile musculoscheletale legate de locul de muncă și de problemele de vedere cauzate de lucrul în fața monitorului, se numără printre problemele majore privind securitatea și sănătatea la locul de muncă cu care Uniunea Europeană se confruntă astăzi.
Acestea afectează atât bărbații, cât și femeile din toate sectoarele de activitate din interiorul UE și reprezintă o sarcină financiară importantă pentru întreprinderi și pentru societate în general.
Datele percepute privind expunerea la factorii de risc și riscurile de sănătate legate de locul de muncă, disponibile în urma sondajelor UE recente, arată că numărul afecțiunilor musculoscheletale legate de locul de muncă înregistrează o creștere în majoritatea statelor membre.
Între timp, în această perioadă de schimbare demografică, care se așteaptă să conducă la o creștere a numărului de muncitori mai în vârstă în UE, nevoia de a aborda riscurile ergonomice devine din ce în ce mai importantă.
Cadrul de reglementare actual al UE și, în special, Directiva privind manipularea manuală (90/269/CEE) Directiva 90/269/CEE a Consiliului din 29 mai 1990 privind cerințele minime de securitate și sănătate pentru manipularea manuală , JO L 156, 21.6.1990 și Directiva privind lucrul la monitor (90/270/CEE Directiva 90/270/CEE a Consiliului privind condițiile minime de securitate și sănătate pentru lucrul la monitor, JO L 156 , 21.6.1990 ) nu acoperă toate situațiile de la locul de muncă sau nu abordează toți factorii de risc care conduc la afecțiuni musculoscheletale legate de locul de muncă.
Pe baza rezultatului unei consultări în două faze a partenerilor sociali și în lumina rezultatelor unui studiu privind impactul socio-economic al diverselor opțiuni de politică, Comisia a început să lucreze la o propunere legislativă în ceea ce privește toți factorii de risc semnificativi din punct de vedere ergonomic la locul de muncă și de stabilire a cerințelor minime privind sănătatea și securitatea pentru protecția lucrătorilor împotriva afecțiunilor musculoscheletale legate de locul de muncă și problemele de vedere cauzate de lucrul în fața monitorului în toate sectoarele de activitate.
Acțiunea prevăzută urmărește să dea substanță conceptului de legislație „inteligentă” în acest domeniu al prevenției prin reducerea numărului de texte de referință, simplificarea obligațiilor administrative și tehnice și prin facilitarea punerii în aplicare a legislației.
În 2009, Comisia a întreprins o consultare aprofundată a experților și a părților interesate în acest domeniu în vederea elaborării unei astfel de propuneri legislative pe baza tuturor cunoștințelor disponibile la momentul actual și a reducerii diferențelor de opinii care au apărut în urma consultării partenerilor sociali.
Acest proces s-a desfășurat în cadrul Comitetului consultativ pentru securitate și sănătate la locul de muncă (CCSS) cu sprijinul unui grup tehnic de experți naționali în ergonomie.
CCSS a adoptat un aviz favorabil în această privință în cadrul ultimei sale reuniuni plenare din decembrie 2008.
Atât grupul de interese al guvernului, cât și grupul de interese al lucrătorilor și-au exprimat sprijinul pentru planul Comisiei de a prezenta o propunere pentru o nouă directivă privind afecțiunile musculoscheletale legate de locul de muncă și de a integra directivele privind manipularea manuală și cea privind lucrul la monitor.
Cu toate că grupul de interese al angajatorilor a susținut că afecțiunile musculoscheletale legate de locul de muncă ar putea fi prevenite mai eficient dacă directiva-cadru ar fi pusă în aplicare mai bine și cele două directive în cauză ar fi actualizate, acesta a afirmat, de asemenea, că, în anumite condiții, nu s-ar opune unei propuneri pentru o nouă directivă privind ergonomia.
Activitățile privind noua legislație vor continua în 2010 în cadrul CCSS.
Un studiu suplimentar care va implica o evaluare a impactului și se va concentra pe analiza costuri-beneficii a opțiunilor de politică avute în vedere va fi întreprins în curând.
Odată cu încheierea evaluării impactului, Comisia intenționează să prezinte o propunere legislativă în 2011, astfel cum se indică în Programul de lucru al Comisiei pentru 2010.
