ÎNTREBARE ORALĂ URMATĂ DE O DEZBATERE O-0143/09
în conformitate cu articolul 115 din Regulamentul de procedură
de
Hélène Flautre
,
Jean Lambert
şi
Raül Romeva i Rueda
, în numele Grupului Verts/ALE
Comisiei
Subiect: Zborurile comune pentru repatrierea migranţilor fără acte în regulă
În ultimele săptămâni, mai multe state membre au început repatrierea forţată şi colectivă a unor cetățeni afgani în Afganistan unde, în anumite zone, din cauza războiului, există încă un risc evident în ceea ce priveşte securitatea fizică a acestora.
Având în vedere că afganii reprezintă cea mai mare comunitate de refugiaţi din lume (peste 2,7 milioane, plus 500 000 de persoane strămutate) şi că în Afganistan persistă o situaţie de confuzie generală, poate această ţară să fie considerată o ţară terţă sigură?
În cazul în care Comisia consideră că Afganistanul nu este o ţară terţă sigură, constituie zborurile comune o încălcare a articolului 33 din Convenţia de la Geneva privind nereturnarea?
Consideră Comisia că zborurile comune reprezintă o expulzare colectivă?
Poate Comisia să garanteze că, înainte de fiecare repatriere, se va efectua o verificare detaliată pentru a se asigura că persoana vizată nu a depus o cerere de protecţie internaţională şi, în caz afirmativ, că s-a respectat pe deplin fiecare etapă a procedurii de examinare şi că securitatea acesteia nu este ameninţată în ţara în care a fost repatriată?
Este Comisia în măsură să verifice a posteriori că, într-adevăr, aceasta este situaţia în cazurile de repatriere forţată?
Consideră Comisia că cetăţenii afgani ar putea obţine o protecţie suplimentară în conformitate cu articolul 15 litera (c) din Directiva „condiţiilor de eligibilitate” 2004/83/CE din 29 aprilie 2004, care menţionează amenințările grave şi individuale la adresa vieții sau a persoanei unui civil ca urmare a violenței generalizate în caz de conflict armat intern sau internațional?
Consideră Comisia legitimă repatrierea unei persoane rezidente fără forme legale pe teritoriul UE pentru unicul motiv că aceasta nu a depus o cerere de protecţie internaţională, în ciuda conştientizării pe deplin a faptului că, din cauza Regulamentului Dublin II, mulţi solicitanţi de azil se tem să depună o cerere de azil într-un stat membru atunci când intră pe teritoriul UE?
OJ L 304, 30.9.2004, p.
12.
