Schimbările climatice dezbătute la Forumul Cetăţenesc de la Alexandria
Instituţii
România
2008-10-17 - 15:26
Biroul de Informare din Bucureşti al Parlamentului European, în colaborare cu Instituţia Prefectului Teleorman şi Autoritatea Naţională pentru Tineret au organizat vineri, 10 octombrie, un Forum cetăţenesc pe tema schimbărilor climatice.
La eveniment au participat reprezentanţi ai autorităţilor regionale din domeniu, ai primăriilor din judeţ, elevi la liceele din Alexandria, cetăţeni, cu toţii interesaţi să se informeze despre efectele schimbărilor climatice şi măsurile de combatere a acestora, despre măsurile avute în vedere la nivelul Uniunii Europene, despre legislaţia adoptată sau aflată pe agenda Parlamentului European.
Doamna deputat Silvia Adriana ŢICĂU (PSE) a prezentat provocările pe care le aduce schimbarea climatică deopotrivă pentru cetăţeni şi pentru politicieni, precum şi abordarea acestui fenomen din punctul de vedere al Uniunii Europene, insistând asupra dezbaterilor din Parlamentul European pe teme relevante pentru subiect.
Intervenţia doamnei deputat a fost urmată de o prezentare a Agenţiei Judeţene pentru Protecţia Mediului Teleorman, precum şi de o scurtă intervenţie a reprezentantului Autorităţii Naţionale pentru Tineret, care a susţinut importanţa conştientizării tinerilor şi implicării lor în acţiuni de protecţie a mediului şi combatere a efectelor schimbării climatice.
După aceste prezentări, a fost deschisă dezbaterea cu participanţii, aceştia fiind interesaţi de cele mai recente legi europene în domeniu, de modalităţi de aplicare a acestora în România, de proiecte şi bune practici în domeniul fondurilor europene destinate mediului, precum şi de alte aspecte importante pentru utilizarea maximă a oportunităţilor europene la nivel local.
Evenimentul a fost apreciat de toţi participanţii, aceştia considerându-l deosebit de util pentru informarea necesară bunei desfăşurări a activităţii lor.
20081017IPR39848
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
