14.11.2011 B7-0593/2011 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la interzicerea munițiilor cu dispersie
Roberto Gualtieri
,
Richard Howitt
,
Kristian Vigenin
,
Pino Arlacchi
în numele Grupului S&D
PE472.805v01-00 B7‑0593/2011 Rezoluția Parlamentului European referitoare la interzicerea munițiilor cu dispersie
Parlamentul European,
– având în vedere Convenția privind munițiile cu dispersie (CCM), semnată de 108 țări și ratificată de 66 de țări,
– având în vedere declarația din 16 septembrie 2011 de la Beirut a vicepreședintei Comitetului Internațional al Crucii Roșii, Christine Beerli,
– având în vedere Rezoluția adoptată la 2 decembrie 2008 de Adunarea Generală a Organizației Națiunilor Unite referitoare la Convenția privind munițiile cu dispersie,
– având în vedere mesajul Secretarului General al ONU adresat Celei de a doua reuniuni a statelor părți la Convenția privind munițiile cu dispersie și prezentat la 13 septembrie 2011 la Beirut de Sergio Duarte, Înaltul reprezentant pentru dezarmare,
– având în vedere declarațiile Înaltului Reprezentant al Uniunii pentru afaceri externe și politica de securitate, Catherine Ashton, în special declarația din 1 august 2010 referitoare la Convenția privind munițiile cu dispersie și declarația din 29 aprilie 2011 referitoare la informațiile privind utilizarea munițiilor cu dispersie în Libia,
– având în vedere rezoluțiile Parlamentului European, în special Rezoluția referitoare la intrarea în vigoare la 1 august 2010 a Convenției privind munițiile cu dispersie (CCM) și rolul UE,
– având în vedere articolul 110 alineatul (2) din Regulamentul său de procedură,
A. întrucât CCM a fost deschisă spre semnare începând cu 3 decembrie 2008, mai întâi la Oslo, iar ulterior la sediul ONU din New York și a intrat în vigoare la 1 august 2010;
B. întrucât CCM definește munițiile cu dispersie ca muniții concepute pentru a împrăștia sau elibera submuniții explozive, fiecare cântărind mai puțin de 20 de kilograme;
C. întrucât CCM interzice utilizarea, producerea, stocarea și transferul munițiilor cu dispersie ca întreagă categorie de armament și întrucât CCM impune statelor părți să distrugă stocurile de astfel de muniții;
D. întrucât CCM reflectă o modificare semnificativă și fundamentală a poziției multor guverne care, anterior, considerau munițiile cu dispersie drept esențiale pentru securitatea și pentru doctrinele lor militare;
E. întrucât, până în prezent, 22 de state membre ale UE au semnat CCM, 15 state au ratificat-o, iar cinci state nici nu au semnat și nici nu au ratificat CCM;
F. întrucât CCM a stabilit un nou standard umanitar pentru asistența acordată victimelor și va impune statelor să îndepărteze resturile de muniții cu dispersie neexplodate rămase în urma conflictelor; întrucât Comisia Europeană împreună cu o serie de state alocă fonduri specifice pentru măsurile întreprinse în țările afectate de utilizarea munițiilor cu dispersie;
G. întrucât există informații potrivit cărora în Cambodgia, Thailanda și Libia s-au folosit recent muniții cu dispersie împotriva populației civile și întrucât trebuie să fie luate măsuri urgente pentru a garanta îndepărtarea submunițiilor cu dispersie neexplodate, cu scopul de a împiedica uciderea sau rănirea altor persoane;
H. întrucât Planul de acțiune de la Vientiane prevede măsuri, acțiuni și obiective concrete și măsurabile pentru a se asigura punerea în aplicare eficace și promptă a dispozițiilor CCM;
I. întrucât în perioada 14-25 noiembrie va avea loc la Geneva cea de a patra Conferință de revizuire a Convenției privind armele convenționale (CCW);
J. întrucât proiectul protocolului VI care va fi discutat la cea de a patra Conferință de revizuire a Convenției privind armele convenționale (CCW) nu completează CCM și nici nu este compatibil din punct de vedere juridic cu aceasta; întrucât statele părți la CCM au obligația juridică de a distruge toate munițiile, proiectul de protocol interzice doar munițiile cu dispersie anterioare anului 1980, prevede o tranziție lungă care ar permite amânarea cu cel puțin 12 ani a conformării și utilizarea exclusivă a munițiilor cu dispersie cu un mecanism de autodistrugere și ar permite statelor să utilizeze muniții cu dispersie cu o rată de eșec de cel mult 1%,
1. salută intrarea în vigoare a Convenției privind munițiile cu dispersie (CCM) la 1 august 2010;
2. reamintește că la articolul 21 se prevede că statele părți promovează universalizarea și punerea în aplicare a CCM; îndeamnă cu precădere statele membre ale UE și țările candidate la aderare care nu au semnat sau ratificat CCM să adopte urgent convenția;
3. salută faptul că 15 state părți și semnatare au încheiat distrugerea stocurilor, iar alte 12 vor face același lucru în termenul prevăzut, în timp ce în 18 țări și în trei alte zone au loc operațiuni de deminare;
4. îndeamnă statele membre ale UE să adopte măsuri pentru a iniția punerea în aplicare a convenției, inclusiv prin distrugerea stocurilor, efectuarea operațiunilor de deminare și acordarea de asistență victimelor, precum și să contribuie cu finanțare sau cu diverse forme de asistență pentru ca și alte state să pună în aplicare convenția;
5. reamintește insistent că, potrivit CCM, statele au obligația de a nu utiliza, proiecta, produce, achiziționa în alt mod, depozita, deține sau transfera către oricine, direct sau indirect, niciodată și în niciun caz muniții cu dispersie;
6. regretă profund că proiectul protocolului VI care va fi discutat la cea de a patra Conferință de revizuire a CCW din noiembrie amenință normele internaționale clare și ferme stabilite prin CCM care interzic complet armele respective și ar slăbi și protecția populației civile;
7. solicită statelor să recunoască urmările umanitare și costurile politice ridicate implicate de susținerea proiectului de protocol propus, ce conține numeroase excepții și lacune care ar permite utilizarea munițiilor cu dispersie;
8. invită Înaltul Reprezentant al Uniunii Europene pentru afaceri externe și politica de securitate să pună accent pe obiectivele tematice de reducere a pericolului reprezentat de munițiile cu dispersie și să asigure, așadar, aderarea Uniunii la CCM, acest lucru fiind posibil ca urmare a intrării în vigoare a Tratatului de la Lisabona;
9. consideră că protocolul VI nu este compatibil cu CCM și că statele membre ale UE au obligația juridică de a se opune ferm adoptării protocolului și de a refuza adoptarea acestuia;
10. solicită insistent Înaltului Reprezentant al Uniunii Europene să reamintească statelor membre ale UE obligația juridică pe care și-au asumat-o în cadrul CCM;
11. invită Consiliul și Comisia să includă interzicerea munițiilor cu dispersie drept clauză standard în acordurile cu țările terțe, pe lângă clauza standard cu privire la neproliferarea armelor de distrugere în masă;
12. încredințează Președintelui sarcina de a transmite prezenta rezoluție Înaltului Reprezentant al Uniunii Europene pentru afaceri externe și politica de securitate, Consiliului, Comisiei, guvernelor și parlamentelor statelor membre ale UE, Secretarului General al ONU și Coaliției privind munițiile cu dispersie.
