Întrebarea cu solicitare de răspuns scris E-004327/2011
adresată Comisiei
Articolul 117 din Regulamentul de procedură
Corina Creţu (S&D)
(4 mai 2011)
Subiect: Proiectul de canal între Marea Roşie şi Marea Moartă
Proiectul de canal între Marea Roşie şi Marea Moartă reprezintă soluţia găsită de Israel, Iordania şi Autoritatea Palestiniană pentru a contribui la realimentarea Mării Moarte, ameninţată de daune ecologice majore.
Construcţia unei conducte între cele două corpuri de apă are, de asemenea, ca obiectiv crearea unei noi surse de apă dulce pentru regiune, prin instalaţii de desalinizare de mari dimensiuni care să trateze apa pentru toate cele trei părţi implicate, Israel, Iordania şi Autoritatea Palestiniană, care se confruntă cu un deficit sever de apă.
Mai mult, proiectul urmăreşte valorificarea transferului de apă din Marea Roşie, aflată la o altitudine de 400 de metri faţă de Marea Moartă, pentru a produce energie hidroelectrică în vederea executării de proiecte de dezvoltare în zonele rurale.
Nivelul Mării Moarte a scăzut cu 30 % în ultimii 20 de ani.
Potrivit statisticilor, nivelul acesteia scade cu mai mult de un metru pe an, iar Iordania este considerată una dintre primele zece ţări cu cele mai limitate resurse de apă din lume, deficitul de apă depăşind 500 de milioane de metri cubi pe an.
În eventualitatea în care rezultatele testului de fezabilitate întreprins în prezent de către Banca Mondială dovedesc lipsa unui impact negativ important, care va fi abordarea Comisiei faţă de acest proiect?
