ÎNTREBARE ORALĂ URMATĂ DE O DEZBATERE O-0168/09
în conformitate cu articolul 115 din Regulamentul de procedură
de
Rui Tavares
,
Willy Meyer
,
Cornelia Ernst
,
Kyriacos Triantaphyllides
,
Marie-Christine Vergiat
,
Cornelis de Jong
,
Nikolaos Chountis
,
Søren Bo Søndergaard
,
Patrick Le Hyaric
,
Eva-Britt Svensson
,
Jean-Luc Mélenchon
şi
Elie Hoarau
, în numele Grupului GUE/NGL
Comisiei
Subiect: Noile evoluţii privind programul CIA de predări extraordinare şi închisorile secrete pe teritoriul UE
Conform dezvăluirilor din mass-media din 18 noiembrie, în Lituania a funcţionat, între 2004 şi 2005, o închisoare secretă în care s-a folosit tortura pentru interogarea suspecţilor de terorism din reţeaua Al-Qaeda.
Parlamentul lituanian a demarat o a treia investigaţie.
Potrivit informaţiilor din presă, Lituania şi-ar fi dat consimţământul pentru deschiderea închisorii după ce preşedintele SUA a promis că va sprijini intrarea acestei ţări în NATO.
Rapoartele elaborate de PE şi Consiliul Europei, care conţin detaliile necesare, au subliniat posibilitatea ca autorităţile SUA să fi folosit un acord secret al NATO pentru ascunderea activităţilor CIA pe teritoriul UE.
În Polonia, după ce în cadrul unei anchete parlamentare s-a stabilit că nu există închisori secrete, procurorii au iniţiat o anchetă cu privire la prezenţa unei închisori în apropierea unei foste baze militare aeriene.
La data de 4 noiembrie a acestui an, un tribunal italian a condamnat 23 de agenţi SUA şi 2 agenţi italieni din serviciile secrete pentru răpirea lui Abu Omar la Milano şi transportarea acestuia cu un avion în Egipt, unde a fost torturat.
Guvernele succesive au invocat secretul de stat.
Unul din agenţii CIA condamnaţi a recunoscut în presă faptul că „au încălcat legea” şi că deciziile au fost luate la Washington, în timp ce administraţia SUA s-a declarat dezamăgită de sentinţa pronunţată de tribunalul italian.
În Regatul Unit, guvernul s-a opus în mod repetat publicării unor dovezi care ar atesta faptul că serviciile secrete britanice l-au interogat pe rezidentul britanic Binyam Mohamed şi au avut cunoştinţă de faptul că acesta a fost supus torturii de către agenţii CIA.
La 19 noiembrie, Înalta Curte a respins (pentru a şasea oară) cererile guvernului.
În luna octombrie a anului trecut, un avion cu reacţie de tip Gulfstream aparţinând SUA şi având legătură cu CIA a fost detectat de două elicoptere SAS într-o operaţiune secretă pe Aeroportul Internaţional din Birmingham.
Ce măsuri va adopta Comisia pentru aflarea adevărului şi garantarea justiţiei în raport cu încălcările unor drepturi fundamentale comise pe teritoriul UE, precum şi pentru a se asigura că acestea nu se vor repeta?
Este de acord Comisia cu faptul că implicarea Europei în aceste încălcări ale dreptului internaţional şi ale convenţiilor privind drepturile omului, precum şi refuzul de a oferi clarificări şi neasumarea responsabilităţii subminează grav responsabilitatea politică a Europei faţă de cetăţeni şi autoritatea sa morală în politicile sale externe?
Poate Comisia să realizeze o expunere detaliată a acţiunilor întreprinse până în prezent în ceea ce priveşte clarificarea acuzaţiilor aduse?
Este Comisia informată cu privire la acordul NATO din 4 octombrie 2001?
Ce măsuri sunt preconizate pentru a garanta că UE nu va renunţa la principiile democraţiei şi la drepturile fundamentale în lupta împotriva terorismului şi în cooperarea cu ţările terţe, în special cu SUA?
Va dezbate Comisia aceste probleme cu statele membre şi SUA?
