ÎNTREBARE CU SOLICITARE DE RĂSPUNS SCRIS P-5651/07
adresată de dl Marian-Jean Marinescu (PPE-DE)
Comisiei
(9 noiembrie 2007)
Subiect: Expulzarea cetăţenilor români din Italia
Consiliul italian de Miniştri a adoptat marţi, 30 octombrie 2007, în regim de urgenţă, un pachet legislativ referitor la siguranţă.
Acesta conţine şi un act normativ (decret de lege) relativ la siguranţa urbană prin care, printre altele, se acordă prefecţilor puterea de a expulza cetăţeni comunitari care reprezintă un risc pentru siguranţa publică.
Decretul a intrat în vigoare vineri, 2 noiembrie 2007, după publicarea sa în Monitorul Oficial italian, iar primii cetăţeni care au suportat consecinţele noilor prevederi legale au fost patru români care au fost expulzaţi către România, unde au ajuns în aceeaşi zi de vineri, 2 noiembrie 2007, şi au fost preluaţi de autorităţile române.
Fără a contesta drepturile unui stat membru al Uniunii Europene de a elabora acte legislative care să asigure şi să întărească ordinea şi siguranţa publică şi cunoscând faptul că toţi cetăţenii europeni au aceleaşi drepturi, dar şi aceleaşi obligaţii de a se conforma prevederilor legislative în vigoare în statul de rezidenţă, constatăm totuşi că se escaladează nejustificat o situaţie tensionată între comunităţile italiană şi română, alimentate şi de declaraţii politicianiste care nu fac altceva decât să agraveze şi mai mult situaţia.
Din păcate, câteva situaţii particulare au determinat deteriorarea bunelor relaţii dintre cele două comunităţi, italiană şi română.
Subliniem că Italia este un important investitor în România şi mii de italieni trăiesc şi lucrează în România, tot aşa cum zeci de mii de cetăţeni români trăiesc şi muncesc cinstit în Italia, aducând şi unii şi ceilalţi beneficii ambelor state.
Violenţa şi delictele de orice fel trebuie condamnate, iar vinovaţii pedepsiţi.
Ne exprimăm însă îngrijorarea că noua legislaţie promovată de guvernul italian, prin prevederile sale şi mai cu seamă prin modul lor de aplicare, riscă să creeze un precedent grav în ceea ce priveşte drepturile şi libertăţile cetăţenilor europeni.
În aceste condiţii, cer Comisiei Europene să verifice conformitatea decretului cu legislaţia europeană în domeniu.
Ce măsuri ia Comisia Europeană ca să împiedice comiterea de abuzuri în aplicarea prevederilor acestui decret?
