6.6.2011 B7-0356/2011 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la Sudan și la Sudanul de Sud - situația în urma referendumului din 2011
Charles Tannock
,
Ryszard Antoni Legutko
,
Ryszard Czarnecki
,
Tomasz Piotr Poręba
în numele Grupului ECR
PE465.661v01-00 B7‑0356/2011 Rezoluția Parlamentului European referitoare la Sudan și la Sudanul de Sud - situația în urma referendumului din 2011
Parlamentul European,
– având în vedere rezoluțiile sale anterioare referitoare la situația din Sudan,
– având în vedere Acordul global de pace semnat între părțile sudaneze la 9 ianuarie 2005,
– având în vedere concluziile Consiliului din 31 ianuarie 2011 referitoare la Sudan,
– având în vedere declarația din 7 februarie 2011 făcută de Înaltul Reprezentant pentru afaceri externe și politica de securitate, Catherine Ashton, în numele Uniunii, cu privire la rezultatele finale ale referendumului privind autodeterminarea Sudanului de Sud,
– având în vedere Rezoluția 1978/2011 a Consiliului de Securitate al ONU,
– având în vedere declarația Înaltului Reprezentant pentru afaceri externe și politica de securitate, Catherine Ashton, din 24 mai 2011 cu privire la situația din Sudan,
– având în vedere articolul 110 alineatul (2) din Regulamentul său de procedură,
A. întrucât se preconizează că Sudanul de Sud își va declara în mod oficial independența de partea de nord la 9 iulie 2011, ca urmare a referendumului privind autodeterminarea, organizat în aplicarea Acordului global de pace din 2005 (AGP), dată care coincide, de asemenea, cu expirarea AGP;
B. întrucât rezultatele finale ale referendumului din 9 ianuarie 2011 privind autodeterminarea Sudanului de Sud au confirmat, cu o majoritate covârșitoare, hotărârea votanților de a constitui un stat independent;
C. întrucât Sudanul de Sud va fi în continuare vulnerabil la potențiale acte de agresiune și va fi una dintre cele mai sărace și mai puțin dezvoltate regiuni din lume, având una dintre cele mai ridicate rate ale mortalității infantile și cei mai scăzuți indicatori ai educației din lume;
D. întrucât în Sudanul de Sud un copil din zece moare înainte de prima sa aniversare și mai puțin de 1% din fete încheie ciclul primar;
E. întrucât, începând cu 2005, UE a alocat 665 de milioane de euro întregului Sudan pentru a veni în întâmpinarea nevoilor segmentelor populației cele mai vulnerabile, 45% din această sumă fiind destinată Sudanului de Sud;
F. întrucât situația dintr-o mare parte a Sudanului de Sud și din regiunile de graniță cu Sudanul de Nord rămâne complexă, existând în continuare conflicte violente și episoade frecvente de înfruntări grave; subliniază că această situație provoacă deplasări masive ale populației, o face vulnerabilă la insecuritate alimentară, epidemii și dezastre naturale și îi periclitează accesul la servicii de bază, precum îngrijiri medicale și apă potabilă;
G. subliniază că numeroase probleme au rămas nerezolvate și că este nevoie de eforturi urgente și semnificative pentru a se ajunge la un acord în ceea ce privește împărțirea veniturilor din petrol, frontierele, cetățenia și divizarea datoriilor și activelor;
H. subliniază importanța asigurării gestionării eficiente și în siguranță a persoanelor care se întorc în sud în ceea ce privește tranzitul, capacitățile tehnice (nu există responsabili de planificarea și supravegherea urbană), infrastructura, atribuirea terenurilor și accesul la serviciile de bază;
I. întrucât referendumul privind apartenența orașului Abyei la Sudanul de Nord sau la Sudanul de Sud, care ar fi trebuit să coincidă cu referendumul privind Sudanul de Sud, nu a avut loc, fapt ce a condus la o gravă escaladare a violenței în zonă,
1. reamintește că respectă pe deplin rezultatele referendumului, acestea exprimând voința democratică a populației din Sudanul de Sud; invită atât Sudanul de Nord, cât și Sudanul de Sud, să se implice activ în promovarea guvernanței democratice și instaurarea păcii, securității și prosperității pe termen lung pentru ambele țări;
2. salută eforturile depuse și angajamentul demonstrat de părțile la AGP în cadrul referendumului și după anunțarea rezultatelor; consideră totuși că situația din ambele țări constituie în continuare o amenințare la adresa unei viitoare stabilități a regiunii;
3. salută angajamentul și sprijinul neîntrerupt al UE pentru instaurarea păcii, securității și prosperității pe termen lung atât în nordul, cât și în sudul Sudanului;
4. condamnă cu fermitate atacul deliberat asupra misiunii ONU din Sudan din 10 mai 2011 din regiunea Abyei, precum și raidul mai recent asupra unui convoi aflat sub escorta ONU; este îngrijorat de problema siguranței populației civile din regiune, marea majoritate a acestei populații, în principal femei și copii, fiind strămutată ca urmare a luptelor violente;
5. salută declarația Secretarului General al ONU, prin care acesta condamnă ferm accentuarea violențelor și ocuparea orașului Abyei, și îndeamnă guvernul de la Khartoum să pună capăt imediat tuturor operațiunilor militare și să își retragă trupele din teritoriu, punând astfel capăt unei grave încălcări a AGP;
6. subliniază importanța acordării prioritare a unui ajutor extern Sudanului de Sud și salută decizia Consiliului din 23 mai privind alocarea a 200 de milioane de euro cooperării pentru dezvoltare în vederea asigurării unei asistențe Sudanului de Sud în abordarea numeroaselor provocări umanitare și socio-economice în contextul unei capacități de guvernare reduse și al unei fragilități politice;
7. salută decizia Consiliului de Securitate al ONU de a prelungi mandatul misiunii ONU în Sudan (UNMIS) și de a trimite forțe suplimentare de menținere a păcii în Sudan; consideră că o prezență continuă a ONU este extrem de valoroasă pentru dezvoltarea în condiții de pace a două state viabile;
8. își exprimă angajamentul față de dezvoltarea unui parteneriat strâns cu ambele părți la AGP, care să însoțească o relație durabilă între nord și sud;
9. își exprimă dorința de aderare urgentă a Sudanului de Sud la Acordul de la Cotonou și îndeamnă UE ia toate măsurile necesare pentru a asigura disponibilitatea fondurilor FED în cel mai scurt timp;
10. solicită statelor membre ale UE să clarifice mandatul reprezentanțelor lor diplomatice din Sudanul de Nord și din Sudanul de Sud și să încurajeze o cooperare strânsă între reprezentantul special al UE pentru Sudan și delegația UE din Sudanul de Nord și Sudanul de Sud;
11. încredințează Președintelui sarcina de a transmite prezenta rezoluție Consiliului și Comisiei UE, Vicepreședintelui/Înaltului Reprezentant Catherine Ashton, Consiliului de Securitate al ONU și Secretarului General al ONU, instituțiilor Uniunii Africane, Adunării Parlamentare ACP-UE și guvernelor statelor membre ale UE.
