A6-0001/2009
16.1.2009
RAPORT
referitor la consolidarea rolului IMM-urilor europene în comerțul internațional
(2008/2205(INI))
Comisia pentru comerț internațional
Raportoare:
Cristiana Muscardini
PE 412.125v01-00
CUPRINS
PROPUNERE DE REZOLUȚIE A PARLAMENTULUI EUROPEAN......................................3
EXPUNERE DE MOTIVE........................................................................................................15
AVIZ al Comisiei pentru industrie, cercetare și energie .............................20
AVIZ al Comisiei pentru piața internă și protecția consumatorilor .23
PROPUNERE DE REZOLUȚIE A PARLAMENTULUI EUROPEAN
referitoare la consolidarea rolului IMM-urilor europene în comerțul internațional
( 2008/2205(INI) )
Parlamentul European,
– având în vedere Carta întreprinderilor mici și mijlocii, adoptată în cadrul Consiliului Uniunii Europene de la Feira din 19 și 20 iunie 2000,
– având în vedere Concluziile președinției Consiliului Uniunii Europene privind Strategia de la Lisabona, adoptate la Lisabona la 24 martie 2000,
– având în vedere Recomandarea 2003/361/CE a Comisiei din 6 mai 2003 privind definirea microîntreprinderilor și a întreprinderilor mici și mijlocii
JO L 124, 20.5.2003, p.
36. ,
– având în vedere Comunicarea Comisiei din 21 ianuarie 2003 intitulată „Situația întreprinderilor mici într-o Europă în extindere” ( COM(2003)0026 ),
– având în vedere Comunicarea Comisiei din 10 noiembrie 2005 intitulată „Punerea în aplicare a programului comunitar de la Lisabona – o politică modernă a IMM-urilor pentru creștere economică și ocuparea forței de muncă” ( COM(2005)0551 ),
– având în vedere Comunicarea Comisiei din 4 octombrie 2006 intitulată: „O Europă competitivă într-o economie globalizată - O contribuție la strategia europeană pentru creștere economică și ocuparea forței de muncă” ( COM(2006)0567 ),
– având în vedere Rezoluția sa din 22 mai 2007 privind Europa globală: aspecte externe ale competitivității
JO C 102 E, 24.4.2008, p.
128. ,
– având în vedere Comunicarea Comisiei din 4 octombrie 2007 intitulată „Rolul fundamental al întreprinderilor mici și mijlocii în favorizarea creșterii și sporirea locurilor de muncă.
Evaluare intermediară a politicii moderne în domeniul IMM-urilor” (COM (2007)0592),
– având în vedere Comunicarea Comisiei din 18 aprilie 2007 intitulată „Europa globală: un parteneriat mai puternic pentru obținerea accesului pe piață pentru exportatorii europeni” ( COM(2007)0183 ),
– având în vedere raportul privind consultarea publică referitoare la strategia Uniunii Europene de acces pe piață, prezentat de Comisie (DG Comerț) la 28 februarie 2007,
– având în vedere „Final Report of the Expert Group on supporting the Internationalisation of SMEs” (Raportul final al grupului de experți privind sprijinirea internaționalizării IMM-urilor), publicat de Comisie (DG Întreprinderi și Industrie, Promovarea competitivității IMM-urilor) în decembrie 2007
http://ec.europa.eu/enterprise/entrepreneurship/support_measures/internationalisation/report_internat.pdf ,
– având în vedere Comunicarea Comisiei din 25 iunie 2008 intitulată „«Gândiți mai întâi la scară mică»: Prioritate pentru IMM-uri - Un „Small Business Act” pentru Europa” (COM(2008) 0394),
– având în vedere Comunicarea Comisiei din 6 decembrie 2006 intitulată „Europa globală: instrumentele de protecție comercială a Europei într-o economie mondială în schimbare – Carte verde pentru consultare publică” ( COM(2006)0763 ),
– având în vedere Rezoluția sa din 28 septembrie 2006 referitoare la relațiile economice și comerciale ale UE cu India
JO C 306 E, 15.12.2006, p.
400. ,
– având în vedere Rezoluția sa din 25 octombrie 2006 referitoare la raportul anual prezentat de Comisie Parlamentului European privind măsurile antidumping, antisubvenții și de protecție adoptate de țări terțe împotriva Comunității (2004)
JO C 313 E, 20.12.2006, p.
276. ,
– având în vedere Rezoluția sa din 4 aprilie 2006 referitoare la evaluarea Rundei Doha ca urmare a Conferinței ministeriale a OMC de la Hong Kong
JO C 293 E, 2.12.2006, p.
155. ,
– având în vedere Rezoluția sa din 12 octombrie 2006 referitoare la relațiile economice și comerciale între UE și Mercosur în vederea încheierii unui Acord de asociere interregional
JO C 308 E, 16.12.2006, p.
182. ,
– având în vedere Rezoluția sa din 1 iunie 2006 referitoare la relațiile economice transatlantice UE-SUA
JO C 298 E, 8.12.2006, p.
235. ,
– având în vedere Rezoluția sa din 13 octombrie 2005 referitoare la perspectivele relațiilor comerciale între Uniunea Europeană și China
JO C 233 E, 28.9.2006, p.
103. ,
– având în vedere Rezoluția sa din 6 septembrie 2005 referitoare la textilele și îmbrăcămintea după 2005
JO C 193 E, 17.8.2006, p.
110. ,
– având în vedere documentul de lucru al serviciilor Comisiei care însoțește Comunicarea Comisiei intitulată „Reformele economice și competitivitatea: principalele mesaje ale Raportului 2006 privind competitivitatea europeană” ( SEC(2006)1467 ),
– având în vedere Concluziile președinției adoptate de Consiliul European de la Bruxelles din 23-24 martie 2006
Documentul nr.
7775/1/06 al Consiliului. ,
– având în vedere Rezoluția sa din 15 martie 2006 referitoare la contribuția Consiliului European de primăvară 2006 privind Strategia de la Lisabona
JO C 291 E, 30.11.2006, p.
321. ,
– având în vedere Declarația adoptată prin consens la 2 decembrie 2006 în cadrul sesiunii anuale a Conferinței parlamentare privind OMC,
– având în vedere Rezoluția sa din 24 aprilie 2008 intitulată „Spre o reformă a Organizației Mondiale a Comerțului”
Texte adoptate, P6_TA(2008)0180 . ,
– având în vedere Rezoluția sa din 6 iulie 2006 referitoare la indicarea țării de proveniență a anumitor produse importate din țări terțe („marcarea originii”)
JO C 303 E, 13.12.2006, p.
881. ,
– având în vedere concluziile Consiliului pentru afaceri generale și relații externe (CAGRE) din 12 februarie 2007 referitoare la Acordul OMC privind achizițiile publice și la IMM-uri,
– având în vedere articolul 45 din Regulamentul său de procedură,
– având în vedere raportul Comisiei pentru comerț internațional și avizul Comisiei pentru industrie, cercetare și energie, precum și cel al Comisiei pentru piața internă și protecția consumatorilor ( A6‑0001/2009 ),
A. întrucât IMM-urile din Uniunea Europeană, definite ca întreprinderile care au mai puțin de 250 de salariați și o cifră de afaceri care nu depășește 50 de milioane EUR, reprezintă 23 de milioane de întreprinderi (99% din total) și 75 de milioane de locuri de muncă (70%) în cadrul Uniunii;
B. întrucât mai mult de 96% din IMM-urile din Uniunea Europeană au mai puțin de 50 de angajați și au o cifră de afaceri anuală mai mică de 10 milioane EUR, ceea ce limitează posibilitatea acestora de a exporta bunuri și servicii în afara granițelor naționale, datorită costurilor fixe mari din comerțul internațional;
C. întrucât performanțele lor la nivel internațional sunt astfel slabe din punct de vedere structural, în măsura în care 8% din IMM-urile din cele 27 de state ale Uniunii exportă în afara frontierelor lor naționale și aproape 3% din IMM-uri consideră exportul de bunuri în afara Uniunii o prioritate; întrucât, prin comparație, întreprinderile europene din topul primelor 10 realizează singure 96% din exporturi și din investițiile directe în afara Uniunii;
D. întrucât creșterea economică previzionată în țările terțe se așteaptă să fie mai mare decât cea de pe piața internă, ceea ce va crea noi oportunități pentru IMM-urile cu activități de export;
E. întrucât IMM-urile vor întâmpina o concurență mai intensă în interiorul Uniunii Europene din partea concurenților din țările terțe;
F. întrucât piețele libere și concurența loială garantează cel mai bine oportunitățile pentru IMM-uri în economia globalizată;
G. întrucât întreprinderile internaționalizate au dat dovadă de o capacitate mai mare de inovare; întrucât internaționalizarea și inovarea reprezintă factori-cheie pentru stimularea competitivității și a creșterii economice, care au un rol esențial în îndeplinirea obiectivelor Strategiei de la Lisabona în materie de creștere economică și locuri de muncă;
H. întrucât internaționalizarea generează creștere și competitivitate, contribuind la dezvoltarea întreprinderilor și creând, astfel, locuri de muncă și întrucât IMM-urile creează 80% din noile locuri de muncă din Uniunea Europeană;
I. întrucât IMM-urile trebuie să facă față unor probleme specifice atunci când încep procesul de internaționalizare, cum ar fi lipsa de experiență pe plan internațional, dificultatea în obținerea accesului la finanțare, lipsa resurselor umane cu experiență și un cadru normativ internațional foarte complex, iar aceste probleme le descurajează să facă schimbările structurale necesare pentru a putea beneficia de pe urma internaționalizării;
J. întrucât IMM-urile implicate în comerț internațional au un rol în reconfigurarea peisajului economic european și pot deveni noua generație de întreprinderi mari de care Uniunea Europeană are nevoie pentru a atinge procentul de 3% din PIB alocat pentru cercetare și dezvoltare;
K. întrucât IMM-urile din UE au un interes special pentru piețele care sunt cele mai apropiate din punct de vedere geografic și cultural, adică din regiunile învecinate cu Uniunea, cum ar fi zona mediteraneeană și Balcanii de Vest;
L. întrucât competitivitatea depinde și de abilitatea de a garanta IMM-urilor protecția adecvată împotriva practicilor comerciale neloiale; întrucât producția manufacturieră din Europa este un sector important pentru creșterea economică și ocuparea forței de muncă,
Cadrul multilateral și OMC
1. insistă asupra necesității ca sistemul OMC să țină seama într-o mai mare măsură de rolul și de interesele IMM-urilor; reamintește că IMM-urile au nevoie de un cadru normativ internațional clar și funcțional;
2. invită Comisia, în contextul negocierilor din cadrul OMC, să prevadă norme specifice și simplificate pentru IMM-uri în cadrul zonelor de liber schimb și clauze speciale privind cerințele IMM-urilor;
3. invită Comisia și statele membre să-și revizuiască prioritățile la nivel multilateral, favorizând eliminarea barierelor tarifare și netarifare și încurajând comerțul internațional prin intermediul unor măsuri adecvate de simplificare și armonizare a dispozițiilor normative;
4. consideră necesar ca sistemul de schimburi comerciale internaționale să devină mai puțin costisitor pentru IMM-uri și să se ia în considerare crearea unui sistem de curți arbitrale internaționale cu proceduri rapide și puțin costisitoare, pentru a permite IMM-urilor să evite întârzierile și dificultățile pe care le implică o procedură contencioasă cu autoritățile vamale sau comerciale în anumite țări terțe;
5. invită Comisia și statele membre să facă eforturi în vederea încheierii unui acord multilateral global de „facilitare a comerțului” care să permită, printre altele, IMM-urilor europene să profite din plin de pe urma globalizării și a deschiderii piețelor din țările terțe;
6. sprijină, în special, adoptarea unei poziții ferme în negocierile privind procedurile de facilitare a comerțului, pentru a diminua costurile procedurilor vamale care însumează până la 15% din valoarea bunurilor comercializate, prin proceduri transparente și simplificate, standarde internaționale armonizate, înregistrarea eficientă a originii bunurilor și controale vamale actualizate;
7. subliniază importanța pentru IMM-uri a încheierii negocierilor privind toate capitolele Rundei de Dezvoltare de la Doha;
Comunicarea „Europa globală”
8. sprijină eforturile Comisiei de elaborare a unei strategii globale a UE care să acopere toate aspectele externe ale competitivității europene și care să contribuie la garantarea realizării tuturor obiectivelor Strategiei de la Lisabona, însă regretă absența inițiativelor specifice în favoarea IMM-urilor, care furnizează două treimi dintre locurile de muncă din Uniunea Europeană; invită Comisia și Consiliul să remedieze fără întârziere această lacună, fixând obiective ambițioase, dar realiste pentru protejarea intereselor IMM-urilor și asigurând disponibilitatea mijloacelor și resurselor necesare pentru realizarea acestor obiective; subliniază importanța unui regulament eficient privind barierele comerciale ca instrument complementar în scopul eliminării acestora;
9. consideră că IMM-urile au nevoie de liberalizarea reciprocă a comerțului și, având prin urmare, este de părere că Comisia ar trebui să ofere un răspuns explicit la dificultățile privind exportul întâmpinate de IMM-urile din UE, explicând care instrumente naționale și europene ar putea fi folosite de Uniunea Europeană pentru a ajuta IMM-urile să își îmbunătățească performanța pe piețele mondiale;
Reforma instrumentelor de protecție comercială
10. salută decizia Comisiei de a retrage propunerile de reformă a instrumentelor de protecție comercială prezentate în Cartea verde pentru consultare publică menționată mai sus;
11. consideră că reformele propuse de Comisie nu numai că nu ar fi fost benefice pentru competitivitatea externă a industriei europene, ci ar fi adus și un nou prejudiciu grav sectoarelor industriale comunitare puse în pericol de produsele externe subvenționate în mod ilegal sau favorizate în mod necuvenit prin practica dumpingului; subliniază faptul că sistemul instrumentelor de protecție comercială (IPC) trebuie să rămână o procedură cvasi-judiciară, bazată pe evaluări obiective și factuale, pentru a oferi predictibilitate și siguranță juridică;
12. consideră că, în absența unor norme în domeniul concurenței recunoscute la nivel internațional, sistemul actual european al IPC reprezintă cea mai bună soluție pentru a asigura condiții de concurență loială pentru toți participanții, în special pentru IMM-uri, care au nevoie de un mecanism eficace de combatere a practicilor comerciale neloiale;
13. subliniază faptul că rolul principal al sistemului IPC este de a proteja interesele producătorilor și ale angajaților contra pierderilor provocate de dumping sau de subvențiile ilegale; având în vedere importanța IPC, invită Comisia să sporească transparența, previzibilitatea și accesibilitatea anchetelor, în special pentru IMM-uri, și să accelereze și să simplifice procedurile;
14. recomandă Comisiei și statelor membre să introducă măsuri de informare și pregătire pentru a încuraja IMM-urile să folosească instrumentele de protecție comercială; consideră că, adoptând totuși o poziție neutră, Comisia ar trebui să acorde asistență specifică IMM-urilor pe parcursul diferitelor etape ale investigațiilor privind protecția comercială; în această privință, consideră necesar să se amelioreze serviciile oferite de Biroul de asistență pentru IMM-uri privind IPC;
15. regretă că numai un număr redus de anchete au vizat sectoarele industriale cu o concentrație ridicată de IMM-uri; invită Comisia să corecteze fără întârziere practica actuală pentru a garanta o protecție mai eficace a drepturilor IMM-urilor și pentru a le facilita accesul la protecțiile garantate de IPC;
16. în această privință, consideră că conceptul de „proporție a producției comunitare totale” din Regulamentul privind obstacolele din calea comerțului oferă deja IMM-urilor posibilitatea de a depune plângeri, dar solicită totodată Comisiei să se asigure că asociațiilor profesionale cu un grad ridicat de reprezentare a IMM-urilor li se permite să le reprezinte pe acestea din urmă în mod valabil în fața Comisiei, fără a schimba pragul actual;
17. invită Comisia să reacționeze rapid și într-un mod adecvat față de țările terțe care utilizează arbitrar IPC, în special când aceste măsuri afectează IMM-urile comunitare;
Drepturile de proprietate intelectuală și marcarea originii
18. evidențiază faptul că IMM-urile au nevoie de o protecție eficace a drepturilor de proprietate intelectuală (DPI) ca o condiție prealabilă pentru dezvoltarea de noi tehnologii, pentru a putea întreprinde activități internaționale; subliniază că un sistem eficient și simplu de protecție a DPI constituie un instrument esențial pentru promovarea internaționalizării IMM-urilor;
19. atrage atenția asupra creșterii semnificative din ultimii ani a numărului de încălcări ale DPI care afectează IMM-urile din UE și asupra faptului că contrafacerea nu afectează doar marile întreprinderi industriale, ci și IMM-urile care au reușit să creeze produse competitive de înaltă calitate și care suferă consecințe grave din cauza contrafacerii care, în anumite cazuri, poate pune în pericol însăși existența acestora;
20. solicită Comisiei și statelor membre să se angajeze cu un elan reînnoit în prevenirea și combaterea contrafacerii, prin intermediul unor politici interne și al unor inițiative internaționale adecvate, atât multilaterale (de exemplu acordul ACTA), cât și bilaterale (noi acorduri de cooperare economică cu țările terțe) care să țină cont în mod corespunzător de efectele contrafacerii asupra IMM-urilor; subliniază faptul că pentru IMM-uri, protecția indicațiilor geografice și a brevetelor este la fel de, dacă nu mai importantă decât protecția mărcilor și a drepturilor de autor; solicită Comisiei și statelor membre să se asigure că aceste măsuri nu încalcă standardele înalte ale protecției datelor din Uniunea Europeană;
21. invită Comisia și statele membre să încurajeze IMM-urile să folosească instrumente prin care să-și protejeze know-how-ul, cum ar fi brevetele, pentru a se proteja de copieri și contrafaceri;
22. solicită, de asemenea, Comisiei și statelor membre să verifice cazurile de încălcare a DPI, să ia măsuri în privința acestora și să invite partenerii lor comerciali să respecte mai strict acordul TRIPS și dispozițiile naționale care protejează proprietatea intelectuală;
23. invită Comisia și statele membre să îmbunătățească controlul importurilor de către autoritățile vamale pentru a asigura un nivel mai eficient de protecție împotriva produselor care încalcă DPI deținute de întreprinderile din UE;
24. regretă introducerea tardivă a sistemului de marcare a originii comunitare pentru anumite bunuri care provin din țări din afara Europei (precum textilele și încălțămintea)
Propunerea de regulament al Consiliului privind indicarea țării de proveniență a anumitor produse importate din țări terțe ( COM(2005)0661 ). și își exprimă preocuparea cu privire la această încălcare clară a drepturilor consumatorilor din UE; invită statele membre și Comisia să elimine fără întârziere obstacolele care au împiedicat până acum intrarea în vigoare a acestui regulament și să pună în valoare originea europeană a produselor lor, care este adesea considerată de către consumatori o garanție a calității, a siguranței și a respectării unor standarde ridicate de producție;
Strategia de acces pe piețele țărilor terțe
25. reamintește că facilitarea accesului IMM-urilor la piețele internaționale poate contribui la crearea unor noi locuri de muncă, protejarea și adăugarea de valoare celor existente, protejarea și schimbul de know-how și păstrarea caracterului specific al UE, oferind statelor membre garanția unei creșteri economice solide și durabile;
26. salută eforturile actuale ale Comisiei de a oferi IMM-urilor acces pe piețele țărilor terțe; invită Comisia și statele membre să asigure funcționarea cu succes a echipelor UE pentru accesul pe piață în țările terțe, mai ales în economiile emergente, cu implicarea organizațiilor profesionale relevante;
27. invită Comisia și statele membre să amelioreze difuzarea informațiilor referitoare la piețele țărilor terțe, prin crearea, printre altele, a unor secțiuni consacrate IMM-urilor, să raționalizeze baza de date privind accesul pe piață (Market Access Database) pentru a facilita accesul la aceasta, mai ales pentru operatorii IMM-urilor;
28. solicită Comisiei să simplifice baza de date privind accesul pe piață pentru a putea fi consultată mai ușor de către IMM-uri; solicită, de asemenea, Comisiei, să inițieze măsuri pentru a promova asemenea baze de date;
29. dorește consolidarea echipelor pentru accesul pe piață (Market Access Team) create de Comisie în cadrul delegațiilor sale din țările terțe și crearea în cadrul acestora a unui birou responsabil în mod specific de monitorizarea aspectelor legate de IMM-uri care să fie compus de specialiști în domeniul întreprinderilor;
30. sprijină crearea unor centre de afaceri europene pe piețele extrem de importante ale Indiei și Chinei, care să conlucreze cu camerele de comerț și cu reprezentații sectorului de afaceri pentru a sprijini IMM-urile să găsească parteneri cu competențe corespunzătoare, pentru a putea intra pe piețele locale;
31. consideră că succesul strategiei de acces pe piață necesită totodată sprijin în ceea ce privește informațiile și puteri de influență mai mari pentru camerele de comerț din afara Uniunii Europene; sprijină programele bilaterale care promovează accesul specific pe piețele din țările terțe pentru IMM-uri, ținând seama de succesul Al Invest (America Latină), Medinvest (zona mediteraneeană) și Proinvest (Africa);
32. subliniază faptul că standardizarea poate conduce la inovare și competitivitate prin facilitarea accesului la piețe și a interoperabilității; încurajează Comisia să intensifice promovarea standardelor europene la nivel internațional;
„Small Business Act” european, competitivitate și comerț internațional
33. salută inițiativa Comisiei intitulată „Small Business Act”, ca fiind o șansă importantă de a concentra în mod eficient politicile UE pe IMM-uri; în acest sens, consideră necesară implicarea totală a statelor membre și a instituțiilor UE pentru a se putea asigura aplicarea principiului „gândiți mai întâi la scară mică”;
34. constată că există IMM-uri europene extrem de competitive care sunt lideri mondiali pe piețe de nișă extrem de specializate și care reprezintă deci o forță care contribuie la succesul Strategiei de la Lisabona;
35. consideră că internaționalizarea IMM-urilor este un obiectiv major al politicii comerciale și că ar trebui să constituie fundamentul lui „Small Business Act” european, care să fie cadrul stabil, unitar, obligatoriu și global al politicilor Comisiei privind IMM-urile;
36. consideră că, pentru a favoriza prezența IMM-urilor pe piețele din țările terțe, IMM-urile ar trebui să aibă angajați responsabili special de internaționalizare, ceea ce se întâmplă rareori; invită Comisia și statele membre, pentru a depăși acest obstacol, să promoveze înființarea unor consorții de servicii care să sprijine IMM-urile în cadrul procesului de internaționalizare;
37. încurajează consolidarea tuturor politicilor care sprijină inovarea și înființarea de noi IMM-uri; sprijină crearea unor centre europene pentru competitivitate deschise IMM-urilor care să poată ajunge la masa critică necesară supraviețuirii în contextul concurenței internaționale; sprijină, de asemenea, extinderea și actualizarea programelor care oferă IMM-urilor acces la fonduri internaționale de dezvoltare, precum și măsurile care vizează reducerea costurilor operaționale fixe ale IMM-urilor; subliniază că trebuie adoptate cât mai curând Brevetul unic european și Statutul societății europene pentru a promova tranziția către comerțul în afara Comunității;
38. consideră că cele mai potrivite mijloace de creștere a productivității IMM-urilor - factor esențial al oricărei strategii reușite de internaționalizare a acestora - sunt sprijinul politic și financiar pentru stimularea inovării produselor și a proceselor, facilitarea accesului la infomațiile financiare și fiscale, precum și cooperarea în domeniul cercetării și transferul de tehnologii;
39. consideră că politicile referitoare la piața internă ar trebui să își propună îmbunătățirea situației IMM-urilor europene, prin crearea unui mediu de afaceri favorabil acestora și prin garantarea faptului că IMM-urile pot beneficia pe deplin de oportunitățile oferite de piața internă; mai mult, consideră că, atunci când este cazul, aceste politici ar trebui să consolideze și rolul internațional al IMM-urilor;
40. invită Comisia să examineze modul în care piața internă poate ajuta mai mult întreprinderile din UE să facă față concurenței internaționale;
41. salută atribuirea și semnarea de către Comisie a unui contract pentru realizarea unui studiu privind internaționalizarea IMM-urilor; consideră că studiul va furniza o imagine detaliată a stadiului internaționalizării IMM-urilor din UE; invită Comisia să adopte măsuri eficiente pentru a facilita performanța IMM-urilor într-o lume globalizată;
42. constată importanța întreprinzătorilor talentați și pregătiți, în contextul provocărilor din mediul de afaceri internațional; prin urmare, invită Comisia și statele membre să intensifice organizarea de programe de formare pentru întreprinzători în domeniul mediului de afaceri globalizat (ca, de exemplu, Rețeaua întreprinderilor europene sau proiectul „Poartă spre China“); solicită intensificarea cooperării dintre IMM-uri și universități pentru a îmbunătăți cercetarea și inovarea; solicită Comisiei să aibă în vedere crearea unui program special de schimb la nivelul UE pentru tinerii întreprinzători, pe baza programelor Erasmus/Leonardo da Vinci;
43. salută organizarea unei „Săptămâni europene a IMM-urilor“ în mai 2009 și propune ca acest eveniment să fie utilizat în scopul furnizării de informații către IMM-uri privind modalitatea de a-și dezvolta activitățile de export în afara UE;
Acordurile de liber schimb
44. invită Comisia să evalueze cu o atenție sporită impactul pe care îl poate avea asupra IMM-urilor europene noua generație de acorduri de liber schimb cu țările terțe și să țină cont de acesta în etapa de negociere;
45. este de părere că CE ar trebui să urmărească încheierea de acorduri de liber schimb sau de alte acorduri comerciale care să fie favorabile economiei europene în general și IMM-urilor în special sau care să prevadă concesii comerciale de nivel echivalent, altele decât cele referitoare la țările în curs de dezvoltare;
46. subliniază importanța promovării relațiilor economice și comerciale dintre UE și țările terțe semnatare ale Acordului de Liber Schimb Central European și solicită Comisiei să acorde o atenție deosebită IMM-urilor în relațiile comerciale cu aceste țări;
47. recomandă Comisiei să garanteze un control permanent al acestor acorduri și să intervină rapid în cazul nerespectării obligațiilor asumate de parteneri;
48. insistă asupra importanței pentru IMM-uri a piețelor țărilor mai apropiate din punct de vedere geografic și invită Comisia să acorde o atenție deosebită IMM-urilor în cadrul relațiilor comerciale cu aceste țări; în acest context, ia act cu satisfacție de trimiterea la Inițiativa mediteraneeană de dezvoltare a întreprinderilor cuprinsă în Declarația de la Summitul de la Paris din 13 iulie 2008 privind Uniunea pentru Mediterana;
49. constată rolul important al IMM-urilor în transferul tehnologiilor referitoare la schimbările climatice și importanța participării active a IMM-urilor la ajutorul pentru dezvoltare;
Achizițiile publice
50. reamintește că achizițiile publice sunt unul dintre sectoarele economice cele mai promițătoare pentru economia europeană și pentru IMM-uri în particular; își exprimă preocuparea cu privire la restricțiile persistente în numeroase țări terțe care refuză să garanteze întreprinderilor din UE un acces echivalent la procedurile lor de achiziții publice sau care aplică norme adesea puțin transparente și puțin echitabile;
51. consideră că IMM-urile din UE ar trebui să aibă același nivel de avantaje și posibilități în domeniul achizițiilor publice în principalele țări industrializate (printre care SUA, Canada și Japonia) ca și cel pe care îl au în Uniunea Europeană; solicită, așadar, Comisiei să garanteze că IMM-urile din UE vor avea un acces mai bun la piețele de achiziții publice din țările terțe și vor beneficia de condiții echitabile de concurență în sectoarele vizate de achizițiile publice, aplicând, la nevoie, principiul reciprocității;
52. consideră că Uniunea Europeană trebuie să întreprindă acțiuni în cunoștință de cauză și eficiente pentru a asigura drepturi egale pentru întreprinderile din UE, și mai ales pentru IMM-uri;
53. solicită Comisiei să prezinte propuneri realiste și constructive în vederea unei viitoare renegocieri și a unei consolidări a Acordului OMC privind achizițiile publice;
54. consideră că achizițiile publice ar trebui să constituie un capitol-cheie al negocierilor comerciale bilaterale și regionale întreprinse de Uniunea Europeană, în scopul deschiderii echilibrate a piețelor de achiziții publice;
55. salută propunerea Comisiei, cuprinsă în Comunicarea sa „Europa globală”, de a aplica restricții privind procedurile europene de achiziții publice țărilor care nu autorizează accesul la propriile lor proceduri de achiziții publice; invită Comisia să prezinte un raport Parlamentului European privind rezultatele care au fost obținute până în prezent și privind măsurile pe care intenționează să le ia pentru a obține un acces sporit la procedurile de achiziții publice din țările terțe pentru IMM-urile europene;
Produsele agricole și indicațiile geografice
56. reamintește importanța accesului la piețele agricole pentru IMM-urile din UE din acest sector și invită Comisia, în cadrul viitoarelor negocieri comerciale multilaterale și bilaterale, să nu abandoneze protecțiile tarifare care sunt acordate încă acestui sector, ci să garanteze că produsele agricole europene cele mai competitive și mai cunoscute nu sunt penalizate în mod necuvenit de practicile anticoncurențiale instituite de alți membri ai OMC; consideră că sunt absolut necesare progrese substanțiale în ceea ce privește indicațiile geografice, în vederea obținerii unui rezultat echilibrat în domeniul agriculturii în cadrul negocierilor din runda Doha;
57. susține inițiativele Comisiei de creare a unui cadru internațional de referință mai clar și mai echilibrat în domeniul indicațiilor geografice; consideră inacceptabil faptul că denumirile și indicațiile geografice a numeroase produse agroalimentare sunt utilizate prea des în detrimentul, în special, a IMM-urilor europene; solicită insistent Comisiei și statelor membre să intervină în mod ferm în privința țărilor care utilizează astfel de bariere netarifare pentru a-și proteja în mod incorect propriile piețe;
58. susține crearea unui registru internațional multilateral al indicațiilor geografice, care să permită IMM-urilor să-și protejeze indicațiile geografice într-un mod simplu și economic; consideră necesar ca lista indicațiilor geografice protejate să fie completată și extinsă la toate produsele din UE care, prin natura lor sau datorită locului sau modalităților lor de producție, garantează IMM-urilor din UE un „avantaj comparativ” față de produse similare provenind din țări terțe;
59. solicită insistent celorlalți membri ai OMC să garanteze accesul deplin al produselor din UE protejate de indicații geografice și, dacă este cazul, să retragă de pe piață produsele naționale care recurg în mod incorect la aceste denumiri sau, cel puțin, să acorde accesul deplin pentru indicații geografice comunitare protejate și denumiri de origine protejate deja utilizate anterior sau care au devenit denumiri generice;
Sprijinirea internaționalizării IMM-urilor
60. consideră că programele naționale de sprijin în vederea internaționalizării IMM-urilor constituie instrumente foarte utile care au condus la rezultate bune; solicită continuarea cofinanțării acestor programe din Fondul European de Dezvoltare Regională și alocarea mai multor resurse financiare pentru proiectele de cooperare transnațională desfășurate de asociații sectoriale, în scopul sprijinirii exportului și a capacității de internaționalizare a IMM-urilor, deschizând împreună piețe noi și dezvoltând strategii comune de comercializare în țările terțe;
61. subliniază necesitatea îmbunătățirii accesului la finanțare a IMM-urilor, mai ales la micro-credit, consideră că instrumentele comunitare, cum ar fi Fondul European de Investiții, Programul-cadru pentru competitivitate și inovare și „Resursele europene comune pentru microîntreprinderi, întreprinderi mici și mijlocii” (JEREMIE) pot contribui la dezvoltarea unui cadru mai bun de acces la finanțare pentru IMM-urile care intenționează să se internaționalizeze;
62. consideră că crearea de întreprinderi comune sau de alte tipuri de acorduri de parteneriat între IMM-uri trebuie promovată ca strategie de pătrundere pe piețele noi, de dezvoltare de proiecte de investiții directe în țările terțe și de participare la licitații; invită Comisia să mobilizeze resurse, mai ales prin intermediul obiectivului „cooperării teritoriale europene”, pentru a promova cooperarea transnațională între IMM-urile din Uniune Europeană;
Considerații finale
63. consideră că dezvoltarea și internaționalizarea IMM-urilor europene necesită o atenție și un sprijin deosebit în cadrul definirii politicii comerciale a UE;
64. invită Comisia și statele membre să sprijine pe deplin IMM-urile în contextul actualei crize financiare, asigurându-se că acestea au permanent la dispoziție credite pentru a le consolida dezvoltarea;
65. invită Comisia și statele membre să coopereze în vederea definirii unei politici coerente și cuprinzătoare care să permită IMM-urilor din UE să se dezvolte în mod armonios și cu o rată de creștere mai mare, să obțină acces la noi piețe și, în general, să-și crească exporturile și să-și intensifice internaționalizarea;
66. solicită Comisiei și statelor membre să garanteze, prin intermediul unui sprijin politic și financiar adecvat, dezvoltarea IMM-urilor din UE, atât în ceea ce privește modernizarea acestora, cât și în privința formării personalului de conducere și a lucrătorilor acestora; subliniază, în acest context, importanța pregătirii profesionale continue pentru IMM-uri și a creării unor condiții propice pentru realizarea acestor activități; consideră imperativ ca Uniunea Europeană să-și asume integral responsabilitatea pentru protejarea patrimoniului de cunoștințe, tradiții și competențe pe care le-au păstrat și valorificat IMM-urile până acum;
67. consideră că trebuie asigurată o coordonare mai eficientă atât în cadrul Comunității, cât și între Comisie, statele membre și alte părți interesate; solicită să fie informat în timp util cu privire la orice inițiativă viitoare în domeniul competitivității externe a IMM-urilor și să fie implicat îndeaproape în toate inițiativele viitoare pe care le va întreprinde Uniunea Europeană;
o
o o
68. încredințează Președintelui sarcina de a transmite prezenta rezoluție Consiliului, Comisiei, guvernelor și parlamentelor statelor membre, guvernelor și parlamentelor țărilor membre ale OMC, precum și OMC.
EXPUNERE DE MOTIVE
Introducere
Întreprinderile mici și mijlocii reprezintă o resursă importantă, dar neglijată a secolului XXI.
În pofida conjuncturii economice dificile și a concurenței sporite a țărilor din afara Europei, IMM-urile reprezintă coloana vertebrală a economiei europene și oferă locuri de muncă pentru aproximativ 70 % dintre lucrătorii europeni.
Prezența IMM-urilor pe piața internațională, deși mai mare decât în anii precedenți, este încă insuficientă.
Numai 8 % dintre IMM-uri au o dimensiune internațională și cea mai mare parte a exporturilor se desfășoară încă în interiorul UE.
Numărul mic de IMM-uri care exportă în afara UE au tendința de a se concentra asupra piețelor dezvoltate și aproape saturate, cum ar fi cele din SUA, din Canada și din Elveția, în timp ce prezența IMM-urilor în țările emergente este slabă.
Influența IMM-urilor, ținând seama de numărul lor ridicat, de resursele limitate ale acestora și de relativa lor fragmentare, este inferioară celei a marilor întreprinderi care, dintotdeauna, au beneficiat de o atenție politică mai importantă atât la nivel național, cât și la nivel comunitar.
Deși este adevărat că UE a încercat recent să compenseze acest grav dezechilibru lansând politici în favoarea IMM-urilor, cum ar fi ambițiosul proiect al „Small Business Act”, este în aceeași măsură adevărat și că mai rămâne mult de făcut pentru a le permite tuturor întreprinderilor europene să atingă o dimensiune cu adevărat internațională.
Trebuie amintit faptul că obstacolele care par a pune în pericol întreprinderile mai mari, sunt adesea insurmontabile pentru IMM-uri și au un efect de descurajare asupra întreprinderilor care își exportă produsele.
Internaționalizarea IMM-urilor reprezintă probabil una dintre provocările cele mai dificile și mai delicate ale Strategiei de la Lisabona.
Deschiderea piețelor țărilor terțe pentru IMM-uri înseamnă crearea unor noi locuri de muncă și apărarea celor existente, păstrarea know-how-ului și a caracterului specific al industriei europene, precum și oferirea garanției unei creșteri economice solide și durabile pentru țările din UE.
Cadrul multilateral și OMC
Chiar dacă perspectivele de a ajunge la acorduri multilaterale cuprinzătoare nu sunt deosebit de încurajatoare, trebuie să se insiste în acest caz asupra necesității de a revizui sistemul OMC astfel încât să se țină seama mai bine de rolul IMM-urilor și de interesele și nevoile acestora.
OMC are nevoie de sprijinul IMM-urilor, iar la rândul lor IMM-urile au nevoie de un cadru normativ internațional clar și funcțional.
Eliminarea barierelor netarifare și încurajarea comerțului prin intermediul unor măsuri adecvate de simplificare și armonizare a reglementărilor figurează printre principalele priorități în ceea ce privește IMM-urile.
Comunicarea „Europa globală”
Comisia, după ani de tăcere, și-a dat seama că Strategia de la Lisabona poate funcționa dacă nu are loc un proces de reflecție serioasă asupra aspectelor externe ale competitivității europene.
Comunicarea „Europa globală” a constituit cu certitudine un pas important în această direcție, dar aceasta este încă bazată pe o abordare politică care favorizează în mod necuvenit marile grupuri economice europene, fiind necesară așadar revizuirea acesteia.
Reforma instrumentelor de protecție comercială
Raportoarea își exprimă satisfacția față de decizia Comisiei de a retrage propunerea privind o reformă unilaterală a măsurilor antidumping, lansată la începutul anului 2007.
Această inițiativă, care se baza pe considerații ce nu sunt legate de competitivitatea industriei europene, a fost abandonată pe bună dreptate.
Protecția comercială comunitară s-a deteriorat totuși în decursul ultimilor ani de activitate a prezentei Comisii, ceea ce provoacă îngrijorare asupra viitorului acestui instrument esențial al politicii comerciale comunitare.
Sistemul ar trebui să devină mai transparent și mai atent la cerințele justificate ale industriei europene.
Printre măsurile care trebuie luate fără întârziere figurează consolidarea Biroului IMM, care a beneficiat de o lansare de anvergură cu câțiva ani în urmă și apoi a fost aproape uitat.
Este important ca IMM-urile și asociațiile acestora care se plâng de atitudini comerciale neloiale în ceea ce le privește să beneficieze de serviciile și expertiza Comisiei.
Este așadar necesar un ajutor adecvat în faza de pregătire și de revizuire a plângerilor antidumping și antisubvenții.
Un alt punct esențial în materie de protecție comercială este cel al accesului la anchete.
Statisticile arată că cea mai mare parte a cazurilor antidumping vizează mari grupuri industriale sau sectoare caracterizate printr-un număr redus de întreprinderi.
Sectoarele industriale de importanță primordială pentru economia europeană rămân așadar excluse de la protecția care le este oferită prin intermediul acordurilor OMC.
Această situație trebuie să se schimbe.
Este necesar ca, în primul rând, să fie revizuit conceptul de „proporție a producției comunitare totale”, coborând pragul pentru plângeri (fixat la ora actuală la 25 % din producția comunitară) și să li se permită asociațiilor profesionale din sectoarele în care IMM-urile sunt cele mai numeroase să le poată reprezenta pe acestea din urmă în mod oficial în fața Comisiei.
De asemenea, este imperativ ca numărul informațiilor solicitate de către Comisie în faza pregătitoare a plângerii să fie redus în mod considerabil și să se evite să i se ceară industriei să se substituie autorității însărcinate cu ancheta pentru a culege informații confidențiale, care prin natura lor sunt extrem de dificil de obținut.
În ceea ce privește cazurile privind protecția comercială inițiate de țări terțe împotriva IMM-urilor europene, raportoarea consideră că Comisia trebuie să reacționeze cu o energie înnoită împotriva acestor practici care nu își găsesc nicio justificare în acordurile internaționale în vigoare și care aduc prejudicii grave IMM-urilor.
Proprietatea intelectuală și marcarea originii
Încălcările drepturilor de proprietate intelectuală în detrimentul întreprinderilor europene au crescut în mod exponențial în decursul ultimilor ani atât în interiorul, cât și în afara UE.
Contrafacerea este un fenomen care afectează nu numai mărcile mari, ci și numeroase IMM-uri, limitându-le capacitatea de dezvoltare și de export.
Deși anumite produse contrafăcute sunt de origine comunitară, cea mai mare parte a acestora provin din țări terțe.
Contrafacerea produce daune adesea ireparabile acestor întreprinderi, care nu dispun de aceleași mijloace ca întreprinderile multinaționale pentru a se apăra în mod corespunzător.
Trebuie așadar să se consolideze protejarea drepturilor de proprietate intelectuală nu numai în Europa, ci mai ales în țări cum ar fi China, unde fenomenul contrafacerii este mai înrădăcinat.
În acest cadru, IMM-urilor ar trebui să li se garanteze un sprijin politic și diplomatic mai eficient și, în anumite cazuri, un ajutor juridic și financiar pentru a face față cheltuielilor importante pe care le presupune o acțiune juridică într-o țară terță.
Ar trebui ca UE și statele membre ale acesteia să intervină, de asemenea, în mod rapid pentru a convinge autoritățile locale să respecte mai strict acordul TRIPS și standardele naționale de protecție a proprietății intelectuale.
De asemenea, ar fi de dorit să se introducă un sistem de marcare a originii produselor care provin din țările din afara UE pentru a permite sectoarelor interesate, în general compuse din IMM-uri, să promoveze originea europeană a produselor lor, care este adesea considerată de către consumatorii europeni și internaționali ca o garanție a siguranței și a respectării unor standarde de producție.
Strategia de acces la piețele țărilor terțe
Acest aspect al comunicării „Europa globală” a fost deja analizat într-un raport al Comisiei INTA de anul trecut, ale cărui concluzii sunt pe deplin acceptabile.
În ceea ce privește IMM-urile, pe lângă o mai bună difuzare a informațiilor privind barierele netarifare utilizate de țările terțe pentru a descuraja importurile, ar trebui să se ia măsuri pentru a raționaliza baza de date privind accesul pe piață pentru a facilita accesul la aceasta pentru IMM-uri.
Crearea unor secțiuni consacrate IMM-urilor și traducerea integrală a site-ului în toate limbile oficiale ale UE este de asemenea necesară pentru a garanta un acces egal pentru toți operatorii economici din UE.
În cele din urmă, echipele de acces pe piață create de Comisie în cadrul principalelor sale delegații ar trebui să cuprindă un funcționar însărcinat în mod special cu urmărirea problemelor IMM-urilor.
Acordurile de liber schimb
Dificultățile care au întârziat încheierea de acorduri multilaterale în decursul ultimilor ani au deschis calea pentru o nouă generație de acorduri bilaterale de liber schimb, care sunt în curs de negociere.
În acest sens, Comisia ar trebui să evalueze cu o atenție sporită impactul pe care aceste acorduri îl pot avea asupra IMM-urilor din UE și asupra piețelor din țările terțe.
În consecință, Comisia ar trebui să evite încheierea de acorduri care nu sunt favorabile economiei europene în general și IMM-urilor în particular și care conduc la concesii unilaterale neechilibrate în mod adecvat prin oferte comparabile, în afară de cazul țărilor mai puțin dezvoltate, pentru care se aplică criterii care nu sunt strict economice.
De asemenea, Comisia trebuie să garanteze un control permanent al acestor acorduri și să intervină în mod rapid în cazul nerespectării obligațiilor asumate de părțile implicate.
Facilitarea comerțului
Facilitarea comerțului se referă la toate dificultățile pe care agenții implicați în schimburile comerciale le întâlnesc atunci când vor să exporte către anumite piețe.
Aceste dificultăți (număr excesiv de documente necesare, proceduri vamale nejustificat de greoaie și alte întârzieri birocratice) constituie o problemă reală pentru industria europeană și, în special, pentru IMM-uri.
Costul acestora este estimat la 15 % din valoarea mărfurilor exportate de UE.
Inițiativele Comisiei în acest domeniu, deși promițătoare, nu au permis încă o îmbunătățire reală pentru IMM-uri.
Comisia ar trebui, prin urmare, să abordeze fără întârziere problema cu partenerii săi comerciali atât pe plan bilateral, cât și multilateral și să ia contramăsurile adecvate în cazul în care s-ar constata întârzieri persistente și nejustificate în punerea în aplicare a îmbunătățirilor convenite.
Achizițiile publice
Achizițiile publice sunt unul dintre sectoarele economice cele mai promițătoare ale economiei europene.
Industria europeană are un potențial real de creștere în acest sector, dar se lovește de dificultăți persistente în numeroase țări terțe care refuză să garanteze întreprinderilor europene un acces echivalent la procedurile lor de achiziții publice, care rămân adesea puțin transparente și puțin echitabile.
Chiar și în cazul în care problema este reglementată printr-un acord OMC, este evident faptul că, fără decizii la nivel UE, nu va fi posibil să se garanteze în cadrul comercial actual deplina egalitate în drepturi pentru întreprinderile europene.
Propunerea Comisiei de a aplica restricții cu privire la procedurile de achiziții publice europene țărilor care nu autorizează accesul la propriile lor proceduri de achiziții publice este fără nicio îndoială binevenită și pozitivă pentru IMM-uri.
În acest context, Comisia ar trebui să prezinte Parlamentului un raport privind rezultatele care au fost obținute până în prezent în acest domeniu, precum și privind măsurile pe care intenționează să le ia pentru a facilita accesul IMM-urilor europene la procedurile de achiziții publice din țările terțe.
Denumirile de origine și agricultura
În contextul unei liberalizări progresive, trebuie să se consolideze competitivitatea produselor agroalimentare și să se apere rețeaua productivă agricolă din UE, alcătuită aproape în întregime din IMM-uri.
Orice viitoare eliminare a protecțiilor tarifare europene existente încă ar trebui să se facă în contextul liberalizării piețelor agricole ale principalilor parteneri ai UE, cu excepția, bineînțeles, a țărilor în curs de dezvoltare.
Ar trebui să se ia măsuri pentru a garanta o protecție mai eficientă a denumirilor europene de origine și a evita situații în care produse precum jambonul de Parma nu pot fi comercializate în Canada sau în Mexic, deoarece denumirea acestora a fost deja înregistrată de către producători locali.
Suntem de acord cu propunerea Comisiei privind crearea unui registru de indicații geografice.
Comisia și statele membre ar trebui, de asemenea, să ia măsurile adecvate atât la nivel diplomatic, cât și în cadrul OMC în vederea încetării folosirii abuzive a acestor denumiri de origine sau, cel puțin, să obțină accesul liber al acestor denumiri geografice europene consacrate sau care au fost deja utilizate anterior.
15.12.2008
AVIZ al Comisi ei pentru industrie, cercetare Ş i energie
destinat Comisiei pentru comerț internațional
referitor la consolidarea rolului IMM-urilor europene în comerțul internațional
( 2008/2205(INI) )
Raportor pentru aviz: Daniel Caspary
SUGESTII
Comisia pentru industrie, cercetare și energie recomandă Comisiei pentru comerț internațional, competentă în fond, includerea următoarelor sugestii în propunerea de rezoluție ce urmează a fi adoptată:
1. constată că există întreprinderi mici și mijlocii (IMM-uri) europene extrem de competitive care sunt lideri mondiali pe piețe de nișă extrem de specializate și care reprezintă deci o forță care contribuie la succesul Strategiei de la Lisabona;
2. invită Comisia și statele membre să își consolideze politicile pentru a sprijini dezvoltarea internațională a IMM-urilor și pentru a adopta instrumente menite să îmbunătățească finanțarea, competențele și informarea cu privire la accesul pe piețele din țările terțe;
3. subliniază faptul că doar 8% din totalul IMM-urilor sunt implicate în activități transfrontaliere, fapt care reduce potențialul lor de creștere; consideră că statele membre ar trebui să coopereze în vederea armonizării cerințelor administrative care afectează activitățile intracomunitare;
4. constată importanța întreprinzătorilor talentați și pregătiți, în contextul provocărilor din mediul de afaceri internațional; prin urmare, solicită Comisiei și statelor membre să intensifice organizarea de programe de formare pentru întreprinzători în domeniul mediului de afaceri globalizat (ca, de exemplu, Rețeaua întreprinderilor europene sau proiectul „Poartă spre China“); solicită intensificarea cooperării dintre IMM-uri și universități pentru a îmbunătăți cercetarea și inovarea; solicită Comisiei să aibă în vedere crearea unui program comunitar special de schimb pentru tinerii întreprinzători, pe baza programelor Erasmus/Leonardo da Vinci;
5. subliniază că IMM-urile trebuie să obțină acces la resurse financiare pentru activitățile internaționale; prin urmare, solicită Comisiei și statelor membre să promoveze împrumuturi specifice și alte produse destinate activităților internaționale ale IMM-urilor prin intermediul Băncii Europene de Investiții și al altor instituții financiare;
6. recunoaște faptul că instrumentele existente de apărare comercială, precum măsurile antisubvenție sau antidumping trebuie să fie mai bine adaptate la IMM-uri; consideră că în situații de urgență, ar trebui să fie posibilă adoptarea de măsuri temporare „de protecție”.
7. constată necesitatea de a analiza modul de a reducere a perioadelor de plată a IMM-urilor pentru a asigura potențialul de plată și cerințele de capital; invită Comisia, prin urmare, să propună măsuri adecvate în acest domeniu;
8. subliniază faptul că standardizarea poate conduce la inovare și competitivitate prin facilitarea accesului la piețe și prin facilitarea operabilității; încurajează Comisia să intensifice promovarea standardelor europene la nivel internațional;
9. observă rolul important al IMM-urilor în transferul tehnologiilor referitoare la schimbările climatice și importanța participării active a IMM-urilor la ajutorul pentru dezvoltare;
10. evidențiază faptul că IMM-urile au nevoie de o protecție reală a drepturilor de proprietate intelectuală ca o condiție prealabilă pentru dezvoltarea de noi tehnologii, pentru a putea întreprinde activități internaționale; constată că un sistem eficient și simplu de protecție a proprietății intelectuale constituie un instrument de bază pentru promovarea internaționalizării IMM-urilor;
11. salută propunerea Comisiei, din Comunicarea intitulată „Gândește întâi la scară mică“: Un „Small Business Act“ pentru Europa", de a încuraja și de a susține IMM-urile să profite de pe urma creșterii piețelor; consideră că crearea de centre europene de afaceri pe anumite piețe selecționate este un instrument util, cu condiția evitării suprapunerii cu structurile existente; susține instituirea Echipelor de acces pe piață în principalele piețe de export, echipe care ar trebui să se concentreze, în special, pe barierele comerciale cu care se confruntă IMM-urile; solicită Comisiei să actualizeze aceste instrumente în mod periodic, luând în considerare necesitățile IMM-urilor, și să efectueze o revizuire a acestora în 2012;
12. invită Comisia să își multiplice eforturile de promovare a luptei împotriva falsificării, pentru a proteja întreprinderile europene, acordând o atenție specială IMM-urilor și apărând interesele și sănătatea populației;
13. solicită Comisiei să prezinte Parlamentului rapoarte periodice privind situația internaționalizării IMM-urilor europene;
14. salută organizarea unei „Săptămâni europene a IMM-urilor“ în mai 2009 și propune ca acest eveniment să fie utilizat în scopul furnizării de informații către IMM-uri privind modalitatea de a-și dezvolta activitățile de export în afara UE.
REZULTATUL VOTULUI FINAL ÎN COMISIE
Data adoptării
11.12.2008
Rezultatul votului final
+:
–:
0:
30
Membri titulari prezenți la votul final
John Attard-Montalto, Jan Březina, Jorgo Chatzimarkakis, Dragoș Florin David, Den Dover, Nicole Fontaine, Adam Gierek, Norbert Glante, Fiona Hall, Erna Hennicot-Schoepges, Reino Paasilinna, Vladimír Remek, Teresa Riera Madurell, Britta Thomsen, Catherine Trautmann, Claude Turmes, Nikolaos Vakalis
Membri supleanți prezenți la votul final
Etelka Barsi-Pataky, Ivo Belet, Manuel António dos Santos, Neena Gill, Edit Herczog, Vladimir Urutchev, Lambert van Nistelrooij
Membri supleanți [articolul 178 alineatul (2)] prezenți la votul final
Louis Grech, Aurelio Juri, Sepp Kusstatscher, Eva Lichtenberger, Rosa Miguélez Ramos, María Sornosa Martínez
3.12.2008
AVIZ al Comisiei pentru piaŢ a internă Ş i protec Ţ ia consumatorilor
destinat Comisiei pentru comerț internațional
referitor la consolidarea rolului IMM-urilor europene în comerțul internațional
( 2008/2205(INI) )
Raportoare pentru aviz: Małgorzata Handzlik
SUGESTII
Comisia pentru piața internă și protecția consumatorilor recomandă Comisiei pentru comerț internațional, competentă în fond, includerea următoarelor sugestii în propunerea de rezoluție ce urmează a fi adoptată:
A. întrucât 99% dintre întreprinderile europene sunt întreprinderi mici și mijlocii (IMM-uri), iar procentul celor care exportă mărfuri în afara frontierelor naționale este de numai 8%, în timp ce procentul celor care exportă mărfuri în afara Uniunii Europene este de 3%;
B. întrucât întreprinderile internaționalizate au dat dovadă de o capacitate mai mare de inovare; întrucât internaționalizarea și inovarea reprezintă factori cheie pentru stimularea competitivității și a creșterii economice, care au un rol esențial în îndeplinirea obiectivelor Strategiei de la Lisabona în materie de creștere economică și locuri de muncă,
1. consideră că politicile referitoare la piața unică ar trebui să își propună îmbunătățirea situației IMM-urilor europene prin crearea unui mediu de afaceri favorabil acestora și prin garantarea faptului că IMM-urile pot beneficia pe deplin de oportunitățile oferite de piața unică; mai mult, consideră că, dacă este cazul, aceste politici ar trebui de asemenea să consolideze rolul internațional al IMM-urilor;
2. consideră că ar trebui instituite legături clare între activitatea desfășurată în contextul inițiativei „Small Business Act” (SBA) și inițiativele care conduc la o mai mare internaționalizare a IMM-urilor;
3. invită Comisia să examineze modul în care piața internă poate ajuta mai mult întreprinderile europene să facă față concurenței internaționale;
4. consideră că statele membre ar trebui să folosească mai intens programele de sprijin guvernamental pentru a facilita internaționalizarea IMM-urilor, spre exemplu prin promovarea oportunităților de export și acordarea de asistență IMM-urilor în identificarea partenerilor de afaceri străini;
5. invită Comisia să amelioreze informarea cu privire la oportunitățile de export în UE și pe piețele țărilor terțe, precum și serviciile de consiliere disponibile pentru IMM-urile europene la nivel național și comunitar, acordând o atenție deosebită oportunităților de export pentru noile tehnologii, precum și pentru produsele și serviciile disponibile în cadrul nișelor de piață sau pe piețele-pilot;
6. consideră că Comisia ar trebui să intensifice în continuare cooperarea și dialogul privind reglementarea cu autoritățile de pe piețele relevante ale țărilor terțe pentru a ajunge la o convergență a principiilor de reglementare, cum ar fi legislația în domeniul proprietății intelectuale și cea în domeniul achizițiilor publice, ținând seama de dispozițiile deja prevăzute în legislația comunitară și de nevoile specifice ale IMM-urilor europene;
7. salută atribuirea și semnarea de către Comisie a unui contract pentru realizarea unui studiu privind internaționalizarea IMM-urilor; consideră că studiul va furniza o imagine detaliată a stadiului internaționalizării IMM-urilor europene; invită Comisia să adopte măsuri eficiente pentru a facilita performanța IMM-urilor într-o lume globalizată;
8. invită Comisia să publice un raport privind participarea IMM-urilor europene la comerțul internațional și, dacă este cazul, să prezinte propuneri care, în conformitate cu SBA, să instituie un cadru pentru o abordare politică globală a IMM-urilor, acordând o atenție deosebită participării IMM-urilor europene la comerțul internațional;
9. invită Comisia și statele membre să sprijine pe deplin IMM-urile în contextul actualei crize financiare, asigurându-se că acestea au permanent la dispoziție credite pentru a le consolida dezvoltarea.
REZULTATUL VOTULUI FINAL ÎN COMISIE
Data adoptării
2.12.2008
Rezultatul votului final
+:
–:
0:
27
1
Membri titulari prezenți la votul final
Gabriela Crețu, Janelly Fourtou, Evelyne Gebhardt, Martí Grau i Segú, Małgorzata Handzlik, Malcolm Harbour, Christopher Heaton-Harris, Anna Hedh, Edit Herczog, Eija-Riitta Korhola, Lasse Lehtinen, Toine Manders, Catiuscia Marini, Arlene McCarthy, Catherine Neris, Bill Newton Dunn, Zita Pleštinská, Zuzana Roithová, Heide Rühle, Leopold Józef Rutowicz, Christel Schaldemose, Andreas Schwab, Marianne Thyssen, Barbara Weiler
Membri supleanți prezenți la votul final
Emmanouil Angelakas, Joel Hasse Ferreira, Anja Weisgerber
Membri supleanți [articolul 178 alineatul (2)] prezenți la votul final
Maddalena Calia
REZULTATUL VOTULUI FINAL ÎN COMISIE
Data adoptării
8.1.2009
Rezultatul votului final
+:
–:
0:
17
6
1
Membri titulari prezenți la votul final
Carlos Carnero González, Daniel Caspary, Christofer Fjellner, Glyn Ford, Jacky Hénin, Caroline Lucas, Marusya Ivanova Lyubcheva, Erika Mann, David Martin, Vural Öger, Georgios Papastamkos, Tokia Saïfi, Peter Šťastný, Robert Sturdy, Daniel Varela Suanzes-Carpegna, Iuliu Winkler, Corien Wortmann-Kool
Membri supleanți prezenți la votul final
Jean-Pierre Audy, Ole Christensen, Pia Elda Locatelli, Eugenijus Maldeikis, Jan Tadeusz Masiel, Javier Moreno Sánchez, Zbigniew Zaleski
