Răspuns dat de dl Barnier în numele Comisiei
(31 august 2011)
Comisia acordă o importanță deosebită dezvoltării parteneriatelor public-privat (PPP) în UE, și anume formei instituționale a acestora.
Comunicarea interpretativă la care face trimitere distinsa membră trebuie să garanteze că selecția partenerilor privați pentru crearea de entități cu capital mixt care execută lucrări publice sau concesionarea unor astfel de lucrări entităților respective respectă dreptul Uniunii Europene în domeniul achizițiilor publice.
Serviciile Comisiei monitorizează sistematic respectarea legislației UE privind achizițiile publice în statele membre.
Aceasta cuprinde principiul tratamentului egal care se aplică parteneriatelor public-privat instituționale (PPPI) și, în general, în domeniul achizițiilor publice.
Atunci când se descoperă o eventuală încălcare a legislației UE, Comisia poate iniția procedura în constatarea încălcării dreptului UE împotriva statelor membre în cauză și, în ultimă instanță, poate trimite cauza spre soluționare Curții de Justiție a Uniunii Europene.
Mai mult, în contextul viitoarei revizuiri a legislației UE în domeniul de achizițiilor publice, Comisia analizează posibilitatea introducerii unor norme anticorupție suplimentare.
Această problematică a fost inclusă în Cartea verde privind modernizarea politicii UE în domeniul achizițiilor publice, publicată în ianuarie 2011.
În fine, Comisia intenționează să adopte o propunere legislativă care să garanteze transparența, tratamentul egal și nediscriminarea în domeniul concesionărilor de servicii care reprezintă majoritatea parteneriatelor public-privat.
În prezent, acestea nu intră sub incidența unor norme precise și clare la nivelul UE.
