ÎNTREBARE CU SOLICITARE DE RĂSPUNS SCRIS E-5111/08
adresată de Daciana Octavia Sârbu (PSE)
Comisiei
(24 septembrie 2008)
Subiect: Efectele nocive ale expunerii îndelungate la radiațiile electromagnetice (EMF) emise de aparatura electronică
Utilizarea tehnologiilor performante în scopul îmbunătățirii calității vieții a determinat explozia numărului de surse de radiații electromagnetice care, în conformitate cu ultimul studiu în acest domeniu (raportul Bio-Initiative), sporesc riscul de incidență a tumorilor cerebrale, a leucemiei sau a altor tipuri de cancer corelate cu folosirea echipamentelor de telefonie mobilă.
Conform raportului, pentru persoanele care au folosit telefonul mobil pe o perioadă de peste 10 ani, riscul apariției cancerului cerebral crește cu 20% dacă telefonul mobil este utilizat la ambele urechi și cu 200% când este folosit la o singură ureche.
În cadrul studiului, s-a constatat că expunerea copiilor la radiațiile telefoanelor mobile a determinat modificări ale activității oscilatorii a creierului în timpul unor sarcini de memorizare.
De asemenea, persoanele expuse în mod constant la emisiile antenelor wireless au reclamat simptome precum insomnie, fatigabilitate, migrene, amețeli, dificultăți de concentrare și de memorizare, reprezentând un motiv de îngrijorare pentru țările unde piața tehnologiilor wireless este matură, dar și pentru țările în curs de dezvoltare care sunt din ce în ce mai deschise utilizării acestor tehnologii performante.
În acest context: 1.
Intenționează Comisia să lanseze campanii de informare pentru public referitoare la efectele nocive ale undelor electromagnetice? 2.
Având în vedere faptul că nu există suficiente dovezi despre vulnerabilitatea copiilor și adolescenților la EMF, intenționează Comisia să finanțeze proiecte de cercetare în cadrul FP7 privind riscurile expunerii acestui grup vulnerabil la radiațiile emise de aparaturile electronice, în special telefoanele mobile? 3.
Consideră Comisia că limitele maxime stabilite în Recomandarea Consiliului 1999/519/EC JO L 199, 30.7.1999, p.
59 . sunt suficiente pentru a sigura un nivel optim de protecție a sănătății publice sau este de părere că acestea trebuie să fie revizuite?
