ÎNTREBARE ORALĂ H-0129/10
pentru timpul afectat întrebărilor din perioada de sesiune aprilie 2010
în conformitate cu articolul 116 din Regulamentul de procedură
de
Nessa Childers
Comisiei
Subiect: Sprijinul Comisiei pentru serviciile de îngrijire a sănătății mintale
Deși inițiative binevenite pentru a trata probleme precum cancerul sau diabetul au fost lansate recent, un sprijin adecvat pentru persoanele cu probleme de sănătate mintală continuă să lipsească atât la nivel național, cât și la nivel european.
Săptămâna trecută, trei bărbați din circumscripția mea, care locuiau la o distanță de 30 km unul față de celălalt, între care nu exista nicio relație, s-au sinucis.
Nu încape îndoială că acești bărbați erau bolnavi, însă ei au fost, de asemenea, dezamăgiți de serviciile medicale care presupuneau parcurgerea unei distanțe de 100 km până la Dublin pentru a cere ajutor.
În mod ironic, deși există servicii funerare pentru cazurile de sinucidere în orașele apropiate, nu există în niciunul din aceste orașe servicii pentru tratarea depresiei sau bolilor mintale, care ar ajuta la prevenirea unor asemenea sinucideri.
Este timpul pentru o inițiativă solidă pentru a trata problema epidemiei de sinucideri și depresii, care este destul de importantă pentru a deveni o preocupare principală a noii Comisii.
Cum intenționează Comisia să abordeze aceste probleme?
Este dispusă Comisia să întreprindă acțiuni pentru a integra problema epidemiei de sinucideri în rândul punctelor-cheie ale noii agende a UE în domeniul sănătății?
