Răspuns dat de dna Vassiliou în numele Comisiei
(11 februarie 2009)
În momentul de față, în România, sunt puse în aplicare măsuri tranzitorii de sănătate animală pentru combaterea pestei porcine clasice (PPC) (Decizia 2006/779/CE Decizia Comisiei din 14 noiembrie 2006 privind măsurile tranzitorii de sănătate animală pentru combaterea pestei porcine clasice în România, JO L 314, 15.11.2006 . ).
Măsurile în cauză urmează să expire la 31 decembrie 2009.
În conformitate cu aceste măsuri, România nu este autorizată să exporte către alte state membre porci vii, carne de porc proaspătă sau preparate din carne de porc.
Pe lângă acestea, carnea de porc proaspătă provenind din alte state membre și prelucrată în România nu poate face obiectul exportului în cadrul schimburilor comerciale intracomunitare (așa-numitul sistem „lohn”).
În trecut, s-a raportat periodic existența unor focare de pestă porcină clasică la porcii domestici și la porcii mistreți din România.
În vara lui 2007 a apărut un focar important la porcii destinați comercializării.
Autoritățile române au întreprins mai multe acțiuni pentru îmbunătățirea situației, beneficiind de sprijinul tehnic și financiar al Comisiei.
Situația pare să se fi îmbunătățit și, de mai mult de un an, nu a mai fost raportată apariția unor noi focare de boală.
Este încă în desfășurare vaccinarea porcilor care nu sunt destinați comercializării (porci crescuți în gospodării) și, în unele zone, deopotrivă a porcilor mistreți.
Între timp, a fost deja sistată vaccinarea porcilor destinați comercializării.
În 2009, se planifică realizarea unei supravegheri intense atât în rândul porcilor domestici, cât și al porcilor mistreți pentru a verifica absența circulației virusului.
În cazul în care se confirmă absența circulației virusului, s-ar putea sista vaccinarea până la jumătatea lui 2009, cel puțin în rândul porcilor domestici.
În 2008, a fost efectuată în România o misiune de inspecție din partea Oficiului Alimentar și Veterinar al Comisiei în scopul de a verifica dacă unitățile de procesare a cărnii sunt adecvate și pregătite pentru a funcționa în sistemul „lohn”.
Rezultatul misiunii a indicat existența unui număr de neajunsuri în legătură cu trasabilitatea cărnii Raportul inspecției poate fi consultat la următoarea adresă de internet: http://ec.europa.eu/food/fvo/index_en.htm .
A fost planificată o nouă misiune pentru luna martie 2009.
Comisia intenționează să efectueze o revizuire a situației în a doua parte a lui 2009, astfel încât să se poată lua o decizie cu privire la măsurile viitoare, inclusiv cu privire la măsurile referitoare la comerțul cu porci vii, carne de porc proaspătă și preparate din carne de porc provenind din România.
