P7_TA(2010)0313
Îngrijirea pe termen lung a persoanelor în vârstă
B7-0491/2010
Rezoluţia Parlamentului European din 9 septembrie 2010 referitoare la îngrijirea pe termen lung a persoanelor vârstnice
Parlamentul European,
–
având în vedere Carta Drepturilor Fundamentale a Uniunii Europene,
–
având în vedere propunerea de directivă privind tratamentul egal al persoanelor, indiferent de religie sau convingeri, handicap, vârstă sau orientare sexuală ( COM(2008)0426 ,
–
având în vedere întrebarea adresată Comisiei la 30 iunie 2010 cu privire la îngrijirea pe termen lung a persoanelor vârstnice ( O-0102/2010 – B7-0457/2010 ),
–
având în vedere articolul 115 alineatul (5) și articolul 110 alineatul (2) din Regulamentul său de procedură,
1.
invită statele membre să ia în considerare evoluțiile demografice din ultimii ani, în special îmbătrânirea populației, care au condus la presiuni bugetare sporite și la o cerere mare în ceea ce privește o infrastructură mai bună pentru servicii de asistență medicală și îngrijire socială; încurajează statele membre să lupte împotriva excluziunii sociale cu care se confruntă persoanele vârstnice și împotriva tuturor formelor de discriminare bazată pe vârstă;
2.
reamintește statelor membre că asigurarea accesului la servicii adecvate de asistență medicală și de îngrijire este un principiu fundamental al modelului european de solidaritate;
3.
recunoaște importanța atât a calității, cât și a continuității îngrijirii; invită statele membre să amelioreze, să faciliteze și să încurajeze pregătirea de specialitate, formarea și măsurile de reinserție destinate tuturor persoanelor, inclusiv îngrijitorilor informali și celor necesitând calificări profesionale, care au responsabilități în domeniul îngrijirii pe termen lung a persoanelor vârstnice; o astfel de pregătire profesională ar putea, de asemenea, îmbunătăți statutul acestei activități importante; îndeamnă statele membre să rezolve problemele privind nivelul scăzut al salarizării pentru activitățile de îngrijire, lipsa de personal, lipsa de pregătire profesională sau pregătirea profesională inadecvată, care, împreună, afectează acordarea de îngrijire; ia notă de contribuția importantă adusă de societatea civilă, de biserică și de organizațiile de caritate în ceea ce privește acordarea de îngrijire;
4.
observă importanța dezvoltării viitoare a proiectului de e-sănătate pentru îmbunătățirea productivității și a eficacității acordării de îngrijire și, de asemenea, pentru sprijinirea îngrijitorilor informali și a persoanelor vârstnice;
5.
solicită Comisiei și statelor membre să ia în considerare nevoile îngrijitorilor informali, care asigură o proporție semnificativă din îngrijirea oferită persoanelor vârstnice, și să ia măsuri concrete pentru a sprijini și proteja această resursă prin intermediul pregătirii profesionale, al unor perioade de odihnă, precum și prin măsuri de reconciliere a vieții profesionale cu cea de familie;
6.
susține că ar trebui instituite garanții în toate statele membre pentru a proteja drepturile fundamentale ale persoanelor care beneficiază de îngrijire pe termen lung și, în acest sens, invită statele membre să acorde o mai mare atenție decât până acum aplicării și respectării criteriilor de calitate în domeniul furnizării de servicii;
7.
solicită statelor membre să sprijine persoanele vârstnice în toate modurile necesare pentru a se asigura că acestea se pot descurca pe cont propriu în locuințele lor și să ofere sprijin pentru ca ele să poată face față mai bine acestui mediu, având în vedere faptul că aceasta reprezintă cea mai bună alternativă la îngrijirea instituționalizată;
8.
solicită statelor membre să reglementeze, în cadrul legislației naționale, cerințele de calificare pentru asistenții sociali care oferă îngrijire persoanelor vârstnice, precum și să elaboreze și să implementeze sisteme de pregătire profesională avansată pentru a îmbunătăți nivelul educațional al celor care lucrează în sistemul de îngrijire a persoanelor vârstnice, îmbunătățind astfel calitatea serviciilor oferite;
9.
regretă că, în numeroase state membre, finanțarea și asigurarea serviciilor de medicină geriatrică de specialitate au înregistrat o reducere în ultimii ani, iar ceilalți specialiști în problemele legate de îngrijirea persoanelor vârstnice nu au beneficiat de o pregătire suficientă; observă că, în numeroase cazuri, aceasta a condus la o scădere a calității îngrijirii persoanelor vârstnice, ceea ce reprezintă, în anumite cazuri, o discriminare împotriva acestora; invită statele membre să monitorizeze în continuare această situație, în vederea alocării mai multor resurse pentru domeniul respectiv, dacă este necesar;
10.
solicită statelor membre să acorde de urgență sprijin pentru înființarea unor unități de îngrijire paliativă la domiciliu;
11.
solicită Comisiei să colecteze date și să întocmească un rezumat privind infrastructura destinată acordării de îngrijire instituționalizată, comunitară și la domiciliu pentru persoanele vârstnice din fiecare stat membru;
12.
solicită instituirea unor standarde minime pentru toate contractele din sectorul acordării de îngrijire, inclusiv un salariu minim;
13.
invită Comisia să continue cercetările pentru a stabili numărul de decese cauzate de malnutriție sau de deshidratare în rândul persoanelor vârstnice aflate în îngrijire pe termen lung;
14.
invită statele membre să elaboreze o politică de informare și de prevenire pentru persoanele vârstnice, punând accent în special pe opțiunile alimentare și pe prevenirea riscurilor de deshidratare;
15.
ia act de faptul că politica UE privind persoanele în vârstă se bazează pe principiul „societatea pentru toți”, solicitând statelor membre să garanteze că persoanele de toate vârstele au deplina posibilitate de a participa în mod activ la viața comunității, indiferent de vârstă;
16.
susține introducerea unor programe pentru acordarea de asistență socială și de îngrijire medicală la domiciliu pentru persoanele vârstnice sau, în statele în care astfel de programe există deja, susține continuarea acestora, sub administrarea autorităților municipale și locale, în conformitate cu termenii stabiliți de acestea;
17.
invită Comisia să elaboreze o carte verde cu privire la relele tratamente la adresa persoanelor vârstnice și la protecția acestor persoane în cadrul comunității și al tuturor unităților de îngrijire, punându-se accentul pe mobilitatea pacienților și pe detalii legate de cele mai bune practici existente deja în cele 27 de state membre;
18.
invită Comisia să pregătească un studiu care să prezinte o imagine mai clară a cerințelor din ce în ce mai mari în privința îngrijirii persoanelor vârstnice, precum și o estimare privind acordarea de îngrijire de specialitate anticipată până în 2020;
19.
solicită, prin intermediul metodei deschise de coordonare, un schimb de informații, de idei de politică și de bune practici între statele membre cu privire la asigurarea îngrijirii pe termen lung a persoanelor vârstnice și, în special, la măsurile și standardele profesionale minime, vizându-se următoarele obiective:
(a)
reducerea inegalităților din sectorul serviciilor medicale și protejarea vârstnicilor din comunitate și din unitățile de îngrijire;
(b)
combaterea relelor tratamente aplicate persoanelor vârstnice;
(c)
adoptarea unor strategii privind resursele umane pentru a lupta împotriva lipsei de personal;
(d)
diseminarea informațiilor și a tehnologiilor comunicării pentru a promova (îngrijirea în cadrul familiei și) independența persoanelor vârstnice;
20.
îndeamnă Comisia să depună toate eforturile necesare pentru a asigura standarde acceptabile de servicii medicale pentru toți cetățenii europeni, indiferent de situația lor materială;
21.
invită statele membre și Comisia, având în vedere procesul generalizat de îmbătrânire a populației din UE, să folosească toate formele de cooperare cu scopul de a elabora sisteme financiare sustenabile pentru acordarea de îngrijire pe termen lung, pentru a asigura existența în viitor a unui sistem sustenabil pentru finanțarea acordării de îngrijire pentru persoanele vârstnice, precum și pentru a asigura disponibilitatea serviciilor de îngrijire necesare;
22.
solicită realizarea de schimburi de bune practici în vederea găsirii celor mai eficace modalități de a dezvolta relațiile între generații, cu scopul de a spori implicarea membrilor familiei în mecanismele de îngrijire pe termen lung, ceea ce ar avea ca rezultat anumite beneficii, precum și pentru a putea veni cu succes în întâmpinarea nevoilor individuale ale beneficiarilor îngrijirii;
23.
solicită dezvoltarea unei strategii integrate pentru îmbătrânirea activă cu scopul de a implica persoanele vârstnice în activitățile sociale și culturale;
24.
solicită luarea de măsuri ca răspuns la creșterea substanțială a numărului de persoane vârstnice pentru a asigura accesul egal al acestora la serviciile sociale;
25.
invită statele membre să reducă povara care există asupra persoanelor care îngrijesc persoane vârstnice sau persoane cu handicap și – pentru a permite îngrijitorilor să aibă un loc de muncă – să instituie sisteme integrate de îngrijire;
26.
încredințează Președintelui sarcina de a transmite prezenta rezoluție Consiliului și Comisiei.
