Răspuns dat de dl Cioloş în numele Comisiei
(3 martie 2011)
În ciuda producției agricole și capacității comerciale enorme ale UE și ale Chinei, comerțul cu produse agricole între China și UE este relativ modest.
Exporturile de produse agricole din UE către China au cunoscut o tendință de creștere în ultimii 5 ani, de la 0,6 miliarde de EUR (2004) la aproape 2 miliarde de EUR (2009).
Unele dintre dificultățile întâmpinate de exportatori sunt legate de cerințele și normele administrative chineze și de aplicarea acestora.
Se pot ivi probleme și dintr-o deficiență de înțelegere a normelor respective din UE și din China în acest sens.
Prin urmare, Comisia este angajată într-un dialog bilateral cu China cu scopul de a o încuraja să reducă barierele din calea importurilor de produse agricole din UE.
La nivel multilateral, aceste aspecte sunt, de asemenea, preluate în cadrul unor comitete tehnice relevante ale Organizației Mondiale a Comerțului (cum sunt Comitetul privind barierele tehnice în calea comerțului sau Comitetul privind măsurile sanitare și fitosanitare), după caz.
În domeniul particular al măsurilor sanitare și fitosanitare (SPS), China aplică proceduri de autorizare lungi, foarte restrictive și greoaie din punct de vedere administrativ, în timp ce UE aplică un sistem de preselecție pentru autorizarea întreprinderilor din țările terțe care facilitează schimburile comerciale, garantând totodată un nivel adecvat de protecție.
Prin urmare, cu ocazia diferitelor întruniri la toate nivelurile, Comisia continuă să încurajeze China să aplice acest principiu de preselecție și să accepte o procedură de reaprobare a întreprinderilor suspendate sau eliminate de pe listă.
UE aplică o politică strictă privind calitatea produselor agricole în timp ce China este, și ea, deținătoarea unei tradiții de producție alimentară de calitate.
Există, prin urmare, un interes comun atât pentru China cât și pentru UE de a explora căile de protejare reciprocă a indicațiilor geografice (IG) și ambele țări au început negocieri pentru un acord bilateral privind indicațiile geografice.
Mai mult, UE sprijină promovarea produselor agricole ale UE în țările terțe.
Șapte noi programe, printre care unul care include China, au fost lansate la 8 decembrie 2010.
