9.7.2007
PROPUNERE DE REZOLUŢIE
depusă pe baza întrebării cu solicitare de răspuns oral B6‑0134/2007
în conformitate cu articolul 108 alineatul (5) din Regulamentul de procedură
de Georgios Papastamkos şi Maria Martens în numele Grupului PPE-DE
de Kader Arif, Harlem Désir, Max van den Berg şi David Martin în numele Grupului PSE
de Gianluca Susta, Johan Van Hecke şi Ignasi Guardans Cambó în numele Grupului ALDE
de Cristiana Muscardini în numele Grupului UEN
de Carl Schlyter şi Caroline Lucas în numele Grupului Verts/ALE
de Helmuth Markov şi Vittorio Agnoletto în numele Grupului GUE
privind Acordul TRIPS şi accesul la medicamente
Rezoluţia Parlamentului European privind Acordul TRIPS şi accesul la medicamente
Parlamentul European ,
–
având în vedere Rezoluţiile sale din 20 iunie 2007 privind Obiectivele de Dezvoltare ale Mileniului – etapa intermediară Texte adoptate , P6_TA(2007)0274 . , din 23 mai 2007 privind Acordurile de parteneriat economic Texte adoptate, P6_TA(2007)0204 . şi din 30 noiembrie 2006 privind SIDA Texte adoptate, P6_TA(2006)0526 . ,
–
având în vedere propunerea de decizie a Consiliului de acceptare, în numele Comunităţii Europene, a Protocolului de modificare a Acordului privind aspectele comerciale ale drepturilor de proprietate intelectuală (TRIPS), adoptat la Geneva la 6 decembrie 2005 [COM(2006)175 fin] JO C … / Nepublicat încă în JO. ,
–
având în vedere Regulamentul (CE) nr.
816/2006 JO L 157, 9.6.2007, p.
1. al Parlamentului European şi al Consiliului din 16 mai 2006 privind acordarea de licenţe obligatorii pentru brevetele referitoare la fabricarea produselor farmaceutice destinate exportului în ţări cu probleme de sănătate publică,
–
având în vedere Acordul privind aspectele comerciale ale drepturilor de proprietate intelectuală (denumit în continuare „Acordul TRIPS”), adoptat în aprilie 1994,
–
având în vedere Declaraţia de la Doha privind Acordul TRIPS şi sănătatea suplică, adoptată la 14 noiembrie de Conferinţa Ministerială a Organizaţiei Mondiale a Comerţului (OMC) (denumită în continuare „Declaraţia de la Doha” WT/MIN(01)/DEC/W/2, 14 noiembrie 2001. ,
–
având în vedere Decizia Consiliului General al OMC din 30 august 2003 (denumită în continuare „Decizia OMC”), adoptată în temeiul punctului 6 din Declaraţia de la Doha privind Acordul TRIPS şi sănătatea publică,
–
având în vedere Protocolul de modificare a Acordului privind aspectele comerciale ale drepturilor de proprietate intelectuală (TRIPS), adoptat la Geneva la 6 decembrie 2005 (denumit în continuare „Protocolul”),
–
având în vedere articolul 108 alineatul (5) din Regulamentul său de procedură,
A.
întrucât peste 95% din cei 39,5 milioane de oameni din lumea întreagă care suferă de HIV/SIDA trăiesc în ţările în curs de dezvoltare, în cea mai mare parte în Africa; întrucât se estimează că există 15 milioane de orfani infestaţi cu HIV/SIDA la nivel mondial, dintre care 12,3 milioane trăiesc doar în Africa Sub-Sahariană;
B.
întrucât, înainte de intrarea în vigoare, în 1994, a Acordului TRIPS, capacitatea unor ţări în curs de dezvoltare cu venituri medii de a produce medicamente generice ieftine crescuse şi chiar şi unele state foarte sărace deveniseră capabile să obţină anumite medicamente generice ieftine de pe piaţa mondială, indiferent dacă acestea făceau sau nu obiectul unor brevete;
C.
întrucât Declaraţia de la Doha a reconfirmat aşa-numitele instrumente de flexibilitate incluse în Acordul TRIPS şi le-a amplificat, instituind un mecanism juridic prin care să permită ţărilor lipsite de capacitatea de a fabrica medicamente generice substituibile medicamentelor brevetate scumpe care fac obiectul unor licenţe obligatorii emise pe plan naţional să obţină importuri din ţări care au capacitatea şi sunt dispuse să le ofere asistenţă fără intervenţii din partea deţinătorilor brevetelor relevante;
D.
întrucât această soluţie, inclusă iniţial într-un document de renunţare, cunoscut sub denumirea de Decizia OMC, ar putea să devină permanentă sub forma unui Protocol la Acordul TRIPS, a cărui acceptare face în prezent obiectul unei analize a Parlamentului European;
E.
întrucât articolul 30 din Acordul TRIPS permite membrilor să „prevadă excepţii limitate la drepturile exclusive conferite printr-un brevet, cu condiţia ca aceste excepţii să nu aducă atingere în mod nejustificat exploatării normale a brevetului şi nici să cauzeze prejudicii nejustificate intereselor legitime ale titularului brevetului, luând în considerare interesele legitime ale terţilor”; întrucât nu s-ar crea un impact economic semnificativ asupra pieţei locale a ţării exportatoare deoarece ţara care oferă asistenţă ar exporta medicamente necesare ţării importatoare;
F.
întrucât nici o ţară nu a transmis o notificare oficială Consiliului pentru TRIPS privind intenţia sa de a utiliza mecanismul creat prin Decizia OMC pentru a importa medicamente mai ieftine;
G.
întrucât cerinţele de procedură şi de fond care se aplică acordării de licenţe obligatorii de către ţările importatoare (dacă este cazul) şi ţările exportatoare, precum şi condiţiile şi notificările aferente acordării licenţei constituie principalele obstacole potenţiale în calea utilizării eficace a Deciziei OMC;
H.
întrucât Uniunea Europeană a transpus deja Decizia OMC în legislaţia internă şi, prin urmare, amânarea deciziei de acceptare a Protocolului până la 1 decembrie 2007 nu ar crea un vid juridic;
I.
întrucât Uniunea Europeană ar trebui să sprijine în mod expres aplicarea integrală în ţările în curs de dezvoltare a instrumentelor de flexibilitate din Acordul TRIPS, aşa cum se recunoaşte în Declaraţia de la Doha privind „promovarea accesului tuturor la medicamente”;
J.
întrucât regulamentul de punere în aplicare a Deciziei OMC nu acordă suficientă atenţie aspectelor privind transferul de tehnologie şi consolidarea capacităţilor;
K.
întrucât, în cadrul negocierilor privind APE şi alte ALS bilaterale şi regionale, Uniunea Europeană propune includerea noilor obligaţii privind drepturile de proprietate intelectuală OMC+ asupra statelor ACP, a altor ţări sărace în curs de dezvoltare şi a ţărilor cel mai puţin dezvoltate, inclusiv aderarea la Tratatul de cooperare în domeniul brevetelor (PCT) şi Tratatul privind dreptul brevetelor (PLT) sau acceptarea obligaţiilor prevăzute de acestea, şi includerea dispoziţiilor din Directiva 2004/48/CE privind respectarea drepturilor de proprietate intelectuală; întrucât UE stabileşte, de asemenea, condiţii privind modul în care părţile îşi pot determina sistemul de epuizare a drepturilor,
1.
subliniază că accesul la produse farmaceutice la preţuri accesibile în ţările sărace în curs de dezvoltare şi în ţările cel mai puţin dezvoltate este esenţială pentru realizarea obiectivelor de dezvoltare ale UE şi ar contribui la reducerea sărăciei, creşterea securităţii umane şi promovarea drepturilor omului şi a dezvoltării durabile;
2.
consideră că politica UE ar trebui să aibă ca obiectiv maximizarea disponibilităţii produselor farmaceutice la preţuri accesibile în ţările în curs de dezvoltare;
3.
invită Consiliul să recunoască faptul că Uniunea Europeană trebuie să ia de urgenţă măsuri suplimentare pentru a încuraja transferul de tehnologie, cercetarea, consolidarea capacităţilor, sistemele regionale de aprovizionare şi asistenţa la înregistrare, astfel încât să faciliteze şi să intensifice producerea de produse farmaceutice de către ţările în curs de dezvoltare;
4.
solicită Comisiei şi statelor membre să ofere sprijin financiar concret pentru transferul de tehnologie şi consolidarea capacităţilor în domeniul farmaceutic în ţările în curs de dezvoltare şi producţia locală de medicamente în toate aceste ţări, în special în ţările cel mai puţin dezvoltate, în conformitate cu obligaţiile prevăzute în articolul 66 alineatul (2) din Acordul TRIPS;
5.
solicită Consiliului să se angajeze să asigure un nivel specific de finanţare pentru a moderniza sau a construi instalaţii pentru producţia de medicamente aparţinând un proprietari locali în ţările în curs de dezvoltare (inclusiv în ţările cel mai puţin dezvoltate) şi să majoreze finanţarea totală oferită de UE pentru parteneriatele public-privat din domeniul cercetării şi dezvoltării de medicamente care au o relevanţă deosebită pentru ţările în curs de dezvoltare;
6.
solicită Comisiei să asigure finanţare pentru activităţile de cercetare şi dezvoltare asupra bolilor asociate sărăciei, a celor tropicale şi a celor neglijate prin intermediul unei game largi de mijloace, inclusiv prin parteneriate public-privat şi alte posibile proiecte de finanţare, şi să sprijine institutele de cercetare care sunt dispuse să coopereze cu iniţiativele din domeniul sănătăţii publice dedicate acestor eforturi;
7.
solicite Consiliului să sprijine ideea că mecanismele create prin Decizia OMC şi Protocolul la Acordul TRIPS reprezintă doar o parte din soluţia la problema accesului la medicamente şi a sănătăţii publice şi că sunt necesare, în aceeaşi măsură, alte măsuri de îmbunătăţirea a asistenţei medicale şi a infrastructurii;
8.
solicită Consiliului să sprijine ţările în curs de dezvoltare care utilizează aşa-numitele instrumente de flexibilitate incluse în Acordul TRIPS şi recunoscute de Declaraţia de la Doha astfel încât acestea să fie capabile să asigure medicamentele esenţiale la preţuri accesibile în care programelor lor naţionale de sănătate publică;
9.
încurajează statele în curs de dezvoltare să utilizeze toate mijloacele de care dispun în cadrul Acordului TRIPS, cum ar fi licenţele obligatorii şi mecanismul prevăzut la articolul 30;
10.
invită Consiliul să adopte o Declaraţie politică comună împreună cu Parlamentul European prin care să specifice că statele membre sunt în continuare libere să utilizeze toate clauzele din Acordul TRIPS cu privire la excepţii în legislaţiile lor naţionale privind brevetele pentru a autoriza producţia şi exportul „în vedere satisfacerii nevoilor din domeniul sănătăţii publice ale membrilor importatori” şi solicită Consiliului să mandateze Comisia să nu ia măsuri care ar interfera cu aceste proceduri;
11.
invită Consiliul să dea curs Declaraţiei de la Doha privind sănătatea publică şi să limiteze mandatul acordat Comisiei astfel încât aceasta să nu negocieze dispoziţiile privind produsele farmaceutice din TRIPS-plus care afectează sănătatea publică sau accesul la medicamente, cum ar fi exclusivitatea datelor, prelungirile brevetelor şi limitarea motivelor pentru licenţele obligatorii, în cadrul negocierilor acordurilor de parteneriat economic (APE) cu ţările ACP şi a altor acorduri bilaterale şi regionale viitoare cu ţările în curs de dezvoltare;
12.
solicită Comisiei să susţină dezvăluirea de către solicitanţii de brevete a sursei şi originii invenţiilor care derivă din resurse biologice şi cunoştinţe tradiţionale asociate obţinute din ţările în curs de dezvoltare pentru a promova partajarea echitabilă a beneficiilor şi tehnologiei derivate din resursele în cauză cu ţările furnizoare;
13.
invită Comisia să sprijine „strategiile de aprovizionare în comun” în cadrul articolului 31 litera (b) şi alte strategii care ar putea fi folosite de ţări şi grupuri de ţări pentru a-şi creşte puterea de cumpărare şi a realiza economii de scară în producţie de medicamente generice la preţuri accesibile şi a încuraja investiţiile directe în instalaţii locale de producţie dintr-o anumită regiune;
14.
solicită Consiliului să mandateze Comisia Europeană să sprijine activ lucrările Grupului de lucru interguvernamental privind sănătatea publică, inovarea şi proprietatea intelectuală (GLI) din cadrul OMS şi prezinte periodic Parlamentului European rapoarte privind activitatea sa;
15.
încurajează companiile farmaceutice să caute alternative în ceea ce priveşte preţurile care să implice o abordare bazată pe volume mari şi marje reduse de profit, ceea ce ar putea facilita accesul la medicamente;
16.
reaminteşte că falsificarea medicamentelor nu constituie, ca atare, o chestiune de brevetare; subliniază că măsurile pentru combaterea contrafacerii trebuie adoptate în domeniul represiunii penale (sancţiuni penale) şi al reglementării medicamentelor prin consolidarea capacităţii de reglementare a autorităţilor naţionale şi nu prin ridicarea nivelului de protecţie a drepturilor de proprietate intelectuală;
17.
invită ţările cel mai puţin dezvoltate şi alte ţări sărace să ia măsurile necesare să prevină scoaterea din ţară a medicamentelor care fac obiectul unor licenţe obligatorii şi să se asigure că medicamentele ajung la populaţia locală care are nevoie de ele;
18.
încredinţează Preşedintelui sarcina de a transmite prezenta rezoluţie Consiliului, Comisiei, guvernelor statelor membre UE şi ale ţărilor ACP, OMC şi directorilor ONUSIDA, UNDP şi UNFPA.
