28.4.2010 B7-0249/2010 PROPUNERE DE REZOLUŢIE depusă pe baza declaraţiei Comisiei
în conformitate cu articolul 110 alineatul (2) din Regulamentul de procedură
referitoare la atrocităţile în masă comise în Nigeria
Michał Tomasz Kamiński
,
Charles Tannock
,
Peter van Dalen
,
Ryszard Antoni Legutko
,
Tomasz Piotr Poręba
,
Adam Bielan
,
Ryszard Czarnecki
în numele Grupului ECR
PE439.770v01-00 B7‑0249/2010 Rezoluţia Parlamentului European referitoare la atrocităţile în masă comise în Nigeria
Parlamentul European,
– având în vedere articolul 3 alineatul (5) din Tratatul privind Uniunea Europeană,
– având în vedere convenţiile internaţionale privind drepturile omului care au fost ratificate de Nigeria, în special Declaraţia universală privind drepturile omului din 1948 şi articolul 18 din aceasta,
– având în vedere articolul 110 alineatul (2) din Regulamentul său de procedură,
A. întrucât Nigeria este una dintre cele mai importante ţări din Africa subsahariană, este membră a Consiliului de Securitate al ONU, unul dintre producătorii mondiali de petrol, un participant major în procesul de menţinere a păcii şi o forţă de stabilitate în Africa de Vest; întrucât stabilitatea şi democraţia din Nigeria au o mare influenţă în afara frontierelor sale imediate;
B. întrucât Uniunea Europeană este unul dintre principalii donatori ai Nigeriei, iar la 12 noiembrie 2009 Comisia Europeană şi guvernul federal al Nigeriei au semnat un document de strategie pentru Nigeria şi un program orientativ naţional pentru perioada 2008-2013, în temeiul cărora Uniunea va finanţa proiecte care vizează în special asigurarea păcii, a securităţii şi a respectării drepturilor omului;
C. întrucât Nigeria găzduieşte o mare diversitate de religii, dintre care primele două ca număr de adepţi sunt creştinismul şi islamul;
D. întrucât, în ceea ce priveşte grupurile etnice, Nigeria adăposteşte un amestec şi mai eterogen;
E. întrucât, la 19 ianuarie 2010, peste 150 de persoane, în special etnici musulmani haoussa şi fulani, au fost asasinate în oraşul Kuru Karama, în statul Plateau din Nigeria, de către un grup de bărbaţi înarmaţi cu cuţite, săbii şi arme de foc;
F. întrucât, la 7 martie 2010, în jur de 500 de persoane, în special etnici creştini berom, au fost asasinate în satele Dogo Nahawa, Zot şi Ratsat, în statul Plateau din Nigeria, de către un grup de bărbaţi înarmaţi cu cuţite, săbii şi arme de foc;
G. întrucât în centrul Nigeriei au loc aproape zilnic noi atacuri şi noi confruntări între diverse grupuri etnice sau religioase care se transformă în adevărate tragerii, precum moartea recentă, la 13 aprilie 2010, a unui pastor şi a soţiei sale;
H. întrucât, conform informaţiilor din rapoartele privind drepturile omului, peste 14 000 persoane au căzut victime acestor confruntări etnice sau religioase începând din 1999, dată la care a încetat regimul militar;
I. întrucât printre cauzele profunde ale violenţei se numără nu numai divergenţele etnice sau religioase, ci şi sărăcia generalizată, inegalităţile şi jocurile politice pentru putere;
J. întrucât 12 state din nordul federaţiei nigeriene aplică în continuare legea sharia în cadrul sistemului lor de drept penal, iar printre sentinţele aplicate se numără pedeapsa cu moartea, amputarea şi flagelarea; întrucât procedurile judiciare aplicate în aceste tribunale încalcă normele fundamentale acceptate pe plan internaţional în domeniul drepturilor omului şi sunt discriminatorii faţă de femei,
1. îşi exprimă regretul profund pentru pierderile tragice de vieţi omeneşti cauzate de atrocităţile în masă comise la 19 ian 2010 şi la 7 martie 2010, precum şi pentru celelalte masacre care continuă să aibă loc în jurul oraşului Jos;
2. este preocupat de informaţiile conform cărora la acţiunile de încălcare a drepturilor omului ar fi participat şi reprezentanţi ai guvernului, miliari şi ofiţeri de poliţie, care ar fi comis şi execuţii extrajudiciare, arestări arbitrare şi acte de tortură;
3. îndeamnă toate părţile să nu recurgă la violenţă şi să caută soluţii paşnice la divergenţele dintre grupurile religioase şi etnice din Nigeria;
4. salută eforturile depuse la nivel federal şi la nivelul statelor membre ale federaţiei, care au permis arestarea unor persoane a căror implicare în crimele din 19 ianuarie şi 7 martie era cunoscută sau a fost demonstrată;
5. solicită guvernului federal din Nigeria să se asigure că toate persoanele care se fac vinovate de acte de violenţă sunt aduse în faţa justiţiei, că se pune capăt climatului de impunitate şi că oamenii nu îşi mai fac singuri dreptate;
6. solicită guvernului federal şi guvernelor statelor membre ale federaţiei să ofere o protecţie adecvată persoanelor vulnerabile, precum şi sectoarelor cheie de importanţă comercială, socială, comunitară sau religioasă, în special în oraşele şi satele din regiunea Jos, asigurând prezenţa unor patrule regulate ale forţelor de poliţie;
7. invită guvernul federal şi guvernele statelor membre ale federaţiei să susţină dialogul interconfesional şi interetnic şi salută iniţiativa preşedintelui în exerciţiu, dl Jonathan Goodluck, de a reuni reprezentanţii diverselor religii şi comunităţi în vederea îmbunătăţirii dialogului;
8. invită guvernul federal şi guvernele statelor membre ale federaţiei să promoveze buna guvernanţă şi politici care să combată inegalităţile economice dintre diversele grupuri de populaţie;
9. invită guvernul nigerian să intervină în cazurile individuale în care, în temeiul legii sharia, sunt pronunţate condamnări la pedeapsa cu moartea, amputare, flagelare şi alte tratamente inumane şi degradante care contravin constituţiei nigeriene, precum şi legislaţiei internaţionale a drepturilor omului;
10. încredinţează Preşedintelui sarcina de a transmite prezenta rezoluţie Consiliului, Comisiei, Înaltului Reprezentant al Uniunii pentru afaceri externe şi politica de securitate, guvernelor şi parlamentelor statelor membre, precum şi guvernului şi parlamentului Nigeriei.
