Întrebarea cu solicitare de răspuns scris E-012606/2011
adresată Comisiei
Articolul 117 din Regulamentul de procedură
Cătălin Sorin Ivan (S&D)
(10 ianuarie 2012)
Subiect: Protecţia consumatorilor faţă de abuzurile cluburilor de fitness
Anul acesta, justiţia britanică a condamnat sectorul cluburilor de fitness pentru încălcarea drepturilor consumatorilor.
Problema aceasta nu se limitează însă la cazul Marii Britanii.
În multe state membre consumatorii se plâng de contracte foarte complicate, cu condiţii defavorabile consumatorului.
Cele mai mari dificultăţi apar în cazul în care consumatorul doreşte să rezilieze contractul.
Penalităţile cerute de cluburile de fitness depăşesc cu mult eventualele pagube pe care le-ar putea ocaziona rezilierea contractului pentru acestea, apărând astfel problema disproporţionalităţii.
În plus, există şi suspiciuni de practici anti-concurenţa (fixarea preţurilor) între marile lanţuri de cluburi de fitness.
În iunie 2011, Comisia a lansat comunicarea sa privind sportul, în care sublinia caracterul benefic al acestuia pentru cetăţenii europeni.
Însă, atât timp cât consumatorii nu sunt protejaţi cum se cuvine faţă de abuzurile cluburilor de fitness, aceştia riscă să renunţe la practicarea sportului, cluburile de fitness fiind una din activităţile sportive cele mai importante în cadrul urban.
A efectuat Comisia până la ora actuală un studiu în acest domeniu, atât în ceea ce priveşte protecţia drepturilor consumatorilor, cât şi practicile anti-concurenţiale?
Şi dacă nu, în ce măsură consideră Comisia că este necesară o supraveghere mai atentă a sectorului?
