Întrebarea cu solicitare de răspuns oral O-0160/2010
adresată Comisiei
Articolul 115 din Regulamentul de procedură
Rui Tavares
,
Marie-Christine Vergiat
în numele Grupului GUE/NGL Subiect: Transferurile de date către SUA efectuat de statele membre în temeiul memorandumurilor de înțelegere
Ca urmare a emiterii de către Statele Unite a „Implementing Recommendations of the 9/11 Commission Act of 2007” ( http://intelligence.senate.gov/laws/pl11053.pdf ), s-a hotărât începerea negocierilor cu această țară pe baza unei abordări duble: negocierile UE - SUA și negocierile privind Memorandumul de înțelegere bilateral (MeI) dintre SUA și fiecare stat membru.
Unele state membre nu au optat pentru o procedură deschisă și transparentă în negocierile bilaterale și nu au prezentat MeI rezultat parlamentelor lor naționale spre aprobare.
Aceasta poate însemna că MeI se pot suprapune cu acordurile încheiate între UE și SUA, precum Acordul privind datele registrului cu numele pasagerilor (RNP).
Având în vedere lucrările în curs asupra pachetului RNP și eventualele noi negocieri, aceste chestiuni trebuie urgent clarificate.
Solicităm Comisiei să aducă precizări cu privire la următoarele aspecte:
- care sunt statele membre care au încheiat deja un MeI bilateral?
- care dintre aceste MeI includ transferul de date RNP?
- care este raportul acestor acorduri bilaterale privind RNP cu acordul UE - SUA?
- poate Comisia confirma că aceasta se referă la transferul de date RNP referitoare la zborurile și pasagerii europeni care au alte destinații decât SUA?
- poate Comisia indica ce categorii de date sunt cuprinse în aceste MeI?
- a luat Comisia în considerare posibilitatea ca statelor membre să li se solicite transferul de date naționale care fac parte și din baze de date europene (precum Prüm)?
- consideră Comisia că aceste transferuri de date sunt conforme normelor europene de protecție a datelor?
