Răspuns dat de dl Verheugen în numele Comisiei
(21 ianuarie 2010)
Dezvoltarea turismului rămâne în sarcina statelor membre și a regiunilor acestora, rolul UE fiind acela de a completa activitățile lor acolo unde se conferă o valoare adăugată.
În acest context și, printre altele, cu ajutorul Parlamentului, Comisia pune în practică trei acțiuni pregătitoare – Calypso, Iron Curtain Trail și EDEN – care pot contribui la sprijinirea dezvoltării regionale și a parteneriatelor între părțile interesate.
Calypso vizează schimburile turistice transnaționale (pentru tineret, seniori, persoane cu dizabilități și familii cu situații dificile) în extrasezon, Iron Curtain Trail se ocupă de turismul durabil, în timp ce EDEN vizează promovarea unor „Destinații europene de excelență” mai puțin cunoscute.
Proiectele legate de turism sunt, de asemenea, eligibile în cadrul tuturor programelor politicii de coeziune a UE stabilite pentru 2007-2013, iar investițiile prevăzute în acest scop se ridică la 6,4 miliarde EUR.
Mai mult, în regiunile mai puțin dezvoltate (precum majoritatea celor din noile state membre), infrastructura fundamentală pentru transporturi, mediu, educație, cultură și sănătate este deseori prioritară în materie de investiții în cadrul programelor politicii de coeziune.
Deși aceste investiții nu sunt considerate ca un sprijin direct pentru turism, ele contribuie, cu siguranță, la ameliorarea gradului de atractivitate a regiunilor beneficiare și reprezintă astfel un sprijin indirect considerabil pentru industria turistică locală.
Este de resortul statelor membre și al regiunilor acestora să se asigure că toate aceste instrumente sunt utilizate într-un mod coerent și compatibil cu strategiile de dezvoltare naționale sau regionale.
Regiunile și statele membre care au solicitat un sprijin pentru dezvoltarea turismului în cadrul politicii de coeziune ar trebui totuși să respecte prioritățile stabilite în Regulamentul FEDER pentru utilizarea Fondului de coeziune: (i) să contribuie la crearea unor servicii și produse noi cu valoare adăugată mai mare (ii) să încurajeze modelele mai durabile de turism.
În acest context, este binevenită inițiativa unor regiuni care au început să definească strategii integrate în turism (un exemplu, printre altele, îl constituie Strategia pentru Turism 2003-2010 a Nord-Vestului Angliei sau Strategia pentru Turismul Litoral a Țării Galilor), permițând acestora să depășească simpla utilizare a ajutorului comunitar și să sporească contribuția turismului la economiile regionale.
