ÎNTREBARE CU SOLICITARE DE RĂSPUNS SCRIS P-2504/10
adresată de Silvia-Adriana Ţicău (S&D)
Comisiei
(12 aprilie 2010)
Subiect: Sprijin pentru persoanele disponibilizate de instituţiile publice ca urmare a crizei economice şi financiare
Criza economică şi financiară a afectat grav economia statelor membre.
La începutul anului 2010, la nivelul UE-27, rata şomajului a ajuns la 10%, iar în unele ţări, precum Spania şi Letonia, aceasta a ajuns chiar la 20%.
Previziunile recente ale OIM arată că rata şomajului nu va înregistra o descreştere decât în prima parte a anului 2011.
Criza economică a afectat în mod dramatic sectorul privat, multe întreprinderi mari şi întreprinderi mici şi mijlocii fie efectuând disponibilizări masive, fie intrând în incapacitate de funcţionare.
Reducerea numărului de angajaţi şi a numărului de întreprinderi înseamnă reducerea taxelor şi impozitelor plătite la buget şi conduce la o reducere drastică a bugetelor alocate pentru cheltuielile publice.
De asemenea, în lipsa unei politici industriale ambiţioase şi sustenabile, competitivitatea economiei UE va avea de suferit, în viitor acest lucru putând avea consecinţe dramatice asupra locurilor de muncă din UE.
Totuşi, în cazul întreprinderilor afectate de criza economică şi financiară, acestea pot utiliza atât Fondul Social European, cât şi Fondul European de Ajustare la Globalizare pentru a sprijini persoanele disponibilizate.
În cazul sectorului public, UE nu are suficiente instrumente pentru a sprijini persoanele disponibilizate de instituţiile publice sau de interes public ca urmare a reducerii bugetelor naţionale din cauza crizei economice şi financiare.
De asemenea, angajamentele internaţionale asumate de unele dintre statele membre cu Fondul Monetar Internaţional sau Comisia Europeană pentru a putea depăşi criza economică implică reduceri masive de personal în instituţiile publice sau de interes public.
Aceste persoane trebuie să poată beneficia de un sprijin din partea UE, în aceleaşi condiţii ca un salariat din sectorul privat care este disponibilizat ca urmare a crizei economice.
Aş dori să întreb Comisia Europeană dacă are în vedere alocarea unui sprijin comunitar pentru persoanele care sunt disponibilizate de instituţiile publice sau de interes public ca urmare a crizei economice şi financiare.
Intenţionează Comisia Europeană să modifice regulile aplicabile Fondului European de Ajustare la Globalizare pentru ca şi instituţiile publice sau de interes public să devină eligibile sau are în vedere crearea unui fond european dedicat reformării instituţiilor publice ca urmare a modului în care criza economică şi financiară afectează bugetele naţionale?
