9.2.2011 B7-0099/2011 PROPUNERE DE REZOLUȚIE depusă pe baza declarației Comisiei
în conformitate cu articolul 110 alineatul (2) din Regulamentul de procedură
referitoare la legislația privind mass-media din Ungaria
József Szájer
,
Manfred Weber
,
Simon Busuttil
,
Marco Scurria
,
Kinga Gál
,
Salvatore Iacolino
în numele Grupului PPE
PE459.631v01-00 B7‑0099/2010 Rezoluția Parlamentului European referitoare la legislația privind mass-media din Ungaria
Parlamentul European,
– având în vedere dispozițiile Uniunii Europene privind libertățile fundamentale, în special articolele 2, 3 și 6 din Tratatul privind Uniunea Europeană și articolul 11 din Carta drepturilor fundamentale referitoare la combaterea discriminării și la libertatea mijloacelor de informare în masă,
– având în vedere Directiva 2010/13/UE a Parlamentului European și a Consiliului din 10 martie 2010 privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale),
– având în vedere articolul 110 alineatul (2) din Regulamentul său de procedură,
A. întrucât libertatea de exprimare și de informare constituie unul dintre fundamentele esențiale ale societăților democratice europene, fiind recunoscută în tratatele europene și în Carta drepturilor fundamentale a UE;
B. întrucât la 21 decembrie 2010 Parlamentul Ungariei, cu o majoritatea de două treimi, a adoptat noua Lege privind mass-media (CLXXXV din 2010), care înlocuiește o serie depășită de regulamente referitoare la mass-media și introduce dispoziții noi legate de noile tehnologii în conformitate cu Directiva serviciilor mass-media audiovizuale;
C. întrucât la 23 decembrie 2010, la două zile de la adoptarea legii, comisarul european responsabil, Neelie Kroes, a trimis o scrisoare prim-ministrului adjunct și ministrul administrației publice și justiției din Ungaria, Tibor Navracsics, în care își exprima îngrijorarea cu privire la competența și independența noii Autorități pentru Mass-media și cu privire la înregistrarea mijloacelor de informare în masă stabilită în noua Lege ungară privind mass-media;
D. întrucât la 27 decembrie 2010, în răspunsul său la scrisoare, prim-ministrul adjunct ungar și-a exprimat dorința de a coopera în vederea clarificării conținutului și logicii noii legi, și anume să se creeze un sistem de reglementare a mass-mediei mai transparent și mai eficient și să se protejeze mai eficace demnitatea umană, cu consolidarea protecției copiilor și a prezenței minorităților naționale și etnice în cadrul serviciilor publice de radiodifuziune și cu limitarea posibilității de difuzare a discursurilor de instigare la ură;
E. întrucât, la 5 ianuarie 2011, ministrul ungar Tibor Navracsics a trimis Comisiei Europene versiunea engleză a Legii privind mass-media și a dat asigurări cu privire la angajamentul Republicii Ungare față de respectarea valorilor democratice europene ale libertății de exprimare și libertății presei;
F. întrucât, la începutul lunii ianuarie 2011, prim-ministrul Viktor Orbán a declarat că guvernul ungar va modifica Legea privind mass-media în conformitate cu observațiile formulate de Comisia Europeană;
G. întrucât, în scrisoarea sa oficială din 21 ianuarie 2011, comisarul responsabil a identificat trei aspecte ce trebuie clarificate: chestiunea relatării echilibrate, domeniul de aplicare teritorial și cerința de înregistrare; întrucât răspunsul guvernului ungar trimis Comisiei la 31 ianuarie 2011 conține clarificări detaliate și confirmarea repetată a disponibilității de a purta negocieri cu privire la noua lege și de a modifica textul, dacă acest lucru se dovedește necesar;
H. întrucât la 7 februarie 2011 au avut loc negocieri reușite între Comisie și experții guvernamentali, care vor continua pe baza observațiilor concrete formulate de Comisie,
1. afirmă că libertatea și pluralismul mass-mediei sunt garantate în Ungaria de Constituția privind mass-media (CIV din 2010) și de Legea privind mass-media, iar libertatea presei și libertatea de informare sunt principii recunoscute în viața zilnică a fiecărui cetățean ungar;
2. regretă atacurile premature și nejustificate la adresa guvernului ungar, mai ales cele formulate cu ocazia preluării Președinției Uniunii Europene de către Ungaria;
3. invită Comisia, în calitatea sa de gardian al tratatelor, să verifice compatibilitatea noii Legi ungare privind mass-media cu legislația europeană aplicabilă;
4. salută disponibilitatea manifestată de guvernul ungar de a modifica Legea ungară privind mass-media dacă analiza Comisiei Europene va constata că acest lucru este necesar;
5. își exprimă, așadar, dezamăgirea cu privire la comentariile manipulatoare și motivate politic, adesea scoase din context, referitoare la Legea ungară privind mass-media și la guvernul ungar și consideră că aceste critici nefondate vizează să afecteze Președinția ungară, prejudiciind astfel UE în ansamblu, într-un moment în care aceasta se confruntă cu provocările cele mai dificile de la crearea sa;
6. încredințează Președintelui sarcina de a transmite prezenta rezoluție Comisiei, Consiliului, guvernelor și parlamentelor statelor membre, precum și președintelui Republicii Ungare.
