Răspuns
(31.01.
2011)
Consiliul acordă o importanţă deosebită drepturilor omului şi, în special, libertăţii de exprimare - care cuprinde şi chestiunea decriminalizării defăimării - în Azerbaidjan.
Aceste chestiuni se numără printre valorile europene fondatoare, pe care Azerbaidjanul şi le-a asumat, în calitatea sa de membru al Consiliului Europei şi al OSCE, precum şi ca parte la Planul de acţiune al PEV şi la Declaraţia comună a reuniunii la nivel înalt de la Praga privind Parteneriatul estic.
UE a urmărit îndeaproape cazul lui Eynulla Fatullayev, încă de la condamnarea sa iniţială în 2007 şi şi-a exprimat în mai multe rânduri îngrijorarea în legătură cu acest caz în particular, precum şi în legătură cu situaţia libertăţii de expresie în general, prin declaraţii ale Înaltului Reprezentant al Uniunii pentru afaceri externe şi politica de securitate şi prin dialogul său politic periodic cu Azerbaidjanul, inclusiv la cel mai înalt nivel.
UE continuă să considere cazul domnului Fatullayev o prioritate a agendei sale în cadrul OSCE şi a solicitat Azerbaidjanului să onoreze obligaţiile care îi revin în temeiul articolului 46 din Convenţia europeană a drepturilor omului.
UE face în continuare eforturi pentru punerea în aplicare a deciziei Curţii Europene a Drepturilor Omului.
În plus, UE ţine legătura în mod constant cu domnul Fatullayev, cu familia şi avocaţii săi, monitorizează audierile în faţa instanţei aflate în curs şi îl vizitează în arest prin intermediul biroului Reprezentatului Special al Uniunii Europene pentru Caucazul de Sud.
UE va continua să profite de fiecare ocazie de a ridica semne de întrebare legate de cazurile privind drepturile omului în Azerbaidjan.
Aceste chestiuni au fost abordate, cel mai recent, în cadrul primei reuniuni a Subcomitetului UE-Azerbaidjan pentru justiţie, libertate şi securitate, drepturile omului şi democraţie (Baku, 30 noiembrie – 1 decembrie 2010), precum şi în cadrul Consiliului de cooperare UE-Azerbaidjan (Bruxelles, 7 decembrie 2010).
