Răspuns dat de dna Ashton în numele Comisiei
(28 februarie 2011)
Comisia este preocupată de implicațiile legislației aprobate de Adunarea Națională a Republicii Nicaragua și de impactul pe care aceasta l-ar putea avea asupra femeilor sau a fetelor însărcinate.
Din perspectiva drepturilor omului, incriminarea avortului terapeutic este problematică din punctul de vedere al respectării tratatelor internaționale la care Nicaragua este parte.
Comitetele menționate mai jos au recomandat Republicii Nicaragua să revizuiască incriminarea avortului terapeutic, aceasta constituind o încălcare a obligațiilor care decurg din respectivele tratate internaționale: Convenția privind eliminarea tuturor formelor de discriminare împotriva femeilor (CEDAW, 2007), Comisia ONU pentru drepturile omului în conformitate cu Pactul internațional cu privire la drepturile civile și politice (2008), Comitetul privind drepturile economice, sociale și culturale în conformitate cu Pactul internațional cu privire la drepturile economice, sociale și culturale (2008), Comitetul responsabil cu punerea în aplicare a Convenției împotriva torturii (2009) și Comitetul pentru drepturile copilului (octombrie 2010).
Până în prezent, UE a abordat această problemă în cadrul dialogului său periodic – care include chestiuni în materia drepturilor omului – cu Guvernul Republicii Nicaragua.
