Răspuns dat de dl Špidla în numele Comisiei
(27 noiembrie 2008)
Conform Tratatului CE, protecția socială este de competența statelor membre.
Prin urmare, Comisia nu intervine în procesul general de elaborare a sistemelor de pensii din statele membre.
Având în vedere acest fapt, statele membre și Comisia au fost de acord să lucreze în cadrul metodei deschise de coordonare (MDC) asupra aspectelor referitoare la protecția socială și la incluziunea socială.
MDC presupune stabilirea unor obiective comune de către Comisie și Consiliu, raportarea de către statele membre a rezultatelor obținute pe baza obiectivelor respective și sintetizarea de către Comisie a constatărilor într-un raport care este aprobat, ulterior, de către Consiliu.
Un obiectiv important al MDC în domeniul pensiilor este de a asigura un venit corespunzător pensionarilor, inclusiv celor care nu beneficiază de pensii ca urmare a unei activități salariate.
Având în vedere acest obiectiv, Comisia a redactat, de asemenea, un raport adoptat de Comitetul pentru protecție socială în decembrie 2006, referitor la asigurarea venitului minim pentru persoanele în vârstă Studiu special al CPS privind pensiile „Asigurarea venitului minim pentru persoanele în vârstă și contribuția acestora la adecvarea venitului din pensii”, disponibil la adresa următoare: http://ec.europa.eu/employment_social/spsi/docs/social_protection/SPC%20Study%20minimum%20income%20final.pdf .
Scopul principal al raportului a fost de a colecta informații privind rolul actual și posibilul rol viitor al asigurării venitului minim pentru persoanele în vârstă în statele membre.
În raport s-a constatat faptul că asigurarea venitului minim pentru persoanele în vârstă deține un rol strategic în diminuarea riscului sărăciei în rândul populației vârstnice.
Cu toate acestea, femeile vârstnice și persoanele cu vârste extrem de înaintate sunt expuse în mod special riscului sărăciei, această situație reflectând îndeosebi contribuțiile insuficiente, în trecut, la sistemul de pensii și procesul de indexare a pensiilor, aflat în curs de desfășurare.
Evaluarea de către Comisie a situației existente în România cu privire la pensii, reflectată în profilul de țară anexat la Raportul comun privind incluziunea socială și protecția socială SEC(2007) 272. , indică faptul că România se confruntă cu un risc real de manifestare, pe viitor, a unor niveluri ridicate de sărăcie în rândul persoanelor vârstnice din pricina ponderii ridicate a lucrătorilor care, în prezent, nu contribuie la sistemul de pensii prin repartiție.
Având în vedere faptul că doar o treime din populația încadrată în prezent în muncă contribuie la sistemul de pensii de stat, atât viabilitatea pe termen lung, cât și caracterul adecvat al acestuia pot reprezenta serioase provocări.
România trebuie să își intensifice eforturile de creștere a ratei de ocupare a forței de muncă, asigurând, în același timp, o creștere exponențială a contribuțiilor la sistemul de pensii.
De asemenea, trebuie să se acorde atenție situației femeilor și a persoanelor care acordă servicii de îngrijire, pentru a se garanta faptul că sistemul de pensii nu penalizează aceste categorii de populație datorită rolului lor de îngrijitori.
Un eșec în această privință ar putea duce la apariția unui sistem dualist, conform căruia cei care au contribuit la sistemul de pensii pe durata încadrării lor în muncă beneficiază de pensii adecvate, în timp ce o proporție însemnată a persoanelor vârstnice va depinde de ajutoare sociale, acordate proporțional cu nivelul veniturilor, acest fapt conducând la necesitatea unor viitoare transferuri de capital, atât substanțiale cât și imprevizibile, către populația vârstnică Raport comun privind protecția socială și incluziunea socială 2007: http://ec.europa.eu/employment_social/spsi/joint_reports_en.htm Profilul de țară: http://ec.europa.eu/employment_social/spsi/docs/social_inclusion/2007/joint_report/country_profiles_en.pdf (versiunea în limba engleză) și http://ec.europa.eu/employment_social/spsi/docs/social_inclusion/2007/joint_report/ro_ro.pdf (versiunea în limba română). .
