24.10.2011 B7-0552/2011 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la evoluțiile actuale din Ucraina
Hannes Swoboda
,
Kristian Vigenin
,
Marek Siwiec
,
Pavel Poc
în numele Grupului S&D
PE472.749v01-00 B7‑0552/2011 Rezoluția Parlamentului European referitoare la evoluțiile actuale din Ucraina
Parlamentul European ,
– având în vedere rezoluțiile sale precedente referitoare la Ucraina, în special cele din 25 februarie 2010 și 25 noiembrie 2010,
– având în vedere Declarația comună privind Parteneriatul estic lansat la Praga la 7 mai 2009 și Declarația comună a Summitului Parteneriatului estic organizat la Varșovia la 29 și 30 septembrie 2011,
– având în vedere Acordul de parteneriat și cooperare (APC) dintre Uniunea Europeană și Ucraina, intrat în vigoare la 1 martie 1998, și negocierile actuale cu privire la acordul de asociere (AA), inclusiv Acordul de liber schimb aprofundat și cuprinzător, destinat să înlocuiască APC,
– având în vedere Programul de asociere UE-Ucraina, care înlocuiește planul de acțiune și care a fost aprobat de Consiliul de cooperare UE-Ucraina în iunie 2009,
– având în vedere acordul dintre Comunitatea Europeană și Ucraina privind facilitarea acordării de vize, semnat la 18 iunie 2007, care a intrat în vigoare la 1 ianuarie 2008, precum și dialogul dintre UE și Ucraina privind vizele, lansat în octombrie 2008,
– având în vedere Programul orientativ național pentru Ucraina 2011-2013,
– având în vedere rezultatele summiturilor recente UE-Ucraina, inclusiv recunoașterea de către summitul UE-Ucraina din 2008 de la Paris a Ucrainei ca țară europeană care împărtășește cu țările Uniunii Europene o istorie și valori comune, precum și concluziile summitului UE-Ucraina organizat la 4 decembrie 2009 la Kiev,
– având în vedere declarațiile Vicepreședintelui Comisiei/Înaltului Reprezentant al Uniunii Europene pentru afaceri externe și politica de securitate și a comisarului Füle referitoare la arestarea Iuliei Timoșenko,
– având în vedere Rezoluția 1755 a Adunării Parlamentare a Consiliului Europei din 5 octombrie 2010 referitoare la funcționarea instituțiilor democratice în Ucraina,
– având în vedere legea referitoare la prevenirea și la combaterea corupției care a fost adoptată de Rada Supremă a Ucrainei la 7 aprilie 2011 și care a intrat în vigoare la 1 iulie 2011,
– având în vedere articolul 110 alineatul (2) din Regulamentul său de procedură,
A. întrucât Ucraina este o țară europeană și, în conformitate cu articolul 49 din Tratatul privind Uniunea Europeană, aceasta are posibilitatea de a solicita să devină membru al UE, ca toate statele europene care aderă la principiile libertății, democrației, respectării drepturilor omului și a libertăților fundamentale, precum și ale statului de drept;
B. întrucât UE sprijină ideea unei Ucraine stabile și democratice, care respectă principiile economiei sociale de piață, ale statului de drept, ale drepturilor omului și ale protecției minorităților și care garantează drepturile fundamentale; întrucât stabilitatea politică internă a Ucrainei, concentrarea sa asupra reformei interne, respectarea statului de drept cu includerea unor proceduri judiciare echitabile, imparțiale și independente reprezintă o cerință esențială pentru continuarea dezvoltării relațiilor dintre UE și Ucraina;
C. întrucât, la 24 mai 2011, Procuratura Generală a Ucrainei a finalizat ancheta în cazul Iuliei Timoșenko, fostul prim-ministru al Ucrainei, și a acuzat-o pe aceasta de abuz de putere în timpul încheierii unor contracte de aprovizionare cu gaz cu Federația Rusă în 2009;
D. întrucât Iulia Timoșenko a fost arestată la 6 august 2011 pentru sfidarea instanței și se află de atunci în detenție;
E. întrucât Iulia Timoșenko a fost condamnată la 11 octombrie pentru abuz de putere în funcție, cu o sentință de 7 ani închisoare și despăgubiri acordate statului în valoare de 188 milioane USD, reprezentând pierderile cauzate de contractul de aprovizionare cu gaz, și totodată cu interdicția de a candida pentru funcții publice pe perioada detenției și obligată la trei ani de muncă în folosul public pe perioada detenției;
F. întrucât o nouă procedură penală a fost inițiată împotriva Iuliei Timoșenko la 12 octombrie 2011 pentru transferul datoriilor corporației UESU (Sistemele energetice unite din Ucraina) la bugetul statului; întrucât motivul inițierii acestei proceduri penale împotriva fostului prim-ministru al Ucrainei îl reprezintă o scrisoare trimisă de Ministerul rus al apărării Cabinetului de miniștri al Ucrainei, prin care se solicită statului ucrainean rambursarea datoriilor corporației, în valoare de 405,5 milioane USD;
G. întrucât fostul ministru de interne, Iuri Luțenko, a fost arestat, fiind acuzat de „abuz de putere, cu grave consecințe” și „însușirea de bunuri publice prin abuz de autoritate” și aflându-se în detenție din 27 decembrie 2010;
H. întrucât un număr din ce în ce mai mare de demnitari sunt trași la răspundere penală, inclusiv foști miniștri, dar mai ales șefi (adjuncți) de departamente de stat și inspectorate, șefi ai birourilor agențiilor de aplicare a legislației, judecători ai tribunalelor regionale și conducători ai autorităților locale;
I. întrucât Uniunea Europeană subliniază în continuare necesitatea respectării statului de drept, care include proceduri judiciare echitabile, imparțiale, independente și transparente, evitându-se riscul de a da impresia că măsurile judiciare sunt aplicate în mod selectiv; întrucât aceste principii sunt considerate ca deosebit de importante într-o țară care aspiră să dezvolte relații contractuale mai aprofundate cu Uniunea Europeană, pe baza unei asocieri politice;
J. întrucât negocierile referitoare la Acordul de liber schimb aprofundat și cuprinzător au fost încheiate cu succes; întrucât acest lucru reprezintă condiția pentru încheierea cu succes a Acordului de asociere cu Ucraina până la sfârșitul acestui an,
1. își exprimă dezamăgirea față de condamnarea fostului prim-ministru al Ucrainei și lider al opoziției, Iulia Timoșenko, la o grea sentință de 7 ani închisoare, de interdicția ocupării unei funcții publice pe această perioadă și de obligația de despăgubire a statului față de pierderile înregistrate de Naftogaz;
2. își exprimă preocuparea sinceră cu privire la detenția prelungită a fostului ministru de interne, Iuri Luțenko, fără pronunțarea unei sentințe în procesul său;
3. subliniază că aceste procese, precum și altele, demonstrează necesitatea modernizării urgente a sistemului juridic perimat din Ucraina; insistă ca reforma sistemului judiciar să integreze pe deplin recomandările Comisiei de la Veneția;
4. invită mai ales autoritățile ucrainene să evite riscul de a da impresia că procedurile juridice sunt aplicate în mod selectiv și insistă asupra garantării maximei transparențe a investigațiilor, urmăririi și proceselor; invită totodată toate forțele politice din Ucraina să se abțină de la orice intervenție în activitatea Procuraturii Generale;
5. salută prin urmare modificările propuse de Președintele Ucrainei de decriminalizare a anumitor articole din codul penal privind actele penale de natură economică, precum și adoptarea acestora de către Rada Supremă;
6. își exprimă însă profundul regret că modificările propuse nu includ și decriminalizarea articolului 365 din codul penal, respectiv temeiul juridic pentru condamnarea Iuliei Timoșenko;
7. îndeamnă Rada Supremă să decidă cât mai curând posibil cu privire la modificarea articolului 365 din codul penal pentru stabilirea unei baze pentru decriminalizarea procesului decizional politic, astfel încât persoanele cu responsabilitate politică să nu poată fi judecate în temeiul respectivului articol;
8. îndeamnă toate forțele politice din Ucraina să ducă dezbateri corecte și transparente cu privire la procesul decizional politic; insistă ca investigațiile privind posibilele deficiențe din procesul decizional politic să fie conduse de o comisie parlamentară de anchetă care să defere instanței supreme a țării cazurile constatate de abateri grave ale unor înalți demnitari politici;
9. insistă ca toate procedurile judiciare împotriva foștilor și actualilor înalți demnitari din guvern să fie întreprinse conform standardelor de corectitudine, imparțialitate, transparență și independență ale statelor membre ale Uniunii Europene;
10. invită toate instituțiile Uniunii Europene să acorde tot sprijinul pentru reforma sistemului juridic din Ucraina; invită Comisia, în acest context, să sprijine reforma sistemului juridic din Ucraina, prin utilizarea mai eficientă a programului de consolidare a capacităților al UE și să ia în calcul înființarea unui grup al UE de consultanță la nivel înalt pentru Ucraina pentru a sprijini această țară în eforturile sale de a asigura alinierea la legislația UE, inclusiv în ceea ce privește sistemul juridic;
11. salută afirmațiile repetate ale conducerii politice și de stat a Ucrainei cu privire la aspirațiile sale legate de calea spre integrarea europeană și ambiția sa pe termen lung de a deveni un stat membru al Uniunii Europene;
12. subliniază importanța majoră a procesului de integrare europeană a Ucrainei pentru continuarea reformelor economice, sociale, juridice și politice din această țară; subliniază că progresul substanțial pe calea reformei interne și respectarea statului de drept, care include proceduri judiciare echitabile, imparțiale, transparente și independente, reprezintă o condiție esențială pentru continuarea dezvoltării relațiilor dintre UE și Ucraina;
13. salută convenirea încheierii unui Acord de liber schimb aprofundat și cuprinzător; consideră acest acord drept o bază solidă pentru finalizarea negocierilor unui Acord de asociere între Uniunea Europeană și Ucraina, ca ecou al aspirațiilor acesteia de integrare europeană și al posibilității sale, în conformitate cu articolul 49 din Tratatul privind Uniunea Europeană, de a solicita să devină membru al UE, ca orice stat european care aderă la principiile libertății, democrației, respectării drepturilor omului și a libertăților fundamentale, precum și ale statului de drept;
14. își exprimă dorința ca acest Acord de asociere să poată fi inițiat cu ocazia summitului UE-Ucraina, prevăzut pentru sfârșitul acestui an; subliniază că progresul substanțial pe calea reformei interne și respectarea statului de drept, care include proceduri judiciare echitabile, imparțiale, transparente și independente în Ucraina, reprezintă o condiție esențială pentru semnarea, implementarea și ratificarea acestui acord;
15. insistă asupra marii importanțe a unui dialog continuu și intensificat între reprezentanții tuturor instituțiilor Uniunii Europene și ai guvernului și parlamentului Ucrainei, în realizarea de noi progrese în procesul de integrare europeană a Ucrainei;
16. încredințează Președintelui sarcina de a transmite prezenta rezoluție Vicepreședintelui Comisiei/Înaltului Reprezentant al Uniunii pentru afaceri externe și politica de securitate, statelor membre, guvernului și parlamentului Ucrainei, precum și Adunărilor Parlamentare ale Consiliului Europei și OSCE.
