Întrebarea cu solicitare de răspuns oral O-0168/2010
adresată Comisiei
Articolul 115 din Regulamentul de procedură
Jan Philipp Albrecht
în numele Grupului Verts/ALE Subiect: Transferurile de date către SUA efectuate de statele membre în temeiul memorandumurilor de înţelegere
Ca răspuns la Legea SUA din 2007 privind punerea în aplicare a recomandărilor Comisiei 9/11 (http://intelligence.senate.gov/laws/pl11053.pdf), s-a decis să se înceapă negocierile cu SUA pe baza unei abordări duble: negocieri între UE şi SUA, precum şi negocieri privind memorandumuri de înţelegere bilaterale între SUA şi state membre individuale.
Nu toate statele membre au ales o procedură deschisă şi transparentă pentru negocierile bilaterale şi nici nu au prezentat memorandumurile de înţelegere finale parlamentelor naţionale respective în vederea aprobării.
Există motive pentru a crede că memorandumurile de înţelegere s-ar putea suprapune cu acordurile încheiate între UE şi SUA, cum ar fi Acordul privind registrul cu numele pasagerilor (RNP).
Având în vedere activitatea desfăşurată în prezent cu privire la pachetul aferent RNP şi eventualitatea unor noi negocieri, aceste aspecte trebuie clarificate de urgenţă.
Ar putea Comisia oferi precizări cu privire la următoarele:
- Ce state membre au încheiat până în prezent un memorandum de înţelegere bilateral?
- Care dintre aceste memorandumuri de înţelegere includ transferul de date RNP?
- Cum se raportează aceste acorduri bilaterale privind RNP la acordul UE-SUA?
- Poate Comisia confirma faptul că este vizat transferul de date RNP privind pasagerii şi zborurile europene către alte destinaţii decât SUA?
- Ar putea Comisia preciza categoriile de date vizate de aceste memorandumuri de înţelegere?
- Are Comisia în vedere faptul că statele membre ar putea fi rugate să transfere date de la nivel naţional care fac parte şi din bazele de date europene (cum ar fi Prüm)?
- Consideră Comisia acest tip de transfer de date conform cu normele europene de protecţie a datelor?
