ÎNTREBARE CU SOLICITARE DE RĂSPUNS SCRIS P-3599/07
adresată de Alexandru-Ioan Morţun (ALDE)
Comisiei
(10 iulie 2007)
Subiect: Dezvoltarea de către UE a unei strategii mai clare şi constructive privind sprijinirea statelor membre în vederea reducerii efectelor nocive ale consumului de alcool
Problema consumului excesiv de alcool este evidentă la nivel european, fiind cauza unui procent semnificativ de boli şi decese, în special în rândul persoanelor tinere.
Aşadar, necesitatea de a promova consumul responsabil de alcool constituie, actualmente, o prioritate pentru toate statele membre.
În acest context, este obligatoriu ca, la nivel comunitar, să fie dezvoltate vaste campanii informative adresate publicului, respectiv măsuri energice de prevenire a abuzului de alcool.
Acestea din urmă trebuie propuse în special în cazul conducătorilor auto şi al muncitorilor, precum şi în rândul minorilor şi al femeilor însărcinate, categorii considerate drept cele mai vulnerabile în acest sens.
1.
În ce măsură şi când anume va stabili Comisia măsuri mai clare privind abuzul de alcool şi consecinţele sale nocive asupra sănătăţii?
2.
Care este poziţia actuală a Comisiei referitor la promovarea unor instrumente cum ar fi AUDIT (Alcohol Use Disorders Identification Test – Testul de identificare a tulburărilor de sănătate cauzate de consumul de alcool)?
Acest instrument, dezvoltat de către Organizaţia Mondială a Sănătăţii, permite identificarea rapidă a persoanelor expuse unor astfel de riscuri, înainte chiar ca acestea să recunoască faptul că se confruntă cu probleme de alcoolemie.
