Întrebarea cu solicitare de răspuns scris E-011015/2010
adresată Comisiei
Articolul 117 din Regulamentul de procedură
Corina Creţu (S&D)
(5 ianuarie 2011)
Subiect: Conflictul politic și actele de violență din Côte d'Ivoire
Côte d’Ivoire are șansa de a pune capăt unui deceniu de crize politice și tensiunii militare actuale care a divizat țara între nordul insurgent și sudul loialist.
Voința cetățenilor, exprimată prin vot în cadrul alegerilor prezidențiale care au avut loc la 28 noiembrie, amânate anterior de șase ori, nu a fost respectată.
Începând cu anul 2000, banditismul, violența și violul, accentuate de criza politică, socială și militară, au fost foarte răspândite în provinciile vestice ale Côte d’Ivoire.
Al doilea tur al alegerilor prezidențiale din Côte d’Ivoire s-a desfășurat într-un mod regretabil.
Actele violente, numărul de răniți și morți și, în plus, evacuarea observatorilor internaționali, ridică un mare semn de întrebare asupra corectitudinii alegerilor, precum și asupra evoluțiilor post-electorale din această țară.
Ce măsuri va lua Comisia pentru a pune capăt acestei situații, care a fost ignorată în mare măsură în perioada anterioară alegerilor?
