ÎNTREBARE CU SOLICITARE DE RĂSPUNS SCRIS E-2722/10
adresată de Petru Constantin Luhan (PPE)
Consiliului
(22 aprilie 2010)
Subiect: Actualizarea inventarelor biologice şi CBRN ale Consiliului
Consiliul din 6 decembrie 2007 a luat act de un proiect de inventar al instrumentelor UE relevante în vederea abordării riscurilor chimice, biologice, radiologice şi nucleare şi a pregătirii pentru ameninţările biologice („Inventarul biologic”). „Inventarul biologic” cuprindea instrumentele existente de prevenire, pregătire şi intervenţie în caz de risc biologic în domenii precum sănătatea umană, sănătatea animalelor şi plantelor, poliţia, cercetarea, mediul şi protecţia civilă.
În concluziile sale, Consiliul a solicitat Comisiei şi Secretariatului General al Consiliului să utilizeze Inventarul biologic din 2007 în vederea actualizării Inventarului CBRN al UE din 2002, astfel încât, pe baza acestuia, Consiliul să poată examina capacităţile şi nevoile în acest domeniu în cursul anului 2008.
De asemenea, Consiliul a solicitat Comisiei şi Secretariatului General al Consiliului să actualizeze acest inventar din doi în doi ani.
La 5 iunie 2008, un inventar al instrumentelor UE relevante în vederea abordării riscurilor chimice, biologice, radiologice şi nucleare („Inventarul CBRN”) a fost transmis de către Consiliul Uniunii Europene (Preşedinţia) către Consiliu şi Coreper, ca o actualizare a Inventarului CBRN din 2002 şi a proiectului de inventar biologic.
Ar putea Consiliul să prezinte stadiul actualizării „Inventarului biologic” care urmează să fie emis în 2010 şi să explice dacă şi în ce fel va fi folosit acest „Inventar biologic” pentru punerea în aplicare a recentului Plan de acţiune în domeniul CBRN?
