Întrebarea pentru timpul afectat întrebărilor H-0436/2010
adresată Comisiei
Perioada de sesiune: septembrie II 2010
Articolul 116 din Regulamentul de procedură
David Martin
(S&D) Subiect: Transparenţa şi Fondul de stabilizare în Turkmenistan
Comisia intenţionează să extindă relaţiile economice cu Turkmenistan prin semnarea unui Acord de parteneriat şi cooperare (APC).
În octombrie 2008, preşedintele turkmen a anunţat crearea unui fond de stabilizare în care urmau să se verse veniturile provenite din exporturile de petrol şi gaze ale acestei ţări.
Cu toate acestea, la aproape doi ani de la acest anunţ nu s-a transmis nicio informaţie în legătură cu administrarea fondului şi este foarte probabil, având în vedere experienţa Turkmenistanului în această privinţă, că nu vor exista mecanisme oficiale de supraveghere.
De aceea, există un risc foarte mare ca viitoarele plăţi efectuate de UE în acest fond să fie utilizate în afaceri de corupţie.
Comisia a afirmat că intenţionează, în cadrul asistenţei tehnice oferite Turkmenistanului, să promoveze buna administrare, inclusiv o gestionare mai bună şi mai transparentă a veniturilor obţinute de pe urma hidrocarburilor.
Poate Comisia să spună dacă această asistenţă va aborda problema administrării Fondului de stabilizare şi, dacă da, în ce mod şi dacă va fi de acord să nu semneze ACP cu Turkmenistan decât în condiţiile în care comunitatea internaţională observă o îmbunătăţire vizibilă în administrarea de către Turkmenistan a veniturilor din vânzarea hidrocarburilor, inclusiv prin intermediul Fondului de stabilizare?
