ÎNTREBARE ORALĂ URMATĂ DE O DEZBATERE O-0031/08
în conformitate cu articolul 108 din Regulamentul de procedură
de
Neil Parish
, în numele Comisia pentru agricultură şi dezvoltare rurală
Comisiei
Subiect: Regim de toleranţă zero faţă de OMG-urile neautorizate şi consecinţele economice ale acestora
Regulamentul (CE) nr.
1829/2003 a fost adoptat pentru a reglementa introducerea pe piaţă a culturilor modificate genetic.
Uniunea Europeană se confruntă în prezent cu un număr din ce în ce mai mare de incidente legate de prezenţa accidentală de urme de culturi modificate genetic care nu sunt încă autorizate în UE, dar care au primit deja aprobarea celor mai importanţi parteneri comerciali ai UE.
Deşi importatorii şi părţile interesate acţionează cu atenţia necesară pentru a evita astfel de incidente, ele se pot repeta datorită unor evenimente nou apărute în ţările exportatoare şi ca urmare a aplicării unui regim de toleranţă zero faţă de prezenţa OMG-urilor neautorizate în importurile UE.
Această situaţie se deteriorează şi există riscul creşterii constante a preţurilor la furaje în UE.
Având în vedere gradul ridicat de dependenţă al UE faţă de importurile de furaje bogate în proteine (de exemplu făină de soia, gluten de porumb), cum evaluează Comisia Europeană consecinţele politicii de toleranţă zero asupra competitivităţii producţiei animaliere a UE pe termen scurt şi pe termen lung?
Cum poate Comisia să justifice situaţia actuală în care sunt interzise chiar şi furajele ce conţin doar urme minore de OMG-uri neautorizate, în timp ce carnea provenind de la animalele hrănite cu aceste OMG-uri neautorizate poate intra liber în UE, cauzând astfel o denaturare importantă a concurenţei în detrimentul agricultorilor din UE?
Consideră Comisia că regimul actual de toleranţă zero ar trebui înlocuit cu introducerea unei valori limită (aşa cum se întâmplă deja în cazul prezenţei accidentale de urme de OMG-uri autorizate la etichetarea produselor cu mesajul „nu conţin OMG-uri ”), aplicabilă în cazul prezenţei accidentale de urme de OMG-uri neautorizate care au obţinut deja o evaluare pozitivă din partea AESA sau care au făcut obiectul unei evaluări privind riscul de siguranţă al produselor alimentare şi al furajelor potrivit orientărilor din Codexul plantelor modificate genetic?
Intenţionează Comisia să elaboreze propuneri concrete în acest sens?
Se aşteaptă Comisia ca situaţia actuală, dacă nu este schimbată, să ducă la apariţia unor litigii comerciale cu ţările exportatoare afectate, ceea ce ar putea avea consecinţe negative asupra exportului anumitor produse comunitare?
În caz afirmativ, cum intenţionează Comisia sa evite aceste litigii comerciale?
JO L 268, 18.10.2003, p.
1
