Întrebarea cu solicitare de răspuns scris E-002395/2011
adresată Comisiei
Articolul 117 din Regulamentul de procedură
Petru Constantin Luhan (PPE)
(14 martie 2011)
Subiect: Structuri de îngrijire a copiilor
Existenţa structurilor de îngrijire a copiilor cu vârste de până la trei ani sau vârsta de şcolarizare obligatorie este esenţială pentru ca femeile să îşi poată desfăşura activitatea profesională, mai ales în condiţiile actuale, marcate de ridicarea nivelului şomajului.
Consiliul European de la Barcelona, din martie 2002, a cerut statelor membre să creeze, până în 2010, structuri de îngrijire pentru cel puţin 90 % dintre copiii cu vârsta între trei ani şi vârsta de şcolarizare obligatorie şi pentru cel puţin 33 % dintre copiii cu vârsta de sub trei ani.
Există o evaluare realizată de Comisie referitor la nivelul realizării acestui obiectiv în fiecare stat membru?
Se au în vedere planuri elaborate având la bază această evaluare, astfel încât să fie continuate demersurile şi pe viitor?
