Egalitate de şanse pentru femei şi bărbaţi
Drepturile femeii/Egalitatea de şanse
2009-05-14 - 16:46
un bărbat şi o femeie În ciuda eforturilor pentru egalitatea de şanse între femei şi bărbaţi, în multe domenii cele două sexe nu se bucură de aceleaşi avantaje.
Printre acestea se numără munca, salariile, accesul la politică şi echilibrul familie-carieră.
Parlamentul European insistă pentru punerea în practică a unor reguli care să confere femeilor şi bărbaţilor şanse egale.
Femeile reprezintă peste jumătate din populaţia Uniunii Europene - şi peste jumătate din alegătorii potenţiali.
Înaintea alegerilor europene, Parlamentul European şi-a concentrat activitatea în sprijinul egalităţii de gen.
Viaţa femeilor s-a îmbunătăţit considerabil în ultima vreme.
În ultimii 30 de ani, Uniunea Europeană a făcut multe eforturi pentru egalitatea la locul de muncă şi combaterea violenţei şi a organizat campanii împotriva prostituţiei forţate.
Cu toate acestea, rămân domenii în care sunt necesare schimbări.
Femeile câştigă încă mai puţin decât bărbaţii, nu sunt la fel de vizibile în politică şi întâmpină dificultăţi în echilibrarea vieţii de familie cu cea profesională.
În ultimele luni, aceste probleme au fost discutate nu numai de politicieni, dar şi de cititorii noştri.
Vă prezentăm dezbaterile în dosarul de faţă.
20090511FCS55550
Parlamentul European şi egalitatea de gen
un bărbat şi o femeie ©BELGA_SCIENCE_AW2 Parlamentul European este foarte activ în domeniul egalităţii de gen, punând accentul în special pe asigurarea condiţiilor similare de lucru pentru femei şi bărbaţi şi combaterea violenţei şi a discriminării.
Printre instrumentele folosite de deputaţii europeni în acest sens se numără legislaţia, campaniile de promovare şi sprijinirea proiectelor ONG-urilor în acest domeniu.
Principiul „plată egală pentru muncă egală“ există încă de la intrarea în vigoare a Tratatului de la Roma (1958), însă primele directive referitoare la egalitatea la locul de muncă au apărut abia la jumătatea anilor '70.
În 2006, numai 32,6% dintre manageri erau femei.
Mai multe femei în posturi de conducere
Ca urmare a punerii în practică a legislaţiei europene în domeniul egalităţii la locul de muncă, în ultima vreme s-a constatat creşterea numărului de femei în posturi de conducere, dar şi în politică (la Parlamentul European, în momentul de faţă, femeile reprezintă 31% din deputaţi, procent care a crescut de la 16,3% în 1979, când au avut loc primele alegeri europene.)
În acelaşi timp, a fost consolidată siguranţa şi protejarea sănătăţii femeilor însărcinate şi a celor care au născut de curând.
Parlamentul European a contribuit şi la definirea mai clară a discriminării pe motive sexuale, a hărţuirii şi hărţuirii sexuale la locul de muncă.
Cu toate acestea, diferenţa între salariile femeilor şi cele ale bărbaţilor a rămas mare: în Uniunea Europeană, o femeie câştigă în medie cu 17% mai puţin decât un bărbat.
De aceea, Parlamentul European a cerut Comisiei să revizuiască legile existente în acest domeniu.
Combaterea violenţei împotriva femeilor
Aproximativ un sfert din femeile europene au fost victime ale violenţei cel puţin o dată în cursul vieţii adulte, iar peste o zecime au fost agresate sexual.
În 1997, Parlamentul European şi Consiliul UE au iniţiat programul Daphne.
Acesta are scopul de a finanţa şi sprijini proiecte ale ONG-urilor care combat toate tipurile de violenţă împotriva copiilor, tinerilor şi femeilor şi care protejează victimele agresiunilor.
În momentul de faţă, programul Daphne a intrat în a treia fază (2007-2013).
Parlamentul European împotriva prostituţiei forţate
Înaintea Cupei Mondiale de fotbal din 2006, Comisia pentru Drepturile femeii şi egalitatea între sexe de la Parlamentul European a lansat campania „Cartonaş roşu împotriva prostituţiei forţate“ - campanie folosită şi cu ocazia Cupei Euro din 2008.
„Aşa zisul cartonaş roşu împotriva prostituţiei forţate a reprezentat un mare succes, deoarece campania a contribuit pozitiv la reducerea traficului uman şi a prostituţiei forţate în timpul campionatelor“, ne-a spus preşedinta Comisiei pentru Drepturile femeii şi egalitatea între sexe, doamna Anna Záborská (Grupul Partidului Popular European (Creştin-Democrat) şi al Democraţilor Europeni, Slovacia).
Alte instrumente
În 2006, Parlamentul European şi Consiliul UE au hotărât crearea Institutului European pentru Egalitatea de Gen, care are sediul în Vilnius.
În plus, deputaţii europeni redactează rapoarte din proprie iniţiativă în acest domeniu şi organizează seminarii ce atrag atenţia asupra problemelor specifice legate de discriminarea femeilor.
Cartonaş roşu împotriva prostituţiei forţate (în engleză) Parlamentul adoptă programul Daphne III privind combaterea violenţei Comisia pentru Drepturile femeii şi egalitatea între sexe
Europenii doresc mai multe femei în politică.
Care este părerea dumneavoastră?
siluetele a trei femei Peste două treimi din participanţii la un sondaj Eurobarometru consideră că politica este dominată de bărbaţi.
Însă doar unul din 10 consideră că impunerea unei cote în raportul femei-bărbaţi în politică este un lucru bun.
Rezultatele sondajului au fost prezentate la Parlamentul European în cadrul unui seminar dedicat ziariştilor.
Cum putem determina creşterea numărului de femei în politică?Ar trebui să existe cote obligatorii pentru raportul femei-bărbaţi în politică la nivel naţional?
Cum poate sprijini Parlamentul European femeile?
Cititorii noştri au fost invitaţi să participe la dezbaterea deschisă pe site-ul nostru.
Dezbaterea din cadrul seminarului organizat pe 4 martie la Parlamentul European a inclus şi discuţii privind reducerea traficului cu femei şi a violenţei faţă de acestea şi posibilitatea creării mai multor facilităţi pentru îngrijirea copiilor pe timp de zi, astfel ca femeile să poată avea mai mult timp pentru viaţa profesională.
Într-o democraţie autentică femeile participă la luarea de decizii
Sondajul arată că femeile sunt mai preocupate decât bărbaţii de situaţia economică şi de riscurile globalizării.
Femeile mai doresc ca Parlamentul European să insiste ca timpul petrecut acasă, pentru îngrijirea copiilor, să fie luat în considerare la calcularea pensiei.
În cadrul seminarului, vicepreşedinta Parlamentului European Rodi Kratsa-Tsagaropoulou a spus că rezultatele sondajului oferă „informaţii importante despre femeile care votează, precum aşteptările lor, imaginea pe care acestea o au despre UE, priorităţile lor politice şi participarea lor la politică la nivel european“.
Vicepreşedinta Comisiei Europene Margot Wallström a arătat că „o democraţie care nu include 52% din populaţie în procesul de luare de decizii nu este o democraţie autentică“.
Politica: o lume o bărbaţilor?
Sondajul Eurobarometru arată că femeile sunt mai puţin interesate de afacerile europene.
Cu toate acestea, 28% din femei au arătat că intenţionează să voteze la următoarele alegeri europene (comparativ cu 31% din bărbaţi).
Majoritatea bărbaţilor (77%) consideră că politica este dominată de bărbaţi şi că o prezenţă mai mare a femeilor în politică ar aduce schimbări de stil.
În ceea ce priveşte felul în care vor vota, femeile favorizează candidaţii cu experienţă în afacerile europene, în raport cu orientarea politică.
Sondajul a fost realizat cu ocazia Zilei internaţionale a femeii, pe un eşantion de 35.000 de femei şi 5.500 de bărbaţi din cele 27 de state membre.
Sondaj Eurobarometru privind femeile şi alegerile europene - comunicat de presă (în engleză) Sondajul Eurobarometru Nicole Kidman şi deputaţii europeni: „Nu“ violenţei împotriva femeilor Parlamentul European şi egalitatea de gen Comisia pentru Drepturile femeii şi egalitatea de gen Dezbatere cu cititorii Comunicat de presă Eurobarometru: părerile femeilor înaintea alegerilor europene (în engleză)
Egalitatea de gen pe ordinea de zi a deputaţilor europeni
Anna Záborská despre egalitatea de gen Comisia pentru Drepturile femeii şi egalitatea de gen de la Parlamentul European a adoptat peste 40 de rapoarte în ultimii cinci ani.
Deputata europeană slovacă Anna Záborská ne-a vorbit despre impactul acestora asupra europenilor şi priorităţile comisiei în noul mandat.
Care dintre subiectele abordate de Comisia pentru Drepturile femeii şi egalitatea de gen în ultimii cinci ani vi se par mai interesante?
Eu cred că toate sunt importante, şi am adoptat peste 40 de rapoarte.
Aş vrea să pun accentul însă pe rapoartele privind strategia de la Lisabona, demografia Europei, echilibrul între familie şi carieră, sărăcia în rândul femeilor, femeile imigrante şi femeile din închisori.
În acelaşi timp am abordat situaţia femeilor în conflictele armate şi rolul femeilor în posturile de decizie, în ştiinţă şi pe piaţa internă.
Multe rapoarte privind egalitatea de gen sunt ne-legislative.
Au acestea, totuşi, o influenţă asupra vieţii cetăţenilor europeni?
Rapoartele Comisiei pentru Drepturile femeii şi egalitatea de gen sunt foarte importante, deoarece oferă cercetare în acest domeniu în Uniunea Europeană.
Propunem soluţii şi aceste rapoarte pot fi folosite şi în activitatea celorlalte comisii.
Rapoartele noastre nu sunt incluse direct în legislaţie, însă reprezintă o sursă de informaţie.
Numai trei din cei 40 de membri ai Comisiei pentru Drepturile femeii şi egalitatea de gen sunt bărbaţi.
De ce?
Ce puteţi face pentru a schimba această situaţie?
Motivul pentru care femeile nu au reuşit să obţină egalitatea cu bărbaţii este că au încercat să facă acest lucru singure.
Considerau că nu au nevoie de bărbaţi.
De la începutul actualului mandat parlamentar avem o altă abordare: este esenţial să includem bărbaţii în lupta noastră.
Egalitatea femeilor trebuie să se facă şi în interesul bărbaţilor.
De exemplu, în cazul echilibrului dintre familie şi carieră, femeile nu pot face nimic fără bărbaţi.
Când bărbaţii îşi vor da seama că femeile doresc participarea lor, vor deveni mai interesaţi în a deveni membri ai Comisiei pentru Drepturile femeii.
Care sunt subiectele ce vor fi abordate în curând în comisia dumneavoastră?
Subiectele pe care le-am menţionat deja reprezintă provocări pe termen lung.
Dar în contextul actual, când criza economică se va transforma într-una socială, prevăd că vom discuta mai mult despre sărăcia femeilor, echilibrul familie-carieră, integrare şi solidaritate.
Trebuie să ne mai gândim şi la faptul că, în contextul declinului demografic, una din soluţii poate fi imigraţia.
Astfel, în următorul mandat vom vorbi şi despre femeile imigrante şi reunificarea familială.
Este esenţial să includem bărbaţii în lupta noastră.
Anna Záborská
Comisia pentru Drepturile femeii şi egalitatea de gen Anna Záborská
Cum să echilibrăm viaţa personală cu cea profesională?
Cum să echilibrăm viaţa personală cu cea profesională?
Egalitatea de şanse pentru femei şi bărbaţi, plata egală pentru muncă egală şi protejarea împotriva discriminării sunt drepturi europene fundamentale.
Dar cât de respectate sunt acestea în viaţa de zi cu zi?
Cum ne putem asigura că oamenii nu sunt nevoiţi să aleagă între carieră şi familie?
Cât de mult să investim în aceste valori?
Dumneavoastră decideţi, participând la alegerile europene din iunie 2009!
Ne amintim de vremurile în care soţiile aduceau soţilor… papucii şi în care principalul rol al femeilor era să aibă copii.
Timpurile s-au schimbat, dar cât de mult?
În zilele noastre din ce în ce mai multe femei participă la politică şi la luarea de decizii în companii.
În 2006, 32,6% din managerii din UE erau femei.
Numărul femeilor în Parlamentul European a crescut de la 16,3% în 1979 la 31% în 2009.
Ne putem bucura de aceste realizări când femeile câştigă încă mai puţin cu 17% decât bărbaţii?
Programele comunitare precum „Daphne“ au ca scop eradicarea violenţei împotriva femeilor.
Crearea Institutului european pentru egalitatea de gen în Vilnius şi campania „Cartonaş roşu împotriva prostituţiei forţate“ - lansată de deputaţii europeni în 2006 - promovează egalitatea de gen şi combaterea violenţei împotriva femeilor.
Dar sunt aceste iniţiative suficiente?
Ce trebuie să mai facem?
Votând în alegerile europene din iunie daţi un răspuns acestor întrebări.
Echilibrul între carieră şi familie: un lux sau un drept?
Conform Fundaţiei Europene pentru Îmbunătăţirea Condiţiilor de Viaţă şi de Muncă, femeile lucrează în medie 40 de ore pe săptămână, iar bărbaţii 43.
Putem însă spune că bărbaţii muncesc mai mult decât femeile, ţinând cont de faptul că femeile petrec ore întregi cu copiii, îngrijesc rude în vârstă şi lucrează în gospodărie?
Într-o lume în care oamenii trăiesc mai mult şi au mai puţini copii, trebuie să fie echilibrul între viaţa personală şi cea profesională o opţiune sau o obligaţie pentru angajator?
Deputaţii europeni pe care îi veţi alege în iunie vor hotărî noile acţiuni în domeniul echilibrului între carieră şi familie.
Ei vor aborda teme precum timpul flexibil de lucru, munca de acasă, concentrarea orelor de muncă în mai puţine zile, concediul de maternitate sau programul redus.
Ce doriţi să facă deputaţii europeni pentru dumneavoastră?
Alegeţi votând pe 7 iunie!
Puncte esenţiale ale legislaturii 2004 - 2009 Nediscriminarea bazată pe sex şi solidaritatea între generaţii Mai multe informaţii despre ocuparea forţei de muncă şi afaceri sociale Deficitul demografic în Europa (dosar)
Este necesară extinderea concediului minim de maternitate în UE?
Conform statisticilor Comisiei Europene, în prezent, durata concediilor de maternitate în statele membre variază de la 14 de săptămâni la 2 ani.
Comisia parlamentară pentru Drepturile femeii şi egalitatea de gen propune extinderea duratei minime a concediului de maternitate la 20 de săptămâni.
Cu toate acestea, nu toţi deputaţii europeni sunt de acord cu noua propunere iar pentru a demonstra acest lucru, am cerut opinia a două deputate europene.
Care este părerea dumneavoastră?
Doamna deputată Edite Estrela (Grupul Socialist din Parlamentul European, Portugalia) s-a declarat în favoarea extinderii duratei minime a concediului de maternitate, afirmând că 20 de săptămâni reprezintă „o perioadă minimă necesară pentru refacerea după naştere, consolidarea legăturii dintre copil şi mamă şi pentru încurajarea alăptării în primele luni de viaţă ale copilului".
Totodată, ţinând cont de contextul demografic curent al Uniunii Europene, „caracterizat de o rată scăzută a natalităţii", extinderea concediului de maternitate şi a măsurilor pentru echilibrarea vieţii personale cu cea profesională „ar trebui, de asemenea, considerate un stimul pentru creşterea natalităţii", a spus doamna Estrela.
Pe de altă parte, doamna deputată Edit Bauer (Grupul Partidului Popular European (Creştin-Democrat) şi al Democraţilor Europeni, Slovacia) asociază extinderea concediului de maternitate cu scăderea numărului femeilor angajate. „În unele ţări, precum Germania, concediul de maternitate este plătit de angajator.
Datorită problemelor economice actuale, aceste ţări sunt împotriva prelungirii acestuia", a spus doamna Bauer.
Din această cauză, noua propunere „ar putea influenţa negativ numărul femeilor tinere angajate", a continuat doamna Bauer.
Dar taţii?
Raportul doamnei Estrela propune totodată minim două săptămâni pentru concediul de paternitate. „Dreptul la concediu de paternitate este extrem de important pentru echilibrarea vieţii personale cu cariera părinţilor şi pentru împărţirea responsabilităţilor familiale între bărbat şi femeie [...]
Concediul de paternitate ar trebui să încurajeze implicarea tatălui în viaţa copilului, încă din primele zile ale vieţii, întrucât acest lucru este foarte important pentru sănătatea psihică şi fizică a copilului", a declarat dumneaei.
Cu toate acestea, doamna Bauer s-a afirmat împotriva abordării problemei taţilor în cadrul acestui raport. „Directiva pune accentul în special pe sănătatea şi securitatea femeilor gravide şi a celor care alăptează.
În opinia mea, concediul de paternitate nu ar trebui menţionat aici.
Bineînţeles că trebuie să găsim o modalitate pentru a echilibra viata personală cu cea profesională şi responsabilităţile familiale - dar nu în această directivă".
Update 6 mai : Datorită diferenţelor mari între opiniile grupurilor politice din Parlamentul European, deputaţii europeni au decis în plen să trimită raportul înapoi la Comisia pentru Drepturile femeii.
Extinderea concediului de maternitate (în engleză) Comunicat de presă (în engleză)
Protecţie socială sporită pentru soţiile/soţii lucrătorilor independenţi
Deputaţii europeni solicită consolidarea drepturilor soţiilor şi soţilor colaboratori ai lucrătorilor independenţi, în principal prin introducerea obligativităţii afilierii la regimurile de securitate socială.
Europarlamentarii solicită statelor membre să garanteze dreptul la un concediu de maternitate adaptat nevoilor specifice ale femeilor care exercită o activitate independentă sau soţiilor colaboratoare.
Rapoartele elaborate de Edite Estrela (PSE, Portugalia) cu privire la promovarea îmbunătăţirii securităţii şi a sănătăţii la locul de muncă în cazul lucrătoarelor gravide, care au născut de curând sau care alăptează şi Astrid Lulling (PPE-DE, Luxembourg) privind aplicarea principiului de egalitate între bărbaţii şi femeile care desfăşoară o activitate independentă fac parte din „Pachetul de conciliere” care constituie una din iniţiativele de promovare a egalităţii de gen pe piaţa muncii.
Ca urmare a unui amendament oral propus de grupul politic PPE, plenul Parlamentului European a votat cu 347 voturi pentru, 256 împotrivă şi 10 abţineri retransmiterea raportului Estrela la comisia Parlamentului European pentru drepturile femeii şi egalitatea de gen.
Definiţia soţilor colaboratori
Parlamentul a insistat în mod constant pe lângă Comisie pentru o revizuire a directivei în vigoare, în scopul de a îmbunătăţi protecţia socială a soţilor colaboratori.
Membrii Parlamentului European consideră că trebuie să li se ofere un statut profesional clar definit soţilor colaboratori şi stabilite drepturile lor.
Actuala propunere defineşte "soţii colaboratori" ca: "soţii/soţiile sau partenerii de viaţă ai lucrătorilor independenţi, atunci când aceştia sunt recunoscuţi în dreptul intern, care nu sunt salariaţi sau asociaţi la întreprindere, în cazul în care aceştia, în condiţiile prevăzute de dreptul intern, participă în mod obişnuit la activitatea lucrătorului independent şi îndeplinesc fie aceleaşi sarcini, fie sarcini complementare".
Deputaţii au extins această definiţie (aplicabilă iniţial numai în agricultură), incluzând şi membrii profesiilor liberale, artizanii, comercianţii şi persoanele care lucrează în întreprinderi mici şi mijlocii.
Recunoaşterea muncii soţilor colaboratori
Parlamentul consideră că este foarte important ca munca soţilor colaboratori să fie recunoscută, pentru ca aceştia să nu mai fie lucrători invizibili, şi cere statelor membre să ia în considerare toate iniţiativele utile pentru încurajarea acestei recunoaşteri.
Protecţia socială a soţilor colaboratori
Spre deosebire de Comisie, care propune o afiliere voluntară a soţilor colaboratori la regimul de securitate socială, Parlamentul propune ca aceasta să devină obligatorie.
Deputaţii solicită astfel ca statele membre să ia măsurile necesare pentru a garanta afilierea soţilor colaboratori la acelaşi regim de securitate socială ca şi lucrătorii independenţi şi care acoperă cazurile de boală, invaliditate şi bătrâneţe.
Aceştia vor trebui să cotizeze în aceeaşi măsură ca şi lucrătorii independenţi, putându-se prevedea posibilitatea de a calcula forfetar cotizaţiile.
De asemenea, deputaţii solicită ca cotizaţiile soţilor colaboratori să poată fi deductibile din impozit ca cheltuieli de funcţionare, la fel ca şi remuneraţia acordată soţilor colaboratori, cu condiţia ca serviciile să fie prestate în mod corespunzător şi ca remuneraţia să fie una normală pentru astfel de servicii.
Deputaţii consideră că obligativitatea afilierii este foarte importantă, deoarece s-a constatat, din experienţa statelor care dispun de o legislaţie ce oferă numai o afiliere voluntară, că adesea, ei nu se afiliază, aceasta având consecinţe mai ales în caz de divorţ, separare sau deces al lucrătorului independent (privându-i de protecţie socială, mai ales în ceea ce priveşte drepturile de pensie).
Drepturi de maternitate adaptate
Europarlamentarii solicită statelor membre să garanteze dreptul la un concediu de maternitate adaptat nevoilor specifice ale femeilor care exercită o activitate independentă sau soţiilor colaboratoare.
Acest concediu ar trebui să aibă o durată la alegerea lor, cu condiţia ca această durată să nu depăşească în total durata prevăzută de Directiva 92/85/CEE.
Rezoluţia privind aplicarea principiului egalităţii de tratament între bărbaţii şi femeile care desfăşoară o activitate independentă Raport privind introducerea de măsuri pentru promovarea îmbunătăţirii securităţii şi a sănătăţii la locul de muncă în cazul lucrătoarelor gravide, care au născut de curând sau care alăptează
RO
1
PHOTO
20070313PHT04107.jpg
RO
2
PHOTO
20090219PHT50030.jpg
RO
5
LINK
/activities/committees/homeCom.do?language=RO&body=FEMM
RO
6
PHOTO
20090305PHT50992.jpg
RO
8
LINK
http://ec.europa.eu/public_opinion/flash/fl_266_en.pdf
RO
11
LINK
/activities/committees/homeCom.do?language=ro&body=FEMM
RO
12
LINK
/elections2009/welcome/headlines.htm?language=RO&ref=20090302STO50555&secondRef=0
RO
14
LINK
http://ec.europa.eu/public_opinion/archives/ebs/ebs_pe_women_report_en.pdf
RO
15
PHOTO
20090408PHT53606.jpg
RO
16
LINK
/activities/committees/homeCom.do;jsessionid=D3C988B00E35CD9BF41AC0CF2271C89F.node2?language=RO&body=FEMM
RO
17
LINK
/members/public/geoSearch/view.do?language=RO&partNumber=1&country=SK&id=23894
RO
18
PHOTO
20090316PHT51798.jpg
RO
19
LINK
/elections2009/highlights/product.htm?ref=20090120TMN46720&secondRef=0&section=9&language=RO
RO
21
LINK
/news/expert/documents_presse_par_theme_page/908/default_ro.htm
-//EP//TEXT IM-PRESS 20060307STO05868 0 NOT XML V0//RO
-//EP//TEXT IM-PRESS 20070516IPR06755 0 NOT XML V0//RO
-//EP//TEXT IM-PRESS 20090304IPR50793 0 NOT XML V0//RO
-//EP//TEXT IM-PRESS 20090223STO50178 0 NOT XML V0//RO
-//EP//TEXT IM-PRESS 20090223STO50152 0 NOT XML V0//RO
-//EP//TEXT IM-PRESS 20090302IPR50641 0 NOT XML V0//RO
-//EP//TEXT IM-PRESS 20090203IPR48120 0 NOT XML V0//RO
-//EP//TEXT IM-PRESS 20080414FCS26499 0 NOT XML V0//RO
-//EP//TEXT IM-PRESS 20090414IPR53679 0 NOT XML V0//RO
-//EP//TEXT IM-PRESS 20090504IPR54918 0 NOT XML V0//RO
-//EP//TEXT TA P6-TA-2009-0364 0 NOT XML V0//RO
-//EP//TEXT REPORT A6-2009-0267 0 NOT XML V0//RO
-//EP//DTD IM-PRESS 20050901 FEA DOC XML V0//EN
-//EP//STYLESHEET IM-PRESS 20050901 FEA DOC XML V0//EN
